ވެލިދޫ ފިއުޗަރ ފައުންޑޭޗަނުން އިންތިޒާމުކުރާ ފުޓްބޯޅަ މުބާރާތް “ވެލިދޫ ފިއުޗަރ ފައުންޑޭޝަން ކަޕް 2011′ ގެ ފުރަތަމ މެޗުގައި ބައްދަލުކުރަނީ ‘ސްޓިލް ރެޑް’ އާއި ‘ހިޔާލީ ނިރު’ އެވެ. ޖުމްލަ6ޓީމު ބައިވެރިފެއިވާ މިފުޓްބޯޅަ މުބާރާތް ފެށުމަށް ހަމަޖެހިފައިވަނީ ޖުލައި 18 ވާ ހުކުރު ދުވަހުއެވެ. އެގާރަ ދުވަހަށް ދެމިގެންދާ މިފުޓްބޯޅަ މުބާރާތް ކުޅުމަށް ހަމަޖެހިފައިވަނީ ދެގްރޫޕަކަށް ބަހައިލައިގެންނެވެ. މިގޮތުން ގްރޫޕް A ގައި ހިމެނެނީ ސްޓިލް ރެޑް، ހިޔާލީ ނިރު އަދި ހިޔާލީ ސްޕޯޓްސް ކަލަބެވެ. B ގްރޫޕުގައި ހިމެނެނީ ވިމްސީ ސްޕޯޓްސް، ލީޑްސް ސްޓާރ އަދި ކުރި ސްޕޯޓްސް ކުލަބެވެ.\nމިމުބަރާތުގެ ގުރުއަތުލުން ބާއްވާފައިވަނީ 26 ޖޫން 2011 ވަނަ ދުވަހުގެރޭ ވެލިދޫ ޕީޕަލް ހައުސް ގައެވެ.\nވެލިދޫގައި ކޮންމެ އަހަރަކުވެސް ކުރިއަށް ގެންދާ މިފުޓްބޯޅަ މުބާރާތް އާދަޔާ ޚިލާފަށް ފޯރިގަދަވާނެކަމަށް ޓީމުތަކުން ހާމަކުރެއެވެ.\nވެލިދޫ ފިއުޗަރ ފައުންޑޭޝަން (ވީއެފްއެފް) އަކީ 19 އެޕްރީލް 2011 ވަނަ ދުވަހު މިނިސްޓްރީ އޮފް ހޯމްއެފެއާޒުގައި ރަޖިސްޓްރީ ކުރެވިފައިވާ އަމިއްލަ ޖަމްޢިއްޔާ އެކެވެ.\n29 ޖޫން\t9:44 AM\nއުއްމީދުކުރަނީ އާފެށުމަކުން ފެށޭ މަސައްކަތް ވަރަށް ކާމިޔާބު ވާނެކަމަށް.އަދި ދުޢާއަކީ ހުރިހާ ޓީމްތަކެއްވެސް ކުޅިވަރުގެ ރޫޙާއި އެއްގޮތަށް ވަރަށް ރީތި ކުޅުމެއްދައްކާ މުބާރާތް ނިންމާލާނެ ކަމަށް.އިންތިޒާމް ކުރާ ފަރާތްތަކުން ތިޔަ ކުރައްވާ މަސައްކަތަށް ހޫނު މަރުޙަބާއެއްކިޔާ ޝުކުރެއް އަރިސްކުރަން\n29 ޖޫން\t2:01 PM\n29 ޖޫން\t2:03 PM\nkihaavarakun dhaane mubaarathehbaa mee ?\n29 ޖޫން\t2:14 PM\nމިފަދަ ބޮޑު މުބާރާތެއް ކުރިއަށް ގެންދާ ފަރާތްތަކުން އަބަދުވެސް ވިސްނަންވި ވީހާވެސް އަމާން އޮމާން ކަމާއެކީ މުބާރާތް ނީންމާލެވޭތް އޭރުން މުބާރާތުގެ އަސްލު މަޤުސަދު ހާސިލުކުރެވޭނީ ،ފިޔުޗަރ ފައުންޑޭސަނުން ހަމައެކަނި ފުޓްބޯޅަ މުބާރާތެއް ބޭއްވީމަ އެ ނިމުނީތަ، އެހެނިހެން ޕޮރޮގްރާމްތައްވެސް ވެލިދޫ ގައި ހިންގަންޖެހޭނެ ނޫންހޭ. ވަރަށް ރަގަޅު ކަމެއް އެބައޮތް ކުރަން\n30 ޖޫން\t8:03 PM\nރަންދެއްޔާ ދެމެދު ވެފައިވާ އެއްބަސްވުމުގެ ދަށުން މުބާރާތުގެ ނަން ރަންދެލި ކަޕް ކިޔުން ވަރަށް ރަނަގަޅު


އ-ވޮއިސް 24 ޖެނުއަރީ 2022\nބޭންކް އޮފް މޯލްޑިވްސް، އޭދަފުށީ ބްރާންޗުގައި ބަހައްޓާފައި ހުންނަ އޭޓީއެމް ދެ މެޝިނުގައި މައްސަލަޖެހި ހިދުމަތް ނުލިބި ގިނަ ދުވަސްތަކެއް ވަމުން ދާތީ، އާންމުންގެ ޝަކުވާތައް ބޮޑުވެއްޖެއެވެ.\nއޭދަފުށީ ވޮއިސް އަށް އެނގިފައިވާ ގޮތުގައި އޭދަފުށީގައި ބޭންކް އޮފް މޯލްޑިވްސް އިން އޮޕަރޭޓްކުރާ2އޭޓީއެމް މައްސަލަޖެހި ހިދުމަތް މެދުކެނޑުނީ މިދިޔަ ބުދަ ދުވަހު އެވެ. އެދުވަހަށްފަހު އޭޓީއެމްތަކުން ހިދުމަތް މެދުކެނޑިފައިވާތީ އާންމުންގެ ޝަކުވާތައް ވަނީ އިންތިހާއަށް ބޮޑުވެފައެވެ.\nއީވީއާ ވާހަކަދެއްކެވި ބ. ދޮންފަނު ރައްޔިތަކު ބުނީ އޭޓީއެމުން ލާރި ނުނެގިގެން ބޮޑެތި ދަތިތަކާ ކުރިމަތިވަމުންދާ ކަމަށާ، އެކަން ހައްލުވާނެ ދުވަހެއްވެސް އެނގިވަޑައިގަންނަވާ ބޭފުޅަކު ދިމާނުވިކަމަށެވެ.\n”އަޅުގަނޑުގެ ކޮއްކޮގެ އަންހެނުން ވަރަށް ބޮޑަށް ބަލިވެގެން ކޮންމެހެން ލާރިކޮޅެއް ބޭނުންވެގެން އޭޓީއެމަށް ދިޔައިރު ހަލާކުވެފަހުރީ، އެތަނުގައި ތިބި ކުދިން ގާތު އަހާލީމަ ބުނީ ހެދޭނެ ދުވަހެއް ނޭނގެއޭ. ޗެކްފޮތެއްވެސް އަޅުގަނޑު ނުގެންގުޅެން. މިހެން މިކަން ވެދާނެކަމަކަށް ނުބަލާނެތާ! ވަރަށްވެސް ދެރަ. މިކަހަލަ ކަންކަން މީހުން ކުރާކަށް ނުވާނެތާ ދޯ“ އޭނާގެ އިހުސާސްތައް ބޭރުކޮށްލި އެވެ.\nމިމައްސަލައާއި ގުޅިގެން ވިޔަފާރިވެރިންނަށްވެސް ބޮޑެތި ދަތިތަކެއް ކުރުމަތިވަމުން ވަމުން އަންނަކަން އެފަރާތްތަކުން ފާހަގަކުރެއެވެ. އެގޮތުން އީވީއާ މައުލޫމާތު ހިއްސާކުރި ވިޔަފާރިވެރިއަކު ބުނީ މުދާ ގަންނަށް ފައިސާ ޖަމާކުރުމުގައިވެސް ދަތިތައް ދިމާވަމުން އަންނަ ކަމަށެވެ.\n”އަޅުގަނޑުމެން އެބަޖަމާކުރަން އޭޓީއެމުން ދުވާލަކު އެތައް ފައިސާއެއް. މުދާގަންނަން ފައިސާ ފޮނުވަން ވަރަށް ދަތިވެފަ މިހުރީ. އަނެއްކޮޅުން2އޭޓީއެމް ގެ ހިދުމަތް ނުލިބި މިހާ ގިނަދުވަހަށް ބަންދުވީމާ އާންމުންނަށްވެސް ކިހާދަތިވާނެ؟!“\nމިމައްސަލައާއި ގުޅިގެން ބޭންކް އޮފް މޯލްޑިވްސް އޭދަފުށީ ބްރާންޗްގެ އިސްމުވައްޒަފަކާ ގުޅާލުމުން ބުނީ އޭޓީއެމްތައް މައްސަލަޖެހިފައިވަނީ ޓެކްނިކަލް އިޝޫއެއް ދިމާވެގެންކަމަށާ، ހައްލުކުރުމުގެ މަސައްކަތް ކުރަމުންދާކަމަށެވެ.\n“ޓެކްނިކަލް އިޝޫއެއް ދިމާވެގެން ހިދްމަތް މެދުކެނޑިފައިވަނީ. އިތުރު މައުލޫމާތު ދޭނީ ހެޑްއޮފީހުން ”\nއީވީގެ ފަރާތުން ހެޑްއޮފީހާ ގުޅުމުން މިކަމާ ބެހޭ މައުލޫމާތު ލިޔުމުން ދެއްވާނެކަމަށް ވިދާޅުވެ އަދި ވަނީ ޖަވާބެއް ނުލިބި އެވެ.\n2006 ވަނަ އަހަރުން ފެށިގެން އޭދަފުށީގައި ހިދުމަތް ދެމުން އަންނަ ބޭންކް އޮފް މޯލްޑިވްސް އޭދަފުށީ ބްރާންޗްގެ ހުރިހާ އޭޓީއެމް އެއް މައްސަލަޖެހި ހިދުމަތް މެދުކެނޑުމަކީ މަދުން ނޫނީ ދިމާނުވާ ކަމެކެވެ.\nނަމަވެސް މިފަހަރު ދިމާވި މައްސަލައަށް ހައްލު ނުލިބި ގިނަދުވަސް ވަމުން އެބަދެއެވެ.\nއަރުޝީފަށް ނެގީ 24/01/2022 17:47\nއެންމެފަހުން އަޕްޑޭޓްކުރީ 24/01/2022 17:47\nއާއިޝަތު ނުހާ 41 މިނެޓު ކުރިން\nފައުޒާ މުހައްމަދު 43 މިނެޓު ކުރިން


''Coke2Home'' mobile app aaeku Coca-Cola ge biunthah beynun vaguthaku, beynun thanakah - One Online\n''ކޯކް2ހޯމް'' މޯބައިލް އެޕާއެކު ކޮކާކޯލާގެ ބުއިންތައް ބޭނުން ވަގުތަކު، ބޭނުން ތަނަކަށް\nކޮންމެ ތަނެއްގައި ހުރެގެން ބޭނުން ވަގުތަކު ކޮކާކޯލާ ކުންފުނީގެ ބުއިންތައް އޯޑާކުރެވޭ ''ކޯކް2ހޯމް'' މޯބައިލް އެޕްލިކޭޝަނެއް ތައާރަފް ކޮށްފިއެވެ.\nޔޫސާ ފްރެންޑްލީ އިންޓަފޭސް އަކާއެކު ތައާރަފްކުރި "ކޯކް2ހޯމް" އެޕާއެކު ފަސޭހަކަމާއެކު އެ ކުންފުނީގެ ބުއިންތަކަށް އޯޑަރު ކުރެވޭއިރު، އެޕްލިކޭޝަން ފަރުމާކޮށްފައިވަނީ މަދުވެގެން ވަކި ވަރެއް ގަނެވޭ ގޮތަކަށް ނޫނެވެ. އެހެންކަމުން ކިތަންމެ ކުޑަ މިންވަރެއް އޯޑަރު ކުރިނަމަވެސް ހިލޭ ޑެލިވަރީ ކޮށްދޭނެއެވެ.\nމީގެ އިތުރުން އެ އެޕްލިކޭޝަންގައި ކަސްޓަމަރަކަށް އެންމެ މީރު ބުއިންތައް ވަކިން ފާހަގަކޮށްފައި ބެހެއްޓޭނެ ފީޗާއެއް ހިމަނާފައިވެއެވެ. އެ ފީޗާގެ ސަބަބުން ކޮންމެ ފަހަރަކު އޯޑާ ކުރަން ބޭނުންވާ ވަކި ބުއިމެއް ހޯދުމުގެ ބަދަލުގައި ފަސޭހައިން އޯޑާ ކުރަން ބޭނުންވާ ބުއިންތައް ހޯދޭނެއެވެ.\nކޮކާކޯލާ ކުންފުނިން ބުނީ، ފުރަތަމަ ފަހަރަށް ކަސްޓަމަރުނާއި މުއާމަލާތު ކުރެވޭ ގޮތަށް ހެދި އެ އެޕްލިކޭޝަންގެ އެހީގައި ކަސްޓަމަރުންގެ ބޭނުންތައް ދެނެގަތުމަށް ފަސޭހަވެގެން ދާނެ ކަމަށެވެ. އަދި އެޕްލިކޭޝަންގައި ރިމައިންޑާ ފީޗާއަކާއެކު ކޮކާކޯލާ ކުންފުނިން ހިންގާ އެންމެ ފަހުގެ ޕްރޮމޯޝަންތަކުގެ އެންމެ ފަހުގެ މައުލޫމާތު ލިބޭނެ ކަމަށް އެ ކުންފުނިން ބުނެއެވެ.\nކޮކާކޯލާގެ "ކޯކް2ހޯމް" އެޕްލިކޭޝަން މިވަގުތު ހަމައެކަނި ލޯންޗުކޮށްފައިވަނީ މާލެއަށެވެ. ނަމަވެސް ކުރިއަށް އޮތްތަނުގައި އިތުރު ސަރަހައްދުތަކަށް އެ އެޕްލިކޭޝަންގެ ހިދުމަތް ތައާރަފް ކުރާނެ ކަމަށް ކޮކާކޯލާ ކުންފުނިން މައުލޫމާތުދެއެވެ.\nރާއްޖޭގައި ކޮކާކޯލާގެ އެކި ބުއިންތައް ބަންދުކުރާތައި މިއަހަރު 29 އަަހަރު ފުރޭއިރު، ރާއްޖޭގެ ކޮކާކޯލާ ކުންފުންޏަކީ ދައުލަތުގެ ފެން ކުންފުނި، އެމްޑަބްލިއުއެސްސީގެ ދަށުން ހިންގާ ކުންފުންޏެކެވެ. އެގޮތުން ރާއްޖޭގައި ކޮކާކޯލާ ކުންފުނީގެ ބުއިންތައް ބަންދުކޮށް، ވިއްކުމުގެ ހުރިހާ ހުއްދައެއް ލިބިފައިވަނީ އެމްޑަބްލިއުއެސްސީއަށެވެ.\nގުޅޭ ޓެގު ކޮކާ ކޯލާ\nޓާމިނަލްގެ މައްސަލަގައި ސަރުކާރުގެ ނިންމުމަށް މަޖިލީހުން ތާއީދު ކޮށްދިނުމަށް ފިނޭންސް މިނިސްޓަރު އެދިވަޑައިގެންފި\nމޯލްޑިވްސް ފައިނޭންސް ޕްރޮފެޝަނަލްސް ސަމިޓް މިމަހު 24ގައި، ދާއިރާގެ ތަޖުރިބާކާރުން ބައިވެރިވެ ވަޑައިގަންނަވާނެ\nބޭންކް އޮފް މޯލްޑިވްސްގެ ސީއޯއޯ އިސްތިއުފާދެއްވައިފި\nއުރީދޫގެ އަހަރީ އާންމު ޖަލްސާ އަންނަ މަހު ދެވަނަ ދުވަހު\nއައްޑޫ އެއާޕޯޓުގައި ހިމެނޭ އެސްޓީއޯގެ ހިއްސާތައް ދޫކޮށްލަން ނިންމައިފި


ކައްޕިގެ ހައްދެއް ނެތް ހިނިގަނޑާ ޓޮނީގެ ސަކަމިޒާޖު: ބަލާމީހުން ފޫހި ފިލުވާލާ! – Dhen.mv\nކައްޕިގެ ހައްދެއް ނެތް ހިނިގަނޑާ ޓޮނީގެ ސަކަމިޒާޖު: ބަލާމީހުން ފޫހި ފިލުވާލާ!\nMay 3, 2020 - 2:24 pm\nތަފާތު އެކި ހުނަރުތައް ދައްކުވައިދޭ ވީޑިއޯތައް އުފެއްދުމަކީ ދުނިޔޭގެ އެކިކަންކޮޅުތަކުގެ މީހުންވެސް ކުރަމުން އަންނަ ކަމެކެވެ. މިފަދަ ތަފާތު ވީޑިއޯތައް އުފެއްދުމުގައި ބޭރު މީހުނެކޭ އެއްފަދައިން މިހާރު ދިވެހީންވެސް ގުނާލެވެއެވެ. ހެއްވާ މަޖާ ވީޑިއޯ އުފެއްދުމާއި އިބްރަތްތެރި ވީޑިއޯތައް އަދި އަމިއްލަ ކޮންޓެންޓް ވީޑިއޯތައް އުފެއްދުމުގައިވެސް އެންމެ ކުރީ ސަފުގައި ދިވެހީން ހިމެނެއެވެ.\nއެފަދަ ތަފާތު ވީޑިއޯތައް އުފައްދަމުން އަންނަ އެއްބަޔަކީ ޅ. ނައިފަރަށް އުފަން މުހައްމަދު އިބްރާހިމް (ކައްޕި) އާއި އިބްރާހިމް ރިޝްވާން ރައޫފް (ޓޯނީ) އެވެ. ފޭސްބުކްގައި "ކައްޕި އޯރް ޓޯނީ" ގެ ނަމުން މަޝްހޫރުކަން ލިބިފައިވާ މި ދެ ފަންނާނުންނަށް އެތައް ބައެއްގެ ތަރުހީބު އަންނަނީ އޮހެމުންނެވެ.\nކައްޕި އާއީ ޓޯނީގެ އެދަތުރުގެ ވާހަކަ "ދެން" އާއި ހިއްސާ ކުރަމުން އެމީހުނާއެކު ކޮންމެ ކަމެއްގައި ބައިވެރިވާ، އަހްމަދު ޖަލީލް (ޖައްލެ) ބުނީ، ކައްޕި އާއި ޓޯނީގެ ހެއްވާ މަޖާ ވީޑިއޯތައް އުފައްދަމުން އަންނަތާ މިހާރު ވަރަށް ގިނަ ދުވަސް ވެފައިވާ ކަމަށެވެ. "އެކަން ފެށުނީ ގާތްގަނޑަކަށް 2012 ހާހިސާބުގަ. އެއްދުވަހު ކައްޕި އޮތީ ޓީވީން މުޙައްމަދު ރަސޫލުﷲ އަޅުވައިގެން ބަލަން. އިންދާ ޓޯނީ އެތަނަށް ދިޔައީ. ކައްޕި އަކީ އަބަދުވެސް ހެވިފަ ހުންނަ މީހެއް. ޓޯނީ ފެނިއްޖިއްޔާ ވެސް ހަމަ ކައްޕި އިނދެގެން ހޭނީ. ޓޯނީ އަކީ އަބަދުވެސް ސަކަރާތްޖަހާ ވަރަށް އެންޓަޓެއިނިންގ މީހެއް. ދެން ކައްޕި ޓީވީ ބަލަން އިންދާ ޓޯނީ ގޮސް ބޮލުގަ ތުވާއްޔެއް އަޅައިގެން އެ އެކްޓް އެދުވަހު ދެއްކީ. އެވަގުތު އަޅުގަނޑުގެ އަތުގަ ކެމެރާއެއް ވެސް އޮތީމަ ހަމަ ވަގުތުން ޖެއްސި ވީޑިއޯ އެއް އެއީ. ވަރަށް ގިނަ މީހުންނަށް އެވީޑިއޯ ކަމުދިޔަ. އަޅުގަނޑުމެންގެ ހުންނާނީ ވެސް ހަމަ ލައިވްކޮށް ނަގާފަ ހުންނަ ވީޑިއޯ" ޖައްލެ ބުންޏެވެ.\nއެއަށްފަހު "ކައްޕި" އާއި "ޓޯނީ" ގެ މަޖާ ވީޑިއޯތައް ވަނީ ހަލުވި ސްޕީޑުގައި ފެށި، ކުރިއަރާފައެވެ. ވީޑިއޯތަކުން ވެސް ފެންނަ ގޮތުގައި ބޮޑަށް ސަކަރާތްޖަހާ، ހެއްވާ މަޖާ އެކްޓު ކޮށްފައިވަނީ ޓޯނީ ކަމުގައިވިޔަސް ކައްޕިގެ ހައްދެއް ނެތް ހިނިގަނޑު ފެންނަ މީހަކަށް ވެސް ނުހީ ނުތިބެވޭނެކަން ޔަގީނެވެ.\nReyge video aa gulhigen MODI ge call eh tony ah ♥ thankyou india\nއިންޑިއާއިން ހަދިޔާކުރި ވެކްސިން ރައްކާ ކޮށްފައިވަނީ އެޗްޕީއޭގެ "ކޯލްޑް ރޫމް" ގައި\nވެކްސިން ގަންނަ އަގު ހާމައެއް ނުކުރާނެ: އެޗްއީއޯސީ\nލޯބިވާ އަނބިމީހާ ހިނިތުން ކުރުވުމަށްޓަކައި...!


ކުށްވެރިއަކީ އަހަރެންތަ؟ 6ވަނަ ބައި | arippe's blog\nކުށްވެރިއަކީ އަހަރެންތަ؟ 6ވަނަ ބައި\nFiled under: ވާހަކަ, ލިޔުންތައް —3Comments\nކުށްވެރިއަކީ އަހަރެންތަ؟… ހަވަނަ ބައި\n11 އޯގަސްޓުގެ އަދަދާ ގުޅޭ\n“އިފޫތަ ކިޔަނީ…” ސުމަން އިފާޝާއަށް ބަލައިލަމުން އޭނައާ ސުވާލު ކުރިއެވެ. މީގެ ކުރިން ސުމަންއަކަށް އިފާޝާގެ ނަން އެނގޭހެނެއް ހީއެއް ނުވެއެވެ. އެފަހަރުވެސް އިފާޝާއެއް އަނގައަކުން ނުބުނެއެވެ. އާއެކޭ ބުނުމުގެ ގޮތުން ބޯ ޖަހައިލީއެވެ.\n“މަސް ފިހެ ނިމެންދެން މަޑު ކޮށްލަންވީނު. ވަރަށް މީރުވާނެ.” އިފާޝާ ދެކުނީ ސުމަން އެމީހުންނަށް ދައުވަތެއް ދިނީ ކަމަށެވެ.. އަދި ހިތުން ރުހުމުން އެދައުވަތު އޭނަ ގަބޫލުކުރީއެވެ. އަފީވެސް އެކަމާ އެއްބަސްވީމައެވެ.\nއިފާމެން އެމީހުންނާއެކު ބައިވެރިވީ މީގެ ކުރިންވެސް އެމީހުންނާއެކު މަޖާ ކުރެވިފައިވާތީއެވެ. އެމީހުންނަކީ އަފީމެން މުޅިން ނުދަންނަ ބައެއްވެސް ނޫނެވެ. މުޅިންވެސް ދެކެފައިވާ މޫނުތަކެކެވެ. އެތަނުގައި ގިނައީ އިފާއާއި އަފީފާއަށް ނަންވެސް އެނގޭ މީހުންނެވެ.\nއަލިފާންގަޑު އެންދީ ސުމަންއެވެ. މަސްގަނޑުގައި ލޮނުމިރުސްލީ އައްފާނެވެ. ހީވާގޮތުން މަސް ފިހަން އުޅެނީ ޒިހާނާއި ނާފިޒެވެ.\n“ހިނގާ އެމީހުންނާ އަނގަތަޅާލަން. އަހަރެން މިދަނީ..” މަސްފިހާން ތިބި ދެމީހުންނަށް އިޝާރާތް ކުރަމުން އަފީފާ އިފާޝާއާ ވާހަކަ ދެއްކިއެވެ. މަސް ފިހުމަކީ އަފީވެސް ވަރަށް ކުރާ ހިތްވާކަމެކެވެ. އެކަމަކު އިފާއެއް ނުދެއެވެ. ކުޑައިރުކޮޅަކު މަޑުކޮށްލައިގެން އިނީއެވެ.\n“އަފީ ދޭ.. އަހަރެން މަޑުކޮށްލާނީ.. އެހެންނޫނަސް އެތަނާ ގާތްވެއްޖެއްޔާ ގައިން ދުވާނީ ހުސް ދުންވަސް” ނުދާންވެގެން އިފާ ބަހަނާއެއް ދައްކާލީއެވެ. އިފާޝާ ނުދާނެކަން އެނގުމުން އަފީ އިތުރަކަށް އާދޭސްކުރާކަން ނެހެދިއެވެ. ތެދުވެގެން ދިޔައީ އެވެ.\nއަފީ ދުޔުމުން ކުރާނެކަމެއް ނެތިފައި އިނދެ އިފާ އޭނާގެ ޖިންސްގެ ޖީބުގައިއޮތް ފޯއްޕެކެޓަކުން ފޯއްފޮއްޗެއް ނެގިއެވެ.\n“އޯކޭތަ މިތާ އިށީނަސް..؟” ކުއްލިއަކަށް އިފާއަށް އިވުނީ ސުމަންގެ އަޑެވެ. އޭނާ ދިޔައީ ސިއްސައިގެންނެވެ.\n“ސޮރީ.. ސިއްސައިގެން ދިޔައީ ދޯ.” އަނެއްކާވެސް ސުމަން ވާހަކަދެއްކިއެވެ.\nއިފާޝާއިން ރުއްގުޅި މަތީގައި އިނުމަށް އިފާ އިންކާރު ނުކުރާކަމަށް ބުނުމުން ސުމަން އޭނަ ގާތުގައި އިށީނެވެ.\n“ކިހިނެތް..؟” ސުމަން އިފާއާ ވާހަކަ ދެއްކީ ވަރަށް މަޑުންނެވެ. އެކަމަކު ވަރަށް އެކުވެރި ގޮތަކަށެވެ.\n“ރަނގަޅު.. ކީއްވެ ތިހެން ތި އެހީ..” އިފާވެސް އެއްޗެކޭ ނުބުނާން އިނދެފައި ސުމަންއާ ވާހަކަ ދެއްކިއެވެ.\n“އައްދެ… ވާހަކަވެސް ދައްކަން އެނގޭ ދޯ.. އަހަރެން ހީކުރީ ވާހަކަ ދައްކަން ނޭނގޭކަމަށް.” އިފާއާ ދިމާކޮށްލަމުން ސުމަން އިތުރަށް ވާހަކަ ދެއްކިއެވެ.\n“ދެން ކީއްވެ އަނގައިން އެއްޗެކޭ ނުބުނާން ތި އިންނަނީ.. އަނެއްކާ އަހަރެން މީ ނުދަންނަ މީހެއްތަ. މިހެން މިބުނީ ބައެއް ކުދން ނުދަންނަ މީހުންނަކާ ވާހަކައެއް ނުދައްކާ ދޯ..”\n“ކަމެއް ނުވޭ.. މިދައްކަނީ ވާހަކައެއް ނޫންތަ..” ލަދުރަކި ފާޑަކަށް ހީނލަމުން އިފާ ސުމަންއަށް ބަލައިލިއެވެ.\nމަސައްކަތުގައި އުޅުނަސް އިފާއަކަށް އޭނާގެ މޫނުމައްޗަކުން ވަރުބަލިކަމެއް ނުފެނުނެވެ. އެއަށްވުރެ އޭނަ މާފުރިހަމައެވެ.\n“ބޭނުންތަ…؟” އަފީފާ ގެންގުޅު ބަނޑައިދޫއަކަށް އިޝާރާތް ކޮށްލަމުން އިފާގާތުގައި އަހާލިއެވެ.\nނޫނެކޭ ބުނުމުގެ ގޮތުން އިފާޝާ ބޯ ހޫރުވާލިއެވެ.\nއޭރު އިފާޝާއަށް ވަމުންދިޔައީ ކީއްކަމެއް ޚުދު އޭނައަކަށްވެސް ނޭނގެއެވެ. ސުމަންގެ ކުރިމަތީގައި އިނދެ އެކައްޗެކޭ ބުނާކަށްވެސް އޭނާއަކަށް ނުކެރުނެވެ. އަމުދުން ބުނާނެ އެއްޗެއްވެސް ނޭނގިފައެވެ. ދައްކާނީ ކޮންވާހަކައެއްކަމެއް އިފާ އަކަށް ނޭނގުނެވެ. ވާހަކައެއް ފަށާނެ ގޮތެއް އޭނައަކަށް ނުވިސްނުނެވެ. ސުވާލެއްކުރިއްޔާ ޖަވާބު ދިނުންފިޔަވައި އިތުރުކަމެއް ކުރާކަށް އިފާއަކަށް އެވަގުތަކު ނެނގުނެވެ.\n“ދެން ކޮންކޮން ސިފައެއް ކަމުދަނީ..” އަފީއައިސް އިށީނީ އިފާއާވީ ފަރާތުގައެވެ.\n“އައްދެ.. ތީ ކީއްކުރަން ކުރި ސުވާލެއް؟” ހީނލަމުން ސުމަން ކޮޅަށް ތެދުވިއެވެ.\nހަގީގަތުގައި ސުމަން އިނީ އިފާޝާ އެފަދަ ސުވާލެއް ކޮށްފާނެކަމަށެވެ. އެސުވާލު އަފީކުރީމައި ޖަވާބު ނުދިނީ އެހެންވެގެން ކަންނޭނގެއެވެ.\n“އައްދެ. އަހަރެން އެހީމަ ކަމު ނުދިޔައީ ކަންނޭގެ. އިފޫ އަހަންވީނު” ސިއްރުސިއްރުން އަފީ އިފާޝާގެ ކަންފަތްދޮށުގައި ވާހަކަ ދެއްކިއެވެ.\nޙަގީގަތަކީ އިފާޝާވެސް އަސްލު އެސުވާލު ކޮށްލަން ބޭނުންވެފައި އިންކަމެވެ. އެހެންނޫނަސް އިފާޝާވެސް އިނީ ކުޑަކޮށް ސުމަންއާ ވާހަކަ ދައްކާލަން ބޭނުންވެފައެވެ. ސުމަންގެ އަޑު އަހާހިތުންނެވެ. އޭނާގެ އަޑި އިފާގެ ކަންފަތުގައި ޖެހޭކޮންމެ ފަހަރަކު އިފާގ ެހިތަށް ފިނިކަން ގެނުވާކަހަލައެވެ.\n“ދަނީތަ…؟” ވަރަށް ލަދުން އިންދެފައި އިފާޝާ ސުމަންއަށް ގޮވާލިއެވެ.\n“ނުދާންވީތަ… އިފޫ ބުނެފިއްޔާ މަޑުކޮށްފާނަން”\nއަނެއްކާވެސް ސުމަން އައިސް އިފާ ގާތުގައި އިށީނެވެ.\n“ކީއްވެ އެއްޗެކޭ ނުބުނީ” އިފާ ސުމަންއަށް ބަލާލަމުން އަހައިލިއެވެ.\n“ތިބުނީ..” ސުމަންއަކަށް އިފާ ދައްކަން އުޅުނު ވަހަކައެއް ނޭނގުނެވެ.\n“މިބުނީ ކީއްވެހޭ އަފީކުރި ސުވާލަށް ޖަވާބު ނުދިނީ..”\n“އޯހް… އެވާހަކަ ދޯ.. ކަމެއް ނުވޭ..” ހަމަޖެހިލައިގެން އިނދެ ސުމަން ވާހަކަ ދެއްކިއެވެ.\nމިގޮތަށް ސުމަންއާ ވާހަކަ ދައްކަން ކިތަންމެ އިރަކުވެސް އިންނަން އިފާ ބޭނުންވެއެވެ. ޔަގީނުންވެސް ފޫހިވެގެން ނުތެދުވާނެކަމަށް އޭނާގެ ހިތްބުނަމުން ދިގަޔައެވެ. ސުމަންގެ އެޖާދުވީ އަޑު އެއަށްވުރެ މާހިތްގައިމެވެ.\n“ކުރުގޮތަކަށް ބުނަންޏާ އަހަރެންނަށް އިފޫގެ ހުރިހައި ސިފައެއްވެސް ވަރަށް ކަމުދޭ..” ސުމަންގެ އެވާހަކަ އަޑުއިވުމާއެކު އިފާގެ ހިތް ލަދުން ފަރުދާވެލި ކަހަލައެވެ.\n(އަދި ނުނިމޭ… ހަތްވަނަ ބަޔަސް އިންތިޒާރުކޮށްލައްވާ…!)\nnice story…. maa kury genesdheyleh…. digukohlabala\nwow.. v salhi…\niraaadha kurevviyya dhigu kollaanan. thnkx for the comment\n« ކުށްވެރިއަކީ އަހަރެންތަ؟… 5ވަނަ ބައި\nJOIN the FACEBOOK PAGE of “Kuvveriakee Aharentha?” »


Trump America Ge "Bodu Sirru" Haama Kohfi - Vaguthu\nޓްރަމްޕް އެމެރިކާގެ "ބޮޑު ސިއްރު" ހާމަކޮށްފި\n9 މަސް ކުރިން ( ނޮވެމްބަރު 1, 2019 )\nސީރިޔާގައި ހަރަކާތްތެރިވާ ނިރުބަވެރި އިސްލާމިކް ސްޓޭޓްސް (އައިސިސް) ޖަމާޢަތުގެ ލީޑަރު އަބޫބަކުރު އަލް ބަޣްދާދީ އަމިއްލައަށް މަރުވުމުގެ ކުރީން އޭނާ ފަހާ ދުވި ކުއްތާގެ ނަމަކީ އެމެރިކާ ސަރުކާރުގެ ސިއްރުތަކުގެ ތެރެއިން ސިއްރެއް ކަމަށާއި އެ ކުއްތާގެ ނަން ހާމަނުކުރާނެ ކަމަށް އެމެރިކާ ސަރުކާރުން ކުރިން ބުނެފައި ވަނިކޮށް، އެޤައުމުގެ ރައީސް، ޑޮނަލްޑް ޓްރަމްޕް އެ ކުއްތާގެ ނަން ހާމަކޮށްފިއެވެ.\nބަޣްދާދީ މަރާލުމުގެ އޮޕަރޭޝަނާއި ގުޅޭ މައުލޫމާތުތައް ހާމަކޮށް އެމެރިކާގެ އަސްކަރިއްޔާ އިން ބުނެފައި ވަނީ، ސިފައިން ބަޣްދާދީ ހުރި ސަރަޙައްދު ވަށާލައި އޭނާއަށް ފިލައިގެން ދިއުމުގެ ހުރިހާ ދޮރެއް ބަންދު ކުރުމުން އޭނާ ވަނީ ބިންގަރާހެއްގެ ތެރެއަށް ކަމަށެވެ. އެ ބިންގަރާހަށް ބަޣްދާދީ ވަނުމުން އޭނާއަށް ހަމަލާ ދިނުމަށް ސިފައިން ވަނީ އަސްކަރިއްޔާގެ އޮޕަރޭޝަންތަކަށް ބޭނުންކުރާ ކުއްތާއެއް އެ ބިންގަރާސް ތެރެއަށް ދޫކޮށްލާފައެވެ.\nމި އޮޕަރޭޝަންގައި ކުއްތާގެ މަސައްކަތް ފާހަގަކޮށް ޓްރަމްޕް ބުނެފައި ވަނީ ބަޣްދާދީ ފަހައި ދުވީ "ކޯނާން" ނަމަކަށް ކިޔާ ކުއްތާއެއް ކަމަށެވެ. އަދި މި ކުއްތާއަކީ އައިސިސްގެ ލީޑަރު މަރާލައި މެދުއިރުމަތީގެ ހަމަނުޖެހުން ހުއްޓުވުމަކަށް ގެނައި "ބަތަލު" ކަމަށް ޓްރަމްޕް ވަނީ ބުނެފައެވެ.\nތިން ދަރިންނާއި ބަޣުދާދީ ބިންގަރާސް ތެރެއަށް ފޭބުމުން އެމެރިކާ ސިފައިން ބަޣުދާދީ އަތުލައިގަންނަން ކުއްތާ ފޮނުވާފައި ވަނީ ބަޣުދާދީގެ ގައިގަ ބޮން ހަރުކޮށްފައި ހުންނާނެ ކަމަށް ބެލެވޭތީ އެވެ. އަދި ބިންގަރާހުގެ ހާލަތު ނޭނގި އެމެރިކާ ސިފައިން ބިންގަރާސް ތެރެއަށް ފައިބައިފިނަމަ ބޮޑު ނުރައްކަލަކާއި ކުރިމަތިލާން ޖެހިދާނެތީއެވެ.\nސީރިޔާގައި އެމެރިކާ ސިފައިން ހިންގި އޮޕަރޭޝަނަށް އެޤައުމަށް ގެންދިޔަ ކުއްތާ އަދި އެމެރިކާއަށް ގެންގޮސްފައެއް ނުވެއެވެ. ނަމަވެސް އެ ކުއްތާ އަންނަ ހަފްތާގެ ތެރޭގައި އެމެރިކާއަށް ގެންގޮސް، ރަސްމީ އިއްޒަތުގައި އެޤައުމުގެ ރިޔާސީ ގަނޑުވަރަށް ގެންދިއުމަށް ނިންމާފައިވާ ކަމަށް ރިޕޯޓްތައް ބުނެއެވެ.\nބަޣްދާދީ މަރުވިކަން އައިސިސް އިން ވެސް ވަނީ ކަށަވަރުކޮށްދީފައެވެ. އެ ޖަމާޢަތަށް ނިސްބަތްވާ ރޭޑިއޯ ޗެނަލަކުން އެކަން އިއުލާނު ކުރަމުން ވަނީ އައު ލީޑަރަކު އެމަޤާމަށް އައްޔަންކުރިކަން ވެސް ހާމަކޮށްފައެވެ. އައިސިސް އިން އެ ޖަމާޢަތުގެ އައު ލީޑަރުގެ މަޤާމަށް އައްޔަން ކޮށްފައި ވަނީ އަބޫ އިބްރާހިމް އަލް- ހާޝިމީ އަލް- ކުރައިޝީ ނަމަކަށް ކިޔާ މީހެކެވެ. އޭނާ އަކީ ބަޣްދާދީ މަރުވެއްޖެ ނަމަ މަޤާމާއި ހަވާލުވާ ގޮތަށް ކުރިންވެސް ނިންމާފައި ހުރި މީހާއެވެ.\nނޮވެމްބަރު 2, 2019 19:49\nމަޝްހޫރު ވާން ދައްކާ ވާހަކަ ތަކެވެ.


11 results for "ލޮބުވެތި"\nGet an email when someone deletes something about ލޮބުވެތި\nGet an email when someone from unknown deletes something about ލޮބުވެތި\nGet an email when mohamedwisaam deletes something about ލޮބުވެތި\nއުފާވެރި ޖުމްހޫރީ ދުވަހުގެ ހެޔޮއެދުމާއި ތަހުނިޔާ އެންމެހާ ލޮބުވެތި ދިވެހި ރަތްޔިތުންނަށް އަރިސްކުރަން ◽◽ https://t.co/eyUFzhcHJw\nMohamed Wisam Deleted 21 days ago after4minutes, tweeted using Twitter for iPhone\nރާއްޖޭގެ ދަނޑުވެރިންގެ ދުވަހުގެ ހެޔޮ އެދުމާ ތަހްނިޔާ ލޮބުވެތި ދަނޑުވެރިންނާއި ދަނޑުވެރި އާއިލާތަކަށާއި މި ސިނާޢަތުގައި ހަރަކާތެތްރިވާ ހުރިހާ ފަރާތްތަކަށް އަރިސްކުރަން. ދަނޑުވެރިކަމުން ދިވެހި ދަނޑުބިންތައް ފެހިކުރައްވާ، ކާނާގެ ފުދުންތެރިކަން އިތުރުކުރައްވާށި. އާމިން. https://t.co/2Ng66UCvYN\nZaha Waheed Deleted about 1 month ago after halfaminute, tweeted using Twitter for iPhone\nބަރަކާތްތެރި ޙައްޖު ދުވަހުގެ ތަހުނިޔާ ހެޔޮ އެދުންތައް ތިޔަ ލޮބުވެތި އަޚުންނާއި އުޚްތުންނާއި ދަންނަވަން. #Hajj\nYumna Maumoon Deleted4months ago after about4hours, tweeted using Twitter for iPhone\nHaitham Ahmed (unknown) tweeted :\nދިވެހިރާއްޖޭގެ 55 ވަނަ މިނިވަން ދުވަހުގެ ހެޔޮ އެދުމާއި ތަހުނިޔާ އެންމެހާ ލޮބުވެތި ރައްޔިތުންނަށް އަރިސްކުރަން. އަޅުގަނޑުގެ ދުޢާއަކީ މިލޮބުވެތި ވަތަން މިނިވަންކަން މަތީ އަދި އަސްލާމްދީނުގެ ރިވެތި އުސޫލް ތަކުގެ މަތީ އަބަދުގެ އަބަދަށް ﷲ ލަހައްޓަވައި ފާގަތިކަން މިންވަރުކޮށްދެއްވުން.\nHaitham Ahmed Deleted4months ago after9minutes, tweeted using Twitter for iPhone


STORY: Mihithuge Malikaa -4| Fainu Online\nލަމްޙާ ޢަބްދުއްރަޙީމް 1 މޭ 2021, ހޮނިހިރު, 21:41\nމުޅި ދުވަހު އަޒީމްއަށް އިނދެވުނީ ޒައިނާ ބުނި ބަސްތަކާއިމެދު ވިސްނާށެވެ. އޭނާ ޤަބޫލު ކުރާ ގޮތުގައި އެއީ ރަނގަޅު ނިންމުމެކެވެ. ސާރާފަދަ ކުއްޖެއްގެ ޙަޔާތް އުޖާލާ ކުރުމަށް އެފަދަ ފުރުޞަތެއް މުހިންމެވެ. ޒައިނާގެ ކަންތައްތައް ކޮށްލައިދީ ހަދަން ސާރާއަކީ ރަނގަޅު ކުއްޖެއްކަން މިވީ ކުޑަ ދުވަސްކޮޅުގެ ތެރޭގައި ހުދު ޒައިނާއަށްވެސް ފާހަގަ ވެއްޖެއެވެ. އަދި އެއީ ސާރާއަށް އާމްދަނީއެއްވެސް ހޯދޭނެ މަގެއްތާއެވެ! ކިޔަވައި، ދުނިޔެއަށް ލޯ ހުޅުވިފައިވާ މީހަކަށްވުމަށް ސާރާއަށް އެއީ ރަނގަޅު މަގެކެވެ. އެގޮތް ރަނގަޅު ނުވާނީ ޒައިނަބަށެވެ. ޒައިނަބުގެ ފަރާތުން ނުކުންނާނެ ނަތީޖާއެއް ބުނެދޭންވެސް ނޭނގެއެވެ. އެކަމާއިމެދު ވިސްނިވަރަކަށް އަޒީމްގެ ބޯ ހާސްވާ ގޮތްވިއެވެ.\n"ހަލޯ" ނިހާދު ގުޅީ އަޒީމް އޭނާއަށް އެންމެ ބޭނުންވި ވަގުތުއެވެ. "އަހް! ގުޅަން އުޅެނިކޮށޭ ތިގުޅީ!" އަޒީމް ހިނިގަނޑެއް ޖަހައިލިއެވެ. "ތީއޭ! ހަމަ ބުނާނެ އެހެން. މަހެއްވަނީ ގުޅާލަން ނުކެރޭ! ކޮބާ ކިހިނެއްތަ ކަންކަން؟ ހަމަ އެހާ ބިޒީތަ ތިކޮޅުވެސް؟" ނިހާދު ޝަކުވާކޮށްލިއެވެ. "ރަނގަޅު ދެން ދޯ! ނޫނޭ އެހާވެސް ބިޒީއެއް ނޫން. ތިކޮޅު ކިހިނެއްވަނީ؟ މަ ނުލާ ލައްކަ މަޖާ ނަގަން ދޯ އެބަ!" ދުވަސްތަކަކަށްފަހު އެކުވެރިޔާއާއި ވާހަކަ ދައްކައިލެވުމުން އަޒީމްގެ ހިތަށް ފިނިވިއެވެ. "މަ އޯކޭއޭ! ކޮންކަމަކާ ތި ބޯ ގޮއްވަނީ މަގޭ މަތިން ހަނދާންކޮށްފައި؟" އަޒީމް ވާހަކަ ދައްކާ ރާގުންވެސް ކަމެއް ގޯސްކަން ނިހާދުއަށް އެނގެއެވެ. ހޮސްޕިޓަލް ކެންޓީނުން ނުކުމެ ގޮސް ދުރުގައި ހުރި ބެންޗެއްގައި އަޒީމް އިށީނެވެ.\n"ކަލޭ ދެން މުޅި ޢުމުރަށް ތިހެން ހުންނާނީތަ ޒައިނަބުގެ އަވައިގައި ޖެހިފައި؟ މަ ވަރަށް ސީރިޔަސްކޮށޭ މިކިޔަނީ! ދެން އެނގޭ ދޯ އޭނާގެ ގޮތްގަނޑު ބަދަލެއް ނުވާނެކަން! ދަރިޔަށްޓަކައި ރަޙުމެއް ނެތް މީހަކާއި އެއްކޮށް އުޅެ ތިހެން ޢުމުރު ބޭކާރުކޮށްލަނީ ކީއްކުރަން؟ ފަނަރަ އަހަރުވީއިރުވެސް އެއިންނަނީ ޒައިނާ ލިބުނީތީ އަަޒީމްއަށް ބަވަން.. އަޒީމްގެ އެކަނި ދަރިއެއްތަ އެއީ؟ ތިހެން އުޅުނީމަ ޒައިނާއަކަށްވެސް ވަކި އުފަލެއް ނުލިބެއެއްނު." ނިހާދު ބެލީ އަޒީމްއަށް ވިސްނައިދެވޭތޯއެވެ. "އެކަމަކު.. ޒައިނާ ބޭނުންވަނީ.." އަޒީމްއަކަށް ކިޔާނެ އެއްޗެއްވެސް ނޭނގެއެވެ. "ޒައިނާ ބޭނުންވަނީ މަންމައާއި ބައްޕަ އެއްކޮށް އުޅެން! އެކަމަކު ޒައިނާއަށްވެސް އަސްލު އެނގޭނެ ދެޓްސް ނޮޓް ޕޮސިބަލްކަން! ކޮންމެ ކުއްޖަކުވެސް ބޭނުންވާނީ އެގޮތް. އެކަމަކު އަސްލު ޒައިނާވެސް ބޭނުމެއް ނުވާނެ އަޒީމް ތިއަނދިރި ދުނިޔޭގައި ނިމިގެންދާކަށް! ދެން ޒައިނަބު ވާހަކަ ބާއްވާފައި ތި ސާރާ.. ކޮންމެގޮތެއްވިޔަސް ޒައިނާއަށް ސާރާ މުހިންމުވާތީ ދޯ އެހެން އެބުނީ! ކީއްވެ އައްޑުއަށް އައިއިރު ޒައިނަބު ގެންދަން ހިނގާށޭ ޒައިނާ ނުބުނީ؟ އެގޮތްވެސް އޮތްދޯ! މިކިޔާ އެއްޗެއް އެބަ ވިސްނޭތަ؟ މަށެއް ނުބުނަން ކަލޭ ގޮސް ސާރާއާއި އިންނާށެކޭ!" "އޭ އޭ ދެން ހުއްޓާ.." އަޒީމް ވަގުތުން ބުންޏެވެ. "ހަހަހަ ތީ ވާވަރަކީ.. ހަމަ ކަލޭ ސާރާއާއި އިންނަ ދުވަސްވެސް މަށަށް ފެނިދާނެ. އަވަހަށް އެމަންޖެ ފޮނުވާ މިކޮޅަށް. ޒައިނަބަކަށް ނުހެދޭނެ ގޮތެއް. ޒައިނާގެ ޗޮއިސް އެއީ! އެހެންނޫނަސް އޭނާ މާ ރީއްޗަށްތަ އެއުޅެނީ އަޒީމް ބިރުގަންނަނީ ތި؟ ޔަޤީނޭ މިހާރުވެސް އެފިރިހެނާ އުޅޭނީ އަޒީމްގެ ގޭގައި!" ނިހާދުގެ ވާހަކަ ކުރުކޮށްލުމަށް ބުނެފައި އަޒީމް ފޯން ބޭއްވިއެވެ. ނިހާދު ދެއްކި ވާހަކަތައް ހިތި ނަމަވެސް، އެއީ ތެދުކަން އަޒީމްވެސް ޤަބޫލު ކުރެއެވެ.\nރޭގަނޑުގެ ކެއުމުގެ ވަގުތުގައި ސާރާ ބައިވެރިއެއް ނުވެއެވެ. "ނިދިފައި އޮތީ! އަސްލު މަންމަމަތިން ވަރަށް ހަނދާންވާނެދޯ ބައްޕާ!" ޒައިނާ އެހެން ބުނިއިރު އެމޫނުމަތީގައި އެއްވެސް އަސަރެއް ނެތެވެ. "މަންމަ ނެތަސް އަޅުގަނޑަކަށް މާބޮޑު ތަފާތެއް ނާންނާނެ ދޯ!" ޒައިނާއަށް އެހެން ބުނެވުނީ ބޭއިޚުތިޔާރުގައެވެ.\n"ދަރިފުޅާ! ބައްޕަ އެބަޖެހޭ ވަރަށް މުހިންމު ވާހަކައެއް ދައްކަން ދަރިފުޅާ.." އަޒީމް ޒައިނާގެ މޫނަށް ބަލައިލިއެވެ. "މިހާރު ދަރިފުޅުވެސް ބޮޑުވަނީ ދެން. ބައްޕަ ވަރަށް ދުވަހު ކެތްކޮށްފިން. މަންމަ ބަދަލުވާނެހެން ދަރިފުޅަށް ހީވޭތަ؟" ޒައިނާ އިނީ އިސްޖަހައިގެނެވެ. "އެއްވެސް ޙާލެއްގައި ބައްޕަ ދަރިފުޅު ދޫކޮށެއް ނުލާނަން. ދަރިފުޅާއި ނުލައި ބައްޕައަކަށްވެސް ނޫޅެވޭނެ. ކޮންމެ ގޮތެއްވިޔަސް ދަރިފުޅު އުޅޭނީ ބައްޕަ ކައިރީގައި، ބައްޕަގެ ގެޔަކީ ދަރިފުޅުގެ ގެ." އަޒީމް ވާހަކަ ހުއްޓައިލީ މަޑު ގިސްލުމެއްގެ އަޑު އިވުމުންނެވެ. އެވާހަކަ ފެށިއިރުވެސް ޒައިނާއަށް ކުރާނެ އަސަރު އަޒީމްއަށް އެނގެއެވެ. "އެކަމަކު ބައްޕަ ސާރާ ދައްތަ އަޅުގަނޑު ބޭނުން ގެންދަން. ޝީ އިޒް މޯ ލޯންލީ ދެން މީ!" އެވަގުތުވެސް ޒައިނާ ސާރާގެ ވާހަކަ ފާހަގަ ކުރުމުން އަޒީމް ހައިރާންވިއެވެ. ޒައިނާ ކޮޓަރިއަށް ދިއުމުން އަޒީމް ނުކުތީ ބޭރަށެވެ.\nއެކަނިވެރިކަން ވަށައިގެން ފެންނަމުންދޭ\nހަނދުގެ އަލިކަން، ހަނދުވެސް ފަނޑުވަމުންދޭ\nމާޒީގެ ފުން ހަނދާންތައް ގެނުވަމުންދޭ\nއެހިތި އަސަރުން ހިތާ މޭ ރޮއްވަމުންދޭ\nހަފްތާ ބަންދުގައި ޒައިނާ ގޮވައިގެން މާލެ ދިއުމަށްޓަކައި އަޒީމް ތައްޔާރުވަމުން ދިޔައެވެ. ޒައިނާއަށް ތަފާތު ހަދިޔާތައް ތައްޔާރު ކުރުމަށް ސާރާ އުޅެމުން ދިޔައީ އަވަދިނެތިއެވެ. "ހާއި!" ސާރާ އެކަނިވީ ވަގުތު ބަލާފައި އަޒީމް ފުރުޞަތުގެ ބޭނުން ހިފިއެވެ. "ވާހަކައެއް ދައްކާލަން!" ސާރާ އެއްޗެއް ނުބުނެ އިނުމުން އަޒީމް ފެށިއެވެ. "މީ.. ޒައިނާ ދެއްކި ވާހަކައާއިމެދު ވިސްނިންތަ؟ އަހަރުމެން ދެކެނީ ތިއީ ހަމަ މިޢާއިލާގެ މީހެއްގެ ގޮތުގައި. އެނގޭ މާ ދުވަހެއް ނުވާކަން އެފަދަ ގުޅުމެއް އުފެދޭކަށް. އެކަމަކުވެސް.. އަހަރެންވެސް އެދެނީ ސާރާއަށް ރަނގަޅު ގޮތްވުމަށް. ތިއީ އަހަރެންގެ ބެލުމުގެ ދަށުގައިވާ ފަރާތެއް ހަމަ. ސާރާއަށް އުޅެވޭނެ ހަމަ އަހަރެންގެ ގޭގައި ބޭނުމިއްޔާ. ޒައިނާ ވަރަށް އުފާވާނެ އޭރުން." އަޒީމް ހުރީ ސާރާ އާނއެކޭ ބުނާނެ ކަމުގެ އުންމީދުގައެވެ. ކީއްވެގެން ކަމެއް ނޭނގެއެވެ. ސާރާ ގެއްލޭކަށް އޭނާ ނޭދެއެވެ.\n"އަޅުގަނޑު.. އަޅުގަނޑު ނޭނގޭ ބުނަންވީ ކީކޭ ކަމެއްވެސް. ވިސްނިން. އެކަމަކު ހަދާނެ ގޮތެއް ނޭނގޭ. އަޅުގަނޑުގެ އެއްވެސް މީހަކު މިދުނިޔޭގައި ނެތް." ސާރާއަށް ރޮވުނެވެ. "ޝޫޝް.. ދެން ތިހެން ނުބުނައްޗޭ!" އަޒީމްއަށް ބޭއިޚުތިޔާރުގައި ސާރާގެ ކޮނޑުގައި ހިފުނެވެ.\nހުކުރު ދުވަހު އިރުއެރީ އަޒީމްމެން އެއަރޕޯޓުގައި ތިއްބައެވެ. ފްލައިޓަށް އެރިއިރު ސާރާގެ ހިތް ބާރަށް ތެޅެއެވެ. އޭނާގެ ޙަޔާތުގެ މިސްރާބު ގޮތްނޭނގޭ ދިމާލަކަށް ބަދަލުކޮށް، އެދަނީ އެހަށް ދުވަހު ދިމާވި ބަޔަކާއި އެކީގައެވެ. ޒައިނާ ސާރާގެ އަތުގައި ހިފައިލީ ހުރިހާ ކަމެއްވެސް ރަނގަޅުވާނޭ ބުނާކަހަކަ ގޮތަކަށެވެ. އެމަންޒަރު ބަލަން ދުރުގައި އަޒީމްއަށް ހުރެވުނީ ހިނިތުންވެވިފައެވެ.\nމާލެ އާދެވުމާއެކު އަޒީމްއަށް ފުން ނޭވާއެއް ދޫކޮށްލެވުނެވެ. ފޮށިތައް ކާރަށް އަރުވާފައި އައިސް ޒައިނާ ކައިރީގައި ކުރިޔަށް އެރުމަށް ބުންޏެވެ. "ސާރާ! އަދި ނުބުނާ ވާހަކައެއް އޮތީމަ! ޒައިނާގެ ފަރާތުން އިވިފައި ކަންނޭގެ ހުންނާނީ އޭނާގެ މަންމަގެ ވާހަކަ. ޒައިނަބުގެ ކަންތަކަށް އަޅާނުލައްޗޭ! އެއްވެސް ކަމެއް އަހަރެންނަށް ސިއްރު ނުކުރައްޗޭ! އަހަރެންނާ ޒައިނަބުގެ ގުޅުމަކީ ދިރުމެއް ނެތް ގުޅުމެއް. އެނގޭ މިވާހަކަތައް ސާރާ ކައިރީގައި ކިޔުމަކީ ބޭކާރު ކަމެއްކަންވެސް. އެކަމަކުވެސް. ބުނެލަން ބޭނުންވަނީ ޒައިނަބު ކޮންމެ ގޮތަކަށް ކަންތައް ކުރިޔަސް އަހަރެން ސާރާއަށް އަބަދުވެސް އަޅާލާނަމޭ! އެހެންވީމާ ޒައިނާއަށް މިހާރުވެސް ތިބާއްވާ ގާތްކަން ބާއްވައިގެން އުޅުނީމަ ރަނގަޅުވާނެ. އިނގޭ!" ސާރާ ބޯ ޖަހައިލުން ފިޔަވައި އިތުރު ކަމެއް ނުކުރެއެވެ.\nޒައިނަބުގެ ފަރާތުން ނުރުހުމުގެ ބަސްތައް އަމާޒުވާނެކަމީ އަޒީމްއަށް ޔަޤީން ކަމެކެވެ. އެހެންނަމަވެސް މިއަދު އޭނާވެސް އެހުރީ ދޫދޭގޮތަކަށް ނޫނެވެ. ޒައިނާއެކޭ އެއްފަދައިން ސާރާއަކީވެސް މިއަދު އޭނާގެ ޙަޔާތުގައި މުހިންމު މީހެއްކަމުގެ އިޙުޞާސް ކުރެވެނީ ކީއްވެކަމެއް ނޭނގެއެވެ. ނިހާދު ބުނިފަދައިން އެހިތުގައި އައު ވިންދެއް ޖަހަނީ ބާވައެވެ؟ ނޫނެކެވެ. އެއީ ރަނގަޅު ގޮތެއް ނޫނެވެ. އެއީ ވެގެންވާނެ ކަމެއްވެސް ނޫނެވެ.\nއިޙުޞާސް ވާގޮތް ނޭނގޭ ބުނެދޭން، ޔާރަކީ ތިއޭ\nހަނދުހެން އަލިވާ މޫނޭ ތިޔައީ، ހިތް މަގޭ އެދޭ\nޒައިނާގެ އެޕާރޓްމަންޓްއިން ފެންވަރައިގެން އަޒީމް ތިރިޔަށް ފޭބީ ޒައިނަބު ގޭގައި އުޅޭތޯ ބަލާލާށެވެ. މާދަމާ އެނބުރި އައްޑުއަށް ފުރުމުގެ ކުރިން ޒައިނަބު އާ ވާހަކަ ދައްކަން އޭނާ ބޭނުމެވެ. އަދިވެސް އެއްފަހަރު ޒައިނަބުގެ ވިސްނުން ބަދަލުވޭތޯއެވެ. ތަޅުދަނޑިން ތަޅު ހުޅުވާލާފައި އެތެރެޔަށް ވަތްއިރު ފެނުނީ އެއްވެސް ތަރުތީބެއް ނެތް ތަނެކެވެ. އަޒީމް އެކަމަކާ ހައިރާނެއް ނުވެއެވެ. އެއީ ގޭގެ ތަންތަން ސާފުކޮށް، ތަރުތީބު ކުރުމަކީ އަޒީމް ކުރާ ކަންކަމަށްވާތީއެވެ. ސޯފާ ކައިރީގައި ވެއްޓިފައި އޮތް ބާލީސް ނަގައި ސޯފާއަށް އެއްލަމުން އަޒީމް ދިޔައީ ކޮޓަރިއަށެވެ. ކޮޓަރީގެ ދޮރު ހުޅުވާލެވުނު ވަގުތު އަނެއް ފަރާތަށް މޫނު އަނބުރައިލެވުނީ ފެނުނު މަންޒަރަކުންނެވެ.\n"ޒައިނަބު! ހުރި ނުބައިކަން ދެކިބަލަ!" އައި ރުޅިން ދޮރު ތަންމިނަށް ހުޅުވާލާފައި އަޒީމް ގޮސް ސިޓިންރޫންގެ މޭޒުމަތީގައި ހުރި ބިއްލޫރި ފުޅި ވައްޓާ ތަޅައިލިއެވެ. ޒައިނަބު އޭނާއަށް ބޭވަފާތެރިވާކަމުގެ އަޑުތައް އޭނާއަށް އިވެނީ މަދެއްކޮށެއް ނޫނެވެ. އަދި އޭނާއާއެކު ދިރިއުޅެން ބޭނުންނުވާކަންވެސް އެނގެއެވެ. އެކަމަކު ހަމަ ލޮލަށް އެފަދަ މަންޒަރެއް ފެނުނު މީ ފުރަތަމަ ފަހަރެވެ. ގޭގެ ދޮރުން ދުވެފައި ނުކުމެގެން ދިޔަ މީހާ ފެނިފައި ގޮށްމުއްކަވާފައި ފާރުގައި ޖެހުނީ ކިތައް ފަހަރު ކަމެއް އަޒީމްއަކަށް ނޭނގެއެވެ. "ނުބައި އަންހެނާ! ތިކުޅި ކުޅެން އަމިއްލައަށް އަހަރެން ކައިރިން ދުރަށް ދިޔަނަމަ! އަހަރެންގެ ޙައްޤުތަކަށް ފަރުވާލެއް ނެތި، މިހުރިހާ އަހަރެއް މިވޭތުކުރެވުނީ ތިހާ މުޑުދާރު މީހެއްގެ ފަސްބައިގައި އެލިގެން އާދޭސް ކުރަމުން. ކަލޭ ކައިރިން ދުރަށް ދާން މަވެސް ހާދަ ބޭނުމޭ! އެކަމަކު އެ މައުޞޫމް ދަރިގެ އުންމީދުތައް ފުނޑުފުނޑުކޮށްލާ ބައްޕައަކަށްވާކަށް އަހަރެން ނެތިން. ކަލޭގެ މައިންބަފައިން ކުރިމަތީގައި ކަލޭގެ އަގު ހިފަހައްޓައިގެން މަ އުޅުނީ. އެކަމަކު ދެނެއް ނުވާނެ. އަގެއް އޮތް މީހެއް ނޫންތީކީ!" ހުރިހައި އެއްޗެއް ކިޔުމުންވެސް ޒައިނަބު ފެށީ ހޭށެވެ. ބޯ ހާވާލައިގެން ހުރިއިރު އެއީ މޮޔައެކޭވެސް އަޒީމްއަށް ހީވިއެވެ. "ކަލޭގެ އަޑު ނުކުމެއްޖެ ދޯ! ދަރި ދަރި ދަރި! ތިނޫން އެއްޗެއް ކިޔާކަށް ނޭނގޭ. ކަލެޔަށް ދަރިވެސް ދީފައޭ އެއިނީ. ވަރިކޮށްބަލަ.. އާނ މަށެއް ނުގަނޭ ލަދެއް. މަގޭ އަގެއް ނެތީމައެއްނު ނުދަންނަ މީހަކާ މަގޭ ކައިވެނި ކުރުވީ. ބޮަޑު މުޞީބާތެއް މަ ބޭނުމީ މިނިވަންކަން.." "އާން ވަރިކޮށްފަ ތިހުރީ! ތިބޭނުންވާހެން މިނިވަންކޮށް އުޅެން ދޭ! މަގޭ ގޭގައި ތިގޮތަކަށް މުޑުދާރު ޢަމަލު ހިންގާކަށް ނުބަހައްޓާނަން." އަޒީމްގެ ރުޅިގަނޑު ފަޅައިގެންދާވަރުވިއެވެ.\nޒައިނަބަށް ހޭވެރިކަންވީ އަޒީމް ގޮސް އެޕާރޓްމަންޓްގެ ދޮރު ލެއްޕި އަޑު އިވުމުންނެވެ. ޙަޤީގަތުގައިވެސް އަޒީމް އޭނާ ވަރި ކުރީ ހެއްޔެވެ؟ ޤަބޫލުކުރަން ދަތިވެފައި އޭނާ އިނީކީ ދެރަވެގެނެއް ނޫނެވެ. އަޒީމް ދުވެފައި ގެއިން ނުކުތީ ބޯ ހާސްވެގެނެވެ. ހިތް ފަޅައިގެންދާވަރު ވެއްޖެއެވެ. ސައިކަލަށް އަރައި ދުއްވައިލުމުގެ ކުރިން ދެލޯ ފުހެލާފައި މާ ނޭވާއެއްލީ ހަމަޖެހިލެވޭތޯއެވެ. ނިހާދުމެންގެޔަށް ދިއުމަށް ދުއްވައިލިއިރުވެސް އެ ދެ ލޮލުގައި ކަރުނައިގެ އަސަރު ހުއްޓެވެ.\nމިއައި ތޫފާނަކުން، ހިތަށް ލިބިވޭ ސިހުން\nފިލައިގެން ނުމެދެޔޭ، މިމޭގާވީ ރިހުން\nމިހެންވީ ކީއްވެހޭ، ކުށެއް ހަމަވީމަހޭ؟\nފިކުރު ކުރެވޭމެޔޭ، ހިތަށް ކެތްވާނެހޭ\nޒައިނަބު ހީވަނީ ޢީދެއް އައިސްގެން އުޅޭހެނެވެ. ފޮށްޓަށް އަންނައުނުތައް ގަންނުވަމުން ފޯނުން ނަންބަރަކަށް ގުޅަމުންދިޔައެވެ. އިރުކޮޅަކުން ގޮސް ޒައިނާގެ އެޕާރޓްމަންޓަށް ވަނެވެ. އޭރު ޒައިނާއާއި ސާރާ ތިބީ ފޯރީގައި ހަދިޔާ ފޮށިގަނޑުތައް ކަނޑާށެވެ. "ހޫމް މީ ދޯ މިވީ ގޮތަކީ! ކަލޭގެ ބަފަޔަށް ދޮން އަންހެން ކުއްޖެއް ފެނިގެން ދޯ މާ ވަރުގަދަ ހިތްވަރެއް ލިބިގެން. ފިނޑި އެއްޗަކަށް ވަރިކުރަން ކެރުނީ އަދިކިރިޔާ! ކަލޭ ދެން އިނދޭ ހެވިދިލިފައި ސަތޭކައޭ ހިތަށް އަރުވައިގެން." ޒައިނާ އިނީ އަނގަ ހުޅުވުނު ގޮތަށް ލައްޕަން ނޭނގިފައެވެ. ބައްޕަ މަންމަ ވަރިކުރީ ހެއްޔެވެ؟ މާލެ އައި ގޮތަށް ކީއްވެ ހެއްޔެވެ؟ ޒައިނާގެ ހިތުގައި ރިއްސަައިލިއެވެ. ލޮލުން ކަރުނަތައް ފައިބަން ފެށިއެވެ. ސާރާ އިނީ އިސްއުފުލައި ބަލައިލަންވެސް ނުކެރިފައެވެ. އެފަދަ ބަސްތައް އޭނާއާއި އަޒީމްއާއި ގުޅުވައިގެން ކިޔުމުންނެވެ.\nއިތުރު ލިޔުންތައް ވާހަކަ ވާހަކަ: މިހިތުގެ މަލިކާ


Haifaa: Dhivehi Red Crescent ge furathama anhen driver\nހައިފާ: ދިވެހި ރެޑް ކްރެސެންޓްގެ ފުރަތަމަ އަންހެން ޑްރައިވަރު\nހައިފާ އިއްޔެ އަވަސް އަށް އިންޓަވިއު ދެއްވަނީ --ފޮޓޯ: ހުސެއިން ޝިނާން\nމިއީ ކުރީގެ މަޝްހޫރު ލަވަ ކިޔުންތެރިޔާ، ދިވެހި ރެޑް ކްރެސެންޓްގެ ޕްރޮގްރާމް މެނޭޖަރުގެ ބަހެވެ: "އަޅުގަނޑު މި ދާއިރާގައި މަސައްކަތްކުރާއިރު އަޅުގަނޑު ގަބޫލެއް ނުކުރަން ނުވަތަ ނުބަލަން އަޅުގަނޑަކީ އަންހެނެއް ކަމަކަށް. އަދި ފިރިހެނެއް ކަމަކަށް ވެސް. އަޅުގަނޑު ބަލަނީ ކުރަން ޖެހިއްޖެ ކޮންމެ މަސައްކަތެއް ވެސް ކުރަން ނުކުންނަން. ބަރު އެއްޗެއް އުފުއްލަން ޖެހުނަސް މައްސަލައެއް ނޯންނާނެ،"\nމީހަކު ބަލިވެގެން ނުވަތަ ކުއްލި ހާލަތެއް ދިމާވެގެން އެމީހުންގެ އިމަޖެންސީ ރެސްޕޮންސް ޔުނިޓުގެ އެހީތެރިކަމަށް އެދިއްޖެ ނަމަ ދުންޖަހާލާފައި އެމްބިއުލާންސު ދުއްވަމުން އަންނަ މީހާއަށް ވެސް، އުމުރުން 33 އަހަރުގެ ހައިފާ ވެދާނެ އެވެ.\nއޭނާ އަކީ ދިވެހި ރެޑް ކްރެސެންޓުން އެމީހުންގެ އިމަޖެންސީ ރެސްޕޮންސް ޓީމުން ބޭނުންކުރާ އެމްބިއުލާންސް ދުއްވަން ކަނޑައަޅާފައި ތިބޭ ވޮލިންޓިއަރުންގެ ތެރެއިން އެކަކެވެ. އޭނާގެ ވާހަކަ ދެން ތިބި އެހެން ޑްރައިވަރުންނާއި ވޮލިންޓިއަރުންނަށް ވުރެ ތަފާތުވާ ސަބަބަކީ މިގޮތަށް ނުކުމެ އެމްބިއުލާންސްގެ ޑްރައިވިން ސީޓުގައި އިށީން ފުރަތަމަ ދިވެހި އަންހެނާއަށް އޭނާވީމަ އެވެ.\nރެޑް ކްރެސެންޓާ އެކު މަސައްކަތްކުރާތާ ދެ އަހަރުވެފައިވާ ޕްރޮގްރާމު މެނޭޖަރަކު، އަދި މީގެ ކުރިން ދުވަހަކު ވެސް ދުއްވާ އުޅަނދެއްގެ ހުންގާނާ ހަވާލުވެފައި ނެތް ފަރާތެއް، އެތައް ދުވަހެއްގެ މަސައްކަތުން އެމްބިއުލާންސެއް ދުއްވާ މީހަކަށް ވެވަޑައިގަތީ ކީއްވެގެން ހެއްޔެވެ؟\n"އަޅުގަނޑަކީ ހަގީގަތުގައި މިފަދަ އުޅަނދުތައް ދުއްވުމާ ވަރަށް ދެކޮޅު މީހެއް. އެއީ އެއިން ތިމާވެއްޓަށް ލިބޭ ގެއްލުން އެނގޭތީ. އެހެންވީމަ އަޅުގަނޑަކީ އަބަދުވެސް ހިނގާފައި އުޅުނު މީހެއް،" ހައިފާ ކިޔައި ދެއްވި އެވެ. އެކަމަކު އަންހެނެއްގެ ގޮތުގައި އެމްބިއުލާންސެއް ދުއްވަން އެރުން މުހިންމު ކަމަކަށް ވާތީ ހިތަށް އެރީ މިކަން ވެސް އެބަޖެހެއޭ ކުރަން،"\nއޭނާ ބުނީ ވިސްނައިދޭން ބޭނުންވާ ފިކުރަނީ ކުއްލި ހާލަތެއްގައި ބޭނުންކުރާ އެމްބިއުލާންސެއް ދުއްވަން ވެސް އަންހެނަކަށް އިނދެވިދާނެ ކަމެވެ.\nއެމްބިއުލާންސުގެ ޑްރައިވިން ސީޓުގައި ހައިފާ. --ފޮޓޯ: ދިވެހި ރެޑް ކްރެސެންޓް\n"މިފަދަ ފުރުސަތުތައް އަޅުގަނޑުމެން ހުޅުވާލީމަ ވޮލިންޓިއަރުންގެ ގޮތުގައި އަބަދުވެސް ކުރިމަތިލަނީ ފިރިހެން ކުދިން. ދެން ހިތަށް ކީއްވެހޭ އަންހެނަކު މިކަމަށް ނުނިކުންނަންވީ؟"\n"މި މޫވްމަންޓަކީ ވަކި ޖިންސަކަށް ހާއްސަކަމެއް ދޭ ހަރަކާތެއް ނޫން. އެހެންވީމަ އަންހެންވެރިން މި ދާއިރާ އަށް ނެރެން އެބަޖެހެއޭ ހިތަށް އެރީ އެމީހުންނަށް އެ ހިތްވަރު ދީގެން ނަމަވެސް"\n"އެހެންވީމަ މިއީ އަޅުގަނޑު އަމިއްލަ އަށް މިކަމަށް އިސްނަގައިގެން މިކަމަށް ނުކުތް އަސްލު ސަބަބަކީ،"\nއެކަމަކު ދުވަހަކު ވެސް ދުއްވާ އުޅަނދެއްގެ ކޮންޓްރޯލް ބެލެހެއްޓި މީހަކަށް ނުވީމަ ހައިފާ އަށް ޖެހުނީ އޭނާގެ މި ދަތުރު ސުމަކުން ފަށާށެވެ. އޭނާގެ އެ ދަތުރު ކޮންމެ ގޮތަކަށް ދިޔަ ނަމަވެސް މިހާރު އެ ވަނީ ލައިސަންސްގެ މަރުހަލާ ފުރިހަމަކޮށް ޕްރޮބޭޝަން ލައިސަންސް ނަގައިފަ އެވެ.\nއެއަށް ފަހު އޭނާ ވަނީ އިމަޖެންސީ ރެސްޕޮންސް ޓީމުގެ އެމްބިއުލާންސް ޑްރައިވަރުގެ ގޮތުގައި މި މަހުގެ އަށް ވަނަ ދުވަހު ފީލްޑަށް ވެސް ނުކުމެވަޑައިގެންފަ އެވެ. އެއީ ކަސްޓަމްސް އިން ބޭއްވި ހަރަކާތަކަށެވެ.\n"އެކަމަކު އަދި ބަލި މީހަކު ނުވަތަ ކުއްލި ހާލަތެއް ދިމާވެގެން މީހަކު ނުވަތަ ބަޔަކު ގޮވައިގެން ބާރަށް ދުއްވާލާނެ ކަހަލަ ފުރުސަތެއް ލިބިފައެއް ނެތް،" ހައިފާ ވިދާޅުވި އެވެ.\nއޭނާ ވިދާޅުވީ ޑްރައިވަރުންގެ ގޮތުގައި ތިބޭ ވޮލިންޓިއަރުން ޑިއުޓީތަކަށް ބަހާލާފައި ހުންނައިރު އެ ޑިއުޓީ ޓޭބަލްގައި އޭނާގެ ނަން ވެސް އޮންނާނެ ކަމަށެވެ.\n"މީހަކު ނެތިއްޖެ ނަމަ އަޅުގަނޑު ގޮސްދާނެ ކުއްލި ހާލަތެއްގައި ވެސް،"\nހައިފާ ވިދާޅުވީ އަންހެނުންނަށް ހިތްވަރު ދިނުމުގެ ބޭނުމުގައި އަދި އިންސާނީ ހިދުމަތެއްގެ ގޮތުގައި މިކަމަށް އަމިއްލަ ގޮތުން ނުކުމެ ތަމްރީން ހަދައިގެން ޑްރައިވިން ސީޓަށް އަރައި އިންނަސް މިހާރު ފަސޭހަޔަސް ރާއްޖެ ކަހަލަ މުޖުތަމައެއްގައި މިފަދަ ކަމެއް ހާސިލުކުރަން ނުކުންނަ އަންހެން މީހާ އަށް ވަރަށް ގިނަ ފުރައްސާރަ އާއި މަލާމާތާއި ހުރަސްތައް ކުރިމަތިވުމުގެ ފުރުސަތު އޮންނާނެ ކަމަށެވެ.\nހައިފާ ވަނީ ޑްރައިވިން ލައިސަންސް ނެގުމަށް ކުރި ދަތުރުގައި އެކަން އަމިއްލަ އަށް ތަޖުރިބާ ވެސްކޮށްފަ އެވެ. އޭނާ ވިދާޅުވީ އަންހެނަކު އެގޮތަށް ނުކުތީމަ ކުދި ގޮވާއަޑާއި އެފަދަ މަންޒަރު ފެންނަ ކަމަށެވެ.\nރެޑް ކްރެސެންޓްގެ އެމްބިއުލާންސާ އެކު ހައިފާ. --ފޮޓޯ: ދިވެހި ރެޑް ކްރެސެންޓް\n"އަޅުގަނޑު ޑްރައިވިން ލައިސަންސް ނަގަން އުޅުނުއިރު ނުދޭ ދުވަހެއް އާންމުންގެ ފަރާތުން ކޮންމެ ވެސް މީހަކު ކޮންމެވެސް އެއްޗެކޭ ނުބުނާ ދުވަހެއް. އަންހެނަކު ވެހިކަލްއެއް ޑްރައިވްކުރަން ދަސްކުރަން އުޅޭތީ އެކަމާ ހައިރާންވެގެން ތިބޭ މީހުން. ކޮންމެ ދުވަހަކު ވެސް އޭގެ މީހުންނާ ދިމާވި،" ހައިފާ ވިދާޅުވި އެވެ.\n"ދަސްކޮށްދޭން ތިބި ފިރިހެން އިންސްޓްރަކްޓަރުންނަށް އުނދަގޫވާ ވަރަށް ވެސް މީހުންތައް އެއްޗެހި ގޮވާލާ. އެމީހުން ވެސް ބުނޭ ވަރަށް ބެހޭ ދޯ އޭ."\n"އެކަމަކު ކޮބައިހޭ މައްސަލައަކީ އަންހެނަކު މި މަސައްކަތް ކުރިޔަސް؟"\nއެފަދަ ފަރާތްތަކާ ހައިފާ ކުރައްވަވާ ސުވާލަކީ މިއީ އެވެ.\nއޭނާ ބުނީ އަންހެނުންގެ ތެރެއިން ބަޔަކަށް ފުރުސަތު ހޯދައި ދިނުމަށް ނުވަތަ ހިތްވަރެއް ދިނުމުގެ ބޭނުމުގައި އޭނާ ކުރި މި މަސައްކަތާ ހެދި އަދި ދައްކާ ވާހަކައަކުން އޭނާ ފެމިނިސްޓަކަށް ހަދައިގެން ނުވާނެ ކަމަށެވެ.\n"އަޅުގަނޑަކީ ފެމިނިސްޓެއް ނޫން. ވަކި އަންހެނުންގެ ހައްގަށް މަސައްކަތްކުރާ އެކްޓިވިސްޓެއް ވެސް ނޫން. އެކަމަކު އަންހެނުންނާއި ފިރިހެނުންގެ ހަމަހަމަކަމަށް މަސައްކަތްކުރާ ފަރާތެއް،" ހައިފާ ވިދާޅުވި އެވެ.\n"އަޅުގަނޑުމެންނަށް އަބަދުވެސް އިވެނީ އަންހެނުންނަށް ކުރާ ގެވެށި އަނިޔާ އާއި ކުޑަ އަންހެން ކުދިންނަށް ކުރާ އަނިޔާގެ ވާހަކަ. އެކަމަކު ކޮބައިތޯ އަނިޔާ ލިބޭ ފިރިހެނުން؟ އެމީހުންގެ އަދަދު ވެސް ހައިރާންވާހާ މަތީގައި އެއޮތީ."\n"އެހެންވީމަ ވަކި ޖިންސަކަށް ހެޔޮއެދިގެން އަޅުގަނޑު މަސައްކަތްކުރަނީކީއެއް ނޫން. ހަމަހަމަކަމަށް ގަބޫލުކުރަނީ."\nބައެއް މީހުން ހިތަށް އަރާފާނެ އެވެ. އަންހެނަކަށް ވީމަ މި ރާއްޖޭގައި ނުލިބެނީ ކޮން ހައްގެއް ހެއްޔެވެ؟ ހައިފާ އިމާދު އެމްބިއުލާންސެއްގެ ޑްރައިވަރަކަށް ވާން ބޭނުންވީމަ އެކަން ވެސް އެ ވީ އެވެ.\nނަމަވެސް ހައިފާ ގަބޫލުކުރައްވާ ގޮތް ތަފާތެވެ.\n"ބައެއް ފަހަރަށް ވާ ގޮތަކީ ފުރުސަތުތަކަށް ބައެއް އަންހެނުން ކުރިމަތިނުލަނީ ނުވަތަ މުޖުތަމައުން ކުރިމަތިވެފައިވާ ހުރަސްތަކަކާ ހެދި ކުރިމަތިލާން ހިތްވަރެއް ނުލިބެނީ ނުވަތަ ބަޔަކު ހިތްވަރު ވެސް ނުދެނީ،" ހައިފާ ވިދާޅުވީ މިހެންނެވެ.\nއެއަށް ފަހު ވިދާޅުވީ އަމިއްލަ އަށް އިސްނަގައިގެން އެމްބިއުލާންސްގެ ޑްރައިވަރަކަށް އޭނާ ވުމުން އިތުރު އެހެން އަންހެން ކުދިން ވެސް މިހާރު އެކަމަށް ނުކުމެފައިވާ ކަމަށެވެ.\nއެހެންވީމަ ދިވެހި ރެޑް ކްރެސެންޓުގެ ހެލްމެޓު އަޅުއްވައިގެން ހައިފާ އިމާދު ދުންޖަހާފައި އެ ގެންދަވަނީ ތާރީޚު ލިޔުއްވަމުންނެއް ނޫން ހެއްޔެވެ؟\nހައިފާ އިމާދު އިއްޔެ އަވަސް އަށް އިންޓަވިއު ދެއްވަނީ. --ފޮޓޯ: ހުސެއިން ޝިނާން


Gaidheennaa bahdhalu kurumuge furusathu ithuru kohffi\nގައިދީންނާ ބައްދަލުކުރުމުގެ ފުރުސަތު އިތުރުކޮށްފި\nގައިދީންތަކެއް މަސައްކަތް ކުރުމުގައި ހަރަކާތްތެރިވަނީ: ގައިދީންނާ ބައްދަލްކުރެވޭ ވަގުތު މިހާރު ވަނީ އިތުރުކޮށްފައި --\nމޯލްޑިވްސް ކަރެކްޝަނަލް ސާވިސްގެ ބެލުމުގެ ދަށުގައި ތިބޭ ގައިދީންނާއި ބަންދުގައި ތިބޭ މީހުންނަށް ފަސް ގާނޫނީ ވަކީލުން ރަޖިސްޓްރީކޮށް، އޭގެ ތެރެއިން އެއްފަހަރާ ތިން ގާނޫނީ ވަކީލުންނާ ބައްދަލު ކުރެވޭގޮތް ހަމަޖައްސައިފި އެވެ.\nކަރެކްޝަނުން މިއަދު ބުނީ ގާނޫނީ ވަކީލުންގެ ބައްދަލުވުން ހަމަޖެއްސުމާ ގުޅޭ އުސޫލަށް މިއަދު އަމަލުކުރަން ފަށާފައިވާ ކަމަށެވެ. މި އުސޫލަކީ ގައިދީންނާއި ކުށުގެ ތުހުމަތުގައި ހައްޔަރުގައި ތިބޭ މީހުންނާއި ކޯޓް އަމުރެއްގެ ދަށުން ބަންދުގައި ބައިތިއްބަން ޖެހޭ މީހުން، ބައްދަލުކުރުމާއި ފޯނުކުރުމާއި، ސިޓީފަދަ ތަކެތި ފޮނުވުމާއި ލިބިގަތުމުގެ ގަވާއިދު ގެ7ވަނަ މާއްދާގެ (ހ) ގެ ދަށުން ގައިދީންނާއި ބަންދު މީހުންގެ ގާނޫނީ ވަކީލުންނާ ބައްދަލުކުރުމުގައި އަމަލުކުރަން ޖެހޭ ގޮތް ބަޔާންކުރާ އުސޫލެވެ.\nކަރެކްޝަނުން ބުނީ ބަދަލު ގެނެވުނު މި އުސޫލުގައި ގާނޫނީ ވަކީލުން ރަޖިސްޓްރީކުރުމާއި އެ ފަރާތްތަކާއި ބައްދަލުކުރުމާއި ބެހޭގޮތުން އަމަލުކުރަންވީ އުސޫލުތަކުގެ ތަފްސީލް ބަޔާން ކުރެވިފައިވާނެ ކަމަށެވެ. އެގޮތުން ވަކީލް ބައްދަލުވުމަށް އެދި ހުށަހަޅާ ފޯމް މާލެ ޖަލުގެ ރިސެޕްޝަނުން ބަލައިގަންނާނީ ސަރުކާރު ބަންދު ނޫން ކޮންމެ ދުވަހެއްގެ 8:30 އިން 15:00 އަށް ކަމަށްވެސް ކަރެކްޝަނުން ބުނެއެވެ.\nކަރެކްޝަނަލް ސާވިސްގެ ބެލުމުގެ ދަށުގައި ތިބޭ ގައިދީންނާއި ބަންދުގައި ތިބޭ މީހުންނަށް އާއިލާގެ ފަރާތުން ފޮނުވަން ބޭނުންވާ އަންނައުނު ފޮނުވުން މެދުކަނޑާލާފައި އޮތް އޮތުން ނިމުމަމަށް ގެނެސް، އަންނައުނު ފޮނުވޭ ގޮތަށްވެސް މިހާރު ވަނީ ހަމަޖައްސާފައެވެ.\nޖަލުގައި ތިބޭ ގައިދީންނަށް އާއިިލާއިން ފޮނުވަން ބޭނުންވާ އަންނައުނު ފޮނުވުން މެދުކަނޑާލީ އޮކްޓޫބަރު 15، 2017 ގައެވެ. އެ ގޮތަށް އޭރު ހަމަޖެއްސީ ގައިދީންނަށް އަންނައުނު ފޮނުވާއިރު އެތަކެތި މެދުވެރިކޮށް މަސްތުވާތަކެތި ޖަލަށް ވެއްދުމަށް މަސައްކަތް ކުރުމުގެ ހާދިސާތައް ގިނަވަމުން ދިއުމުގެ ސަބަބުންނެވެ.


Kuru vaahaka: efbee loabi\nކުރު ވާހަކަ: އެފްބީ ލޯބި\nއަހަރެންގެ އެންމެ ގާތް އެކުވެރިޔަކީ ފޭސްބުކެވެ. މުޅި ދުވާލުދާ ހަތަރުދަމު ހޭދަވަނީ ލައިކް ޖެހުމާއި ކޮމެންޓުކުރުމުގަ އެވެ. ދުވާލަކު ދެތިން ސްޓޭޓަސްއެއް ނުޖަހާ އަހަރެންގެ ހިތެއް ނުފުރެ އެވެ. ކޮންމެ ހަފްތާއަކު އެއްފަހަރު ފޮޓޯ ބަދަލު ކުރުން އެއީ އަހަރެންގެ އުސޫލެވެ. އަހަރެން އަބަދު ފޭސް ބުކް ހާވަތީ އަހަރެންގެ ލޯބި ވެރިޔާ ޒޯޔާ ވަރަށް ޝަކުވާ ކުރެއެވެ. އަހަރެން ޝަކުވާ ކުރަނީ ޒޯޔާ ފޭސް ބުކް އެކައުންޓެއް ނުހަދާތީ އެވެ.\nއެއް ރެޔަކު ފުލްމޫން ރެސްޓޯރަންޓަށް އަހަރެމެން ދިޔައީމެވެ. ޒޯޔާގެ އުފަންދުވަސް ފާހަގަކުރުމަށެވެ. އެރޭ އޭނާ އިނީ ރަތް ކުލައިގެ ވަރަށް ރީތި ހެދުމެއް ލައިގެންނެވެ. އިސްތަށިގަނޑު ރޫޅާލާފައި ވުމުން އޭނަގެ ސޫރަޔަށް އިތުރު ފުރިހަމަ ކަމެއް ގެނުވަ އެވެ. އަހަރެންގެ ފޯނުން ފޮޓޯއެއް ނެގީމެވެ. ބޭނުންވީ ވަގުތުން ފޭސްބުކަށް ލާން ކަމަށްވިޔަސް އޭނާ އެކަމަކާ އެއްބަހެއް ނުވި އެވެ. އެކަމާ އަހަރެން ނުރުހުންވިޔަސް މޫނު މަތިން އެކަމެއް ފާޅެއް ނުކުރަމެވެ. އެހެންކަމުން ސްޓޭޓަސްއެއް ޖަހާލީމެވެ. ލޯބިވާ ޒޯޔާއާއެކު އުފަންދުވަސް ފާހަގަ ކުރަނީކަން ލިޔެލީމެވެ. އިސާހިތަކު ލައިކްތައް އަންނަން ފެށިއެވެ.\nއަހަރެން ޖެހިގެން އިން ފޮޓޯއަށް ބަލާލީމެވެ. އެއީ އަމްޖަދުއާއި މަރީ ނަގާފައިވާ ސެލްފީ އެކެވެ. އެއީ ހާދަ ގުޅޭ ޖޯޑެއްކަން މީހުން ކޮމެންޓްތަކުގައި ލިޔެފައި ވެއެވެ. އަމްޖަދުގެ ލޯބިވެރިޔާ މަރީ ޖަހާފައިވަނީ “އައި ލަވް ޔޫ ބޭބް” އެވެ. އަހަރެން ހުންނަނީ މިކަހަލަ ކޮމެންޓްތަކަށް ފެން ބޮވައިގެންފަ އެވެ. އަހަރެންވެސް ބޭނުންވަނީ އަހަރެންދެކެ ލޯބިވާކަން އެންމެންނަށް ފެންނާނެހެން ޒޯޔާ ފޭސްބުކުގައި ލިޔާށެވެ. އޭރުން އަހަރެންމީ ކިހާ ކާމިޔާބު އުފާވެރި ދިރިއުޅުމެއް އުޅޭ މީހެއްކަން އެންމެންނަށްވެސް އެނގޭނެއެވެ.\nޖެހިގެން އައި ދުވަހު އަހަރެން ޒޯޔާގެޔަށް ދިޔައީމެވެ. ސަޕްރައިޒެއް އެބައޮތްކަމަށް މެސެޖަކުން ބުނުމަށްފަހު އެވެ. އެގޭ ދޮރު ހުޅުވާލުމާއެކު އޭނާ ދުވެފައި އައެވެ. އަހަރެން ހުސްއަތާ އައުމުން ޒޯޔާ ހައިރާންވިއެވެ.\n“އެއޮތީ ސަޕްރައިޒް” ސިޓިންރޫމާ ދިމާއަށް ހިނގައިގަންނަމުން އަހަރެން ބުނީމެވެ.\nދިޔަގޮތަށްގޮސް ކޮންޕިއުޓަރ ހުޅުވާލާފައި ފޭސްބުކު ހޯމް ޕޭޖް ދައްކާލީމެވެ.\n“ސަޕްރައިޒް” އަހަރެން ހެވިފައި ބުނީމެވެ.\n“މީނީ އެކައުންޓެއް ހަދައިދީފަ. ވަރަށް ރީތި ފޮޓޯއެއްވެސް އިންނާނެ ޕީޕީގަ. ބަލާލަބަލަ.” އޭނާ ހީލީ ގަދަކަމުންނެވެ.\n“އަހަރެން ކުރިންވެސް ބުނީމެއްނު މިޔަށް ވަންނަ ހިތެއް ނުވެޔޭ. ވަގުތެއް ވެސް ނުވާނެ.”\n“އަޅެ އެއްފަހަރު ޓްރައި ކޮށްބަލަ. އޯކޭ ވާނޭ.” އަހަރެން އޭނާ ހިތްހަމަ ޖައްސައިދެވޭތޯބެލީމެވެ.\nއަހަރެމެން އެރޭ ޗެޓްކުރަން ތިބީމެވެ. އަހަރެން އިނީ ވަރަށް އުފަލުންނެވެ. ޒޯޔާއަށް ފޭސްބުކް ކަމުދާން ފަށައިފިހެން ހީވަތީ އެވެ. އެހެންވެ އަހަރެން ސްޓޭޓަސްއެއް ޖަހާލީމެވެ.\n“ފީލިންހެޕީ ވިތު ޒޯޔާ” އޭނާގެ ކޮމެންޓަކަށް އިރުކޮޅަކު އިންތިޒާރު ކޮށްލީމެވެ.\nއޭނާ އެޔަށް ލައިކެއް ދިނެވެ. އަދި އަހަރެންނަށް މެސެޖްކޮށްފައި އޭނަވެސް ވަރަށް އުފާވެފައިވާކަން ބުންޏެވެ. އަހަރެން ވަރަށް ހިތްހަމަނުޖެހުނެވެ. އެއޮއް ލޯބިންޖެހި ސްޓޭޓަސްއަށް އޭނާ ކޮމެންޓް ނުކުރީމައެވެ. ކޮންމެހެން މެސެޖްކޮށްފައި އެބުނީ ކީއްވެ ހެއްޔެވެ؟ އަހަރެން ވަރަށް ރުޅިއައެވެ.\nއެރެޔެއް އެކަންޏެއްނޫނެވެ. އަހަރެން ފޭސްބުކަށް ލާ އެއްވެސް އެއްޗަކަށް އޭނާ ކޮމެންޓެއް ނުކުރެއެވެ. ލޯބީގެ ފޮނި ބަސްތަކުން އޭނާގެ “ވޯލް” ފުރާލާއިރުވެސް ލައިކް ޖަހަނީ ހާލަކުން ފަހަރަކު އެވެ. އެހެން ލޯބިވެރިންގެ ފޮޓޯތަކާއި އުފާވެރި ވަގުތު ހޭދަކުރާކަން ފޭސްބުކުން ފެންނާތީ އަހަރެން ވަރަށް ހަސަދަވެރިވަމެވެ. އަހަރެންދެކެ ލޯބިވާކަން ޒޯޔާ ހާމަނުކުރަނީ ކީއްވެ އެއްޔެވެ؟ އަހަރެން މިކަމާ ޝަކުވާކުރީމެވެ.\n“ސޮރީ ޝާހިދު. އަހަރެނަށް އެއަށް ވަންނަން ވަގުތު ނުވަނީ. އެކަމަކު ޝާހިދަށް އެނގޭނުން އަހަރެން ޝާހިދު ދެކެ ކިހާ ލޯބިވާކަން. އަބަދުވެސް ބުނަމޭނުން ދޯ؟” ޒޯޔާ ހިނިތުންވެލި އެވެ. “އެންމެނަށް ފެންނާނެހެން އޭގައި ނުލިޔުނަސް އޯކޭ އޭނުން؟”\n“ހުހް! ހާދަ ފޫއްސޭދޯ. މަނުހީކުރަން ތި އެހާ ފިނޑި މީހެއްކަމަށް” ޒޯޔާ އެ އުޅޭގޮތުން އަހަރެން އޭނާދެކެ ފޫހިވާން ފަށައިފި އެވެ. “ހާދަ މުސްކުޅި ހިޔާލެކޭދޯ ތިގެންނުޅެނީ. އަހަރެން ބޭނުމެއްނޫން ތިހާ ކަޓު ހިޔާލެއްގެ މީހަކާއެކު އެޅޭކަށް” އޭނާއަށް އެއްވެސް އެއްޗެއް ނުބުނެވެނީސް އަހަރެން އެތަނުންދިޔައީމެވެ.\nއެކަންތައް އެނީމުނީ އެވެ. އޭގެފަހުން ޒޯޔާއަކާ ވާހަކައެއް ނުދައްކަމެވެ. ބައްދަލެއްވެސް ނުވެއެވެ. އޭނާ މަތިން ހަނދާން ނައްތާލާފައި އަހަރެން އަހަރެން އަނެއްކާވެސް ކުއްޖަކާ ރައްޓެހިވީމެވެ. ފޭސްބުކުން ޗެޓްކުރާ ކުއްޖެކެވެ. ކޮންމެ ރެއަކު ވަރަށް ލަސްވާދެން ދެމީހުން ޗެޓްކުރަން ތިބުމުން ލޯބިން ދެހިތް ގުޅިއްޖެވެ.\nޒޯޔާއަށްވުރެ މައިޝާ ހާސްބައި ތަފާތެވެ. އަހަރެންނާ އަބަދު ޗެޓްކުރެއެވެ. އޭނާ ލިޔާ ގިނަ ސްޓޭޓަސްތަކުގައި އަހަރެން ޓެގް ކޮށްފައި ހުރެއެވެ. ލާ ކޮންމެ ފޮޓޯއެއްގައި ލޯބީގެ ކޮންމެވެސް މެސެޖެއް އަހަންނަށްޓަކައި ހިމަނާލައެވެ. އަހަރެންމަތިން ހަނދާންވާކަން ފޭސްބުކްގައި ވަރަށް ގިނައިން ލިޔެއެވެ. އަހަރެން ވަރަށް އުފާވިއެވެ. އަހަރެންދެކެ އެހާ ލޯބިވާ ކުއްޖަކު ލިބުމުންނެވެ.\nއަހަރެން ބޭނުންވީ ގިނަ ދުވަސްނުކޮށް ކައިވެނި ކުރާށެވެ. މައިޝާ ވެސް އެގޮތައް އެއްބަސް ވިއެވެ. އަހަރެންގެ ދިރިއުޅުން ބާއްޖަވެރިކަން މިހާރު މީހުންނަށް އެނގޭނެއެވެ. ކައިވެނި ކުރިފަހުން އެކުގައި މާގިނަ ފޮޓޯ ނަގަމެވެ. އަހަރެން ހުންނަނީ ވަރަށް ފޮނިވެފައެވެ. އެހެންނަމަވެސް މިހާރަކަށް އައިސް މައިޝާ ފޭސްބުކަށް ވަންނަލެއް މަދުވެއްޖެއެވެ. ގޭތެރޭގެ މަސައްކަތުގައި ބުރަކޮށް އުޅޭތީ އެވެ. އަހަރެންގެ އުޅުމަކަށް ބަދަލެއް ނާދެއެވެ. ދެވިހިފާފައި ހުރިކަމެއް ހުއްޓާލަން އުދަނގުވާނެ ނޫންހެއްޔެވެ؟\nޒަވާޖީ ހަޔާތުގެ ދުވަސްތައް ވޭތުވަމުން ދެއެވެ. އެއްދުވަހެއްގެ ހަވީރެއްގެ ވަގުތެވެ. އަހަރެން އިނީ ސިޓިން ރޫމްގައި ޓީވީ ބަލާށެވެ. ނޫކުލައިގެ ވަރަށް ރީތި ހެދުމެއް ލައިގެން އައިސް މައިޝާ އަހަރެން ކުރިމަތީ އެނބުރިލިއެވެ.\n“ރީތި ދޯ” އޭނަ ހެވި ދިއްލިފައި ބުންޏެވެ.\n“އޭ މަޑުކޮށްބަލަ. ވާއޮ. ތިހާ ސަޅި ހެދުމެއް ޖެހޭނެ ފޮޓޯ ނަގަން.” އެހެންބުނެފައި އަހަރެން ފޮޓޯއެއް ނަގާ ފޭސްބުކަށް އަޕްލޯޑު ކޮށްލީމެވެ. ހަމަ ލުމާއެކު މައިޝާގެ ރައްޓެއްސެއް ކޮމެންޓް ކުރިއެވެ. މައިޝާއަށް ކޮމެންޓް ދައްކާލީމެވެ.\n“ހެހެހެ. ބަލާބަލަ. ސަމާ ބުނީ ވައްތަރީ ދިޕިކާ އެއްކަލަ ފިލްމުގައި…..” އަހަރެން ޖުމްލަ ފުރިހަމަ ނުކުރެވިގެން އުޅެނިކޮށް މައިޝާ ފޯނުން އަތުލާފައި ހޫރާލިއެވެ.\n“ކިހާ ދެރަކަމެއްމީ! ބޮޑުވަރުދޯމި! ތި ފޯނުން އަތްދޫކޮށެއް ނުލެވޭތަ އެންމެ ހިނދުކޮޅަކުންވެސް. އެހެންމީހެއްގެ ކޮމެންޓެއްގެ ކުރިން އަހަރެންބޭނުމީ ޝާހިދު ދެކޭގޮތޭ! އެއްފަހަރުވެސް އަހަރެންނާ ދިމާއަށް ބަލާލަބަލަ. ގައިމު ފޯނަކަށްވުރެ ސިފަ ހުތުރެއްނުވާނެ!” އޭނާ ރުޅިއައިސްފައި ފަތިވަރު އަމުނާލީމެވެ.\nއަހަރެން ވަރަށް ހައިރާންވި އެވެ. “އޭ ހަމަޖެހިބަލަ، ހެދުން ރީތި ކަމުންގޮސްދޯ ފޮޓޯ ނަގާ ހިތްމިވީ. ރުޅިއަންނަވަރުގެ ކަމެއް ނުވެޔޭނުން”\n“އާރރހް! މިހިރަ ހިލަގަނޑަކަށް ހަމަ އެކައްޗެއްވެސް ނުވިސްނޭނީތަ؟” އޭނާގެ ރުޅިގަނޑު ދިޔައީ ހައްތަހާ ގަދަ ވަމުންނެވެ. ކާން އިނަސް، އެކީގައި ފިލްބަލަން އިނަސް، އެނޫންކަމެއް ކުރަން އިނަސް، ޝާހިދަކަށް ފޯނާ ނުލައި ނޭވަލެވޭކަމަކަށް ނުވޭ! އަބަދު އިންނަނީ ފޭސްބުކަކާގެން މޮޔަވެފަ. ވަރަށް ފޫހިވޭ!” މައިޝާ ގޮސް ކޮޓަރީގެ ދޮރުޖެހިއެވެ.\nއެ ދުވަހަށް ފަހު އޭނަ ހުންނަނީ ތުން ދަމައިންގެންނެވެ. މައިޝާ ހިތްހަމަ ޖައްސައިދިނުމަށް ދެމީހުން އެކީ ރިސޯޓަކަށް ދާން ރޭވީމެވެ. އެހެންނަމަވެސް، ކަންތައް ދިމާކުރިގޮތުން ކުއްލިޔަކަށް އޮފީސް ދަތުރެއްގައި ލަންކާއަށް ދާންޖެހުނެވެ. އެދަތުރުން ރެކެވެން ނެތުމުން އަހަރެންނަށް މަޖްބޫރުވީ ދާށެވެ.\n“ދެހަފްތާ ކޮށްފަ އަންނާނަން އިނގޭ ކޮންމެހެން ދާންނުޖެހޭނަމަ ނުވެސް ދިޔައީމުސް. ހަމަ އަންނަގޮތަށް އައިސް ރިސޯޓަށް ދާން ފުރާނީ އިނގޭ” އޭނާގެ މޫނުމަތިން ހިނިތުންވުމެއް ގެނުވަން ވަރަށް މަސައްކަތް ކުރީމެވެ. އެހެންނަމަވެސް އަދިވެސް ހުންނަނީ ރުޅި އައިސްފައެވެ. އަހަރެން އަނަންވާއިރަށް ހަމަޔަކަށް ހަމަޔަކަށް އެޅޭނެކަން އެނގެއެވެ.\nނަސީބު ދިމާކުރިގޮތުން ކުރަންދިޔަ މަސައްކަތް އެއްހަފްތާ ތެރޭ ނިމުނެވެ. އިންތިޒާރުގެ ދުވަސްތައް ކުރުވުމުން މައިޝާ ވަރަށް އުފާވާނެކަން ޔަގީނެވެ. އޭނާގާތު ނުބުނެ ދާން އަހަރެން ބޭނުންވިއެވެ. ވިއްސާރަ މޫސުމުގެ ސަބަބުން މާލެއާ ހަމަޔަށް ފޯރީ ރޭގަނޑު ވަރަށް ލަސްވިފަހުނެވެ. ގެޔަށް ގޮސް ގެޔަށް ވަންނަން ބަލާލިއިރު އެޕާޓްމެންޓް ބޭރުގައި އެހެންމީހެއްގެ ފައިވާނެއްވެސް ހުއްޓެވެ. މައިޝާ ހޭލާ އުޅޭތީ އަހަރެން ހިތްހަމަޖެހުނެވެ.\nދޮރުގައި ހިފާލިއިރު ދޮރު ތަޅުލާފައި ހުރުމުން އަހަރެން ހައިރާންވިއެވެ. އަހަރެން އަތުގައި އޮތް ތަޅުދަނޑިން ދޮރު ހުޅުވީމެވެ. އެއްވެސް މީހެއްގެ ހިލަމެއް ނުވެއެވެ. އަހަރެން ހައިރާންކަން ދިޔައީ ބޮޑުވަމުންނެވެ. އަހަރެން ހީކުރީ ރައްޓެއްސަކާއެކު މައިޝާ ސިޓިންރޫމްގައި ތިބޭނެކަމަށެވެ. ކޮސްވެފައިހުރެ ގޮސް ކޮޓަރީ ދޮރު ހުޅުވާލީމެވެ.\nފެނުނު ހުތުރު މަންޒަރުގެ ސަބަބުން އަހަރެންގެ މޭގަނޑު ހީވީ އަނގަޔަށް އައި އެހެންނެވެ. އަހަރެންގެ އަނބިމީހާއާއެކު އެއޮތީ އަހަރެން މީގެކުރިން ދެކެފައިވެސް ނުވާ ފިރިހެނެކެވެ. އަހަރެން ދަތް ކުނޑި ވިކާލީމެވެ. އައި ރުޅީގައި އެފިރިހެނާ ދަމާ ގެއިން ނެރެލީމެވެ.\nމައިޝާދެކެ ރުޅިއެއް ނާދެވުނެވެ. މިކަން މިހާ ހަމަޔަށް މިދިޔައީ ހަމަ އަހަރެންގެ ސަބަބުންނެވެ.އަހަރެންގެ ކައިވެނި ރޫޅުމަކަށް މިއައީ ހަމަ އަހަރެންގެ އިހުމާލުންނެވެ. މައިޝާއަށް ދޭންވީ ވަރަށް ލޯތްބާއި، އަޅާލުން ނުދެވުނީމައެވެ. އޭނާއަށް ސަމާލުކަން ދިނުމުގެ ބަދަލުގައި އަހަރެންނަށް ސަމާލުކަންދެވުނީ ފޭސްބުކަށެވެ. އަހަރެންނަށް ފޭސްބުކް މާ މުހިއްމު ވީއެވެ. އަހަރެންގެ ހެޔޮ އެދޭ އަނބިމީހާއަށްވުރެ ބޮޑަށް ފޭސްބުކަށް ކުރާ ލޯބި ބޮޑުވީ އެވެ.\nނޯޓް: މިއީ “ކުޅުދުއްފުށި އޮންލައިން” ގެ4ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 ބީ ގެ ސީމާ ޙަސަން އެވެ.


Mi ee emme gina bayaku vote lee Majlis inthihaabu\nމިއީ އެންމެ ގިނަ ބަޔަކު ވޯޓްލީ މަޖިލިސް އިންތިހާބު: އީސީ\nރައްޔިތުންގެ މަޖިލިސް އިންތިހާބުގައި މީހަކު ވޯޓް ލަނީ -- އަވަސް ފޮޓޯ: އަހުމަދު އަޔާދު\nއިއްޔެ ބޭއްވި ރައްޔިތުންގެ މަޖިލީހުގެ އިންތިހާބަކީ، މަޖިލީސް އިންތިހާބުތަކުގެ ތެރެއިން މިހާތަނަށް އެންމެ ގިނަ ބަޔަކު ނިކުމު ވޯޓްލީ އިންތިހާބު ކަމަށް އިލެކްޝަންސް ކޮމިޝަނުން ބުނެފި އެވެ.\nއެކަން ކަށަވަރު ކޮށްދެއްވަމުން އިލެކްޝަންސް ކޮމިޝަނުގެ ރައީސް އަހުމަދު ޝަރީފު ކުރެއްވި ޓުވީޓެއްގައި ވިދާޅުވީ، މަޖިލީސް އިންތިހާބުގައި ޖުމްލަ 212079 މީހުން ވޯޓްލާފައިވާ ކަމަށެވެ. އަދި އެއީ މަޖިލިސް އިންތިހާބެއްގައި އެންމެ ގިނަ ވޯޓްލީ އިންތިހާބު ކަމަށެވެ.\nޝަރީފު ކުރެއްވި ޓުވީޓް\nއިއްޔެ ބޭއްވި އިންތިހާބުގެ ވަގުތީ ނަތީއްޖާތައް ދައްކާ ގޮތުން އެމްޑީޕީން ވަނީ ވަރަށް ފުރިހަމަ ކާމިޔާބީއެއް ހާސިލްކޮށްފަ އެވެ. އެގޮތުން މިހާތަނަށް މަޖިލީހުގެ 87 ދާއިރާގެ ތެރެއިން އެމްޑީޕީން ވަނީ 67 ގޮނޑި ހޯދާފަ އެވެ. އެ އިންތިހާބުގައި ޖޭޕީއަށް މިހާތަނަށް7ގޮނޑި، އެމްޑީއޭއަށް 1 ގޮނޑި އަދި ޕީޕީއެމް އަށް4އަދި ޕީއެންސީއަށް 1 ގޮނޑި ލިބޭނެ ކަމަށް ދައްކައެވެ. މީގެ އިތުުރުން މިނިވަން މެމްބަރުންނަށް6ގޮނޑި އަދި ރައީސް މައުމޫންގެ ތާއިދާއެކު ނިކުތް 1 ބޭފުޅަކަށް ގޮނޑި ލިބޭނެ ކަމަށް ބެލެވެއެވެ.\nރައްޔިތުންގެ މަޖިލީހުގެ އިންހާބުގެ ނަތީއްޖާތައް ފެންނަ އަވަސްގެ އެޑިޝަން\nއިލްކެޝަންސް ކޮމިޝަނުން އިންތިހާބު ގެންދިޔަ ގޮތާއި މެދު ރައީސް އިބްރާހިމް މުހައްމަދު ސޯލިހުވެސް ވަނީ އެކޮމިޝަނަށް ވަރަށް ބޮޑަށް ތައުރީފު ކުރައްވާ ވާހަކަފުުޅު ދައްކަވާފައެވެ. އެގޮތުން އެ އިންތިހާބުގައި ލިބުނު ކާމިޔާބީ ފާހަގަ ކުރުމަށް ރޭ ލޮނުޒިޔާރަތްކޮޅުގައި އެމްޑީޕީން ބޭއްވި އެއްވުމުގައި ވާހަކަފުޅު ދައްކަވަމުން ރައިސް ސޯލިހު ވިދާޅުވީ، ފެނިގެންދިޔައީ އެއްވެސް ނުފޫޒެއްނެތި އެ ކޮމިޝަނަށް މަސައްކަތް ކުރުމުގެ ފުރުސަތު ދިނުމުގެ ނަތީއްޖާ ކަމަށެވެ.


Vazeefaage Furusathu (Maritime Surveyor)\nވަޒީފާގެ ފުރުސަތު (މެރިޓައިމް ސަރވެޔަރ)\nމި އިދާރާގެ ނަންބަރު (IUL)426-CB/426/2021/341 (21 ސެޕްޓެންބަރު 2021) އިޢުލާނަށް އެއްވެސް ފަރާތަކުން ކުރިމަތިލާފައިނުވާތީ މި އިޢުލާން ބާޠިލުކޮށް އަލުން އިޢުލާންކުރީމެވެ.\n01 (އެކެއް) – ހިތަދޫ އަށް\n01 (އެކެއް) – ހުޅުދޫ އަށް\nޓްރާންސްޕޯޓް ސެކްޝަން، އައްޑޫސިޓީ ކައުންސިލްގެ އިދާރާ – (ހިތަދޫ އަށް ނެގޭ މުވައްޒަފު)\nހުޅުދޫ އަވަށު އޮފީސް، އައްޑޫސިޓީ ކައުންސިލްގެ އިދާރާ – (ހުޅުދޫ އަށް ނެގޭ މުވައްޒަފު)\nކަނޑު އުޅަނދު ދުއްވަން އެނގޭތޯ ބެލުމަށް ކުރާ ކޮންމެ ދުއްވުމަކަށް -/10 ރުފިޔާ\nކަނޑު އުޅަނދުފަހަރުގެ ސަލާމަތީ ކަންތައްތަކާއި ގުޅިގެން ކުރެވޭ ކޮންމެ ސަރވޭޔަކަށް -/25 ރުފިޔާ\nކަނޑުގައި ދުއްވާ އިންޖީނުލީ އުޅަނދުފަހަރު (އައްޑޫސިޓީ ސަރަޙައްދުގައި ހިމެނޭ އުޅަނދުފަހަރުތައް) ސާރވޭކުރުމަށްޓަކައި ކަނޑައެޅިފައިވާ ވަގުތައް ޤަވާއިދާއި އެއްގޮތަށް ސާރވޭ ކުރުން.\nކަނޑުގައި ދުއްވާ އިންޖީނުލީ އުޅަނދުފަހަރު ސާރވޭކުރުމަށް ހަވާލްކުރެވޭ ރިޕޯޓްތައް ޤަވާއިދާއި އެއްގޮތަށް ފުރިހަމަކޮށް ދުވަހުން ދުވަހަށް ކައުންސިލްގެ އިދާރާއާއި ޙަވާލްކުރުން.\nކަނޑުގައި ދުއްވާ އިންޖީނުލީ އުޅަނދުފަހަރުގެ ލައިސަންސްއަށް އެދޭފަރާތްތަކަށް ދުއްވުމުގެ އިމްތިހާނު ދިނުމަށްޓަކައި ކަނޑައެޅިފައިވާ ވަގުތުތަކުގައި އެ އިމްތިހާން ދިނުން.\nކަނޑުގައި ދުއްވާ އިންޖީނުލީ އުޅަނދު ފަހަރު ދުއްވުމުގެ އަމަލީ އިމްތިޙާނު ނިމުމުން ނަތީޖާ ޝީޓް ފުރިހަމަކޮށް ދުވަހުން ދުވަހަށް ކައުންސިލްގެ އިދާރާއާއި ޙަވާލްކުރުން.\nA,B,C,D,G ގެ ކެޓަގަރީ ހިމެނޭ ކަނޑުގައި ދުއްވާ އުޅަނދުފަހަރުގެ ލައިސަންސް އޮތުން\nސުންގަޑި: 2021-10-19 10:40:00


Israel Ge Mudhaa Ethere Nukuran Govaalaa Majleehah Kulli Massala Eh - Vaguthu\nކޮވިޑް-19: އަތޮޅުތެރެ ނުރައްކަލުގައި އޮވެ ޖުލައި ނިމުމަކަށް - 28 މިނެޓް ކުރިން\nއިސްރާއީލްގެ މުދާ އެތެެރެ ނުކުރަން ގޮވާލައި މަޖިލީހަށް ކުއްލި މައްސަލައެއް\nއިސްރާއީލުން ފަލަސްތީނަށް ހަމަލާ ދިނުން ހުއްޓާލަން ދެން ރާއްޖެއަށް އިސްރާއީލްގެ ފަތުރުވެރިންނާއި މުދާ އެތެރެކުރުން ހުއްޓުވަން ގޮވާލައި ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nއިދިކޮޅު ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހްމަދު ޝިޔާމް ހުށަހެޅުއްވި ކުއްލި މައްސަލައަށް ބަހުސް ކުރަން ހުޅުވާލަން ފާސްކުރީ 55 މެންބަރުންގެ ވޯޓުންނެވެ.\nމެންބަރު ޝިޔާމް މި ކުއްލި މައްސަލަ ހުށަހަޅުއްވަމުން ވިދާޅުވީ އިސްރާއީލްގެ އަމަލުތައް ހަމައެކަނި ކުށްވެރިކޮށްގެން ތިބެވެން ނެތް ކަމަށެވެ. ދިވެހި ދައުލަތުން ދައުލަތެއްގެ ގޮތުގައި ކުރެވެން ޖެހޭ ކަންކަން މިހާރު ކުރަން ޖެހޭ ކަމަށް ގަބޫލު ކުރައްވާ ކަމަށް އޭނާ ވިދާޅުވިއެވެ.\nއެހެންކަމުން، އިސްރާއީލްގެ ފަތުރުވެރިން ރާއްޖެ ގެނައުން އަދި އިސްރާއީލްގެ މުދާ އެތެރެކުރުން ހުއްޓުވަން އެ ކުއްލި މައްސަލާގައި ގޮވާލާފައިވެއެވެ.\nޝިޔާމްގެ އިތުރުން ވެރިކަން ކުރާ އެމްޑީޕީގެ މެންބަރު، ހޯރަފުށި ދާއިރާގެ މެންބަރު އަހްމަދު ސަލީމް (ސައްލެ) ވެސް ވަނީ ކުއްލި މައްސަލައެއް ހުށަހަޅުއްވައިފައެވެ. އެއީ ވެސް ފަލަސްތީނުގެ ރައްޔިތުންގެ ހައްގުގައި ދިވެހި ދައުލަތުން ކުރެވެން ހުރި ކަންކަން ކުރުމަށް ގޮވާލާ މައްސަލައެކެވެ.\nނަމަވެސް މަޖިލީހުގެ ގަވާއިދު އޮންނަ ގޮތުން އެއް ޖަލްސާއެއްގައި ދެ ކުއްލި މައްސަލައެއް ހުށަހެޅިއްޖެނަމަ، އޮންނަ ގޮތަކީ ގުރެއް ނެގުމަށް ފަހު، ގުރުއަތުން ހޮވޭ ކުއްލި މައްސަލައެއް ކުރިއަށް ގެންދިއުމަށެވެ.\nއެގޮތުން މިއަދުގެ ޖަލްސާގައި ގުރުއަތުން ހޮވިފައިވަނީ ޝިޔާމްގެ ކުއްލި މައްސަލަ ކުރިއަށް ގެންދިއުމަށެވެ.\nމި މައްސަލައަށް ބައިނަލް އަގްވާމީ ފަރާތްތަކަށް މިހާތަނަށް ވެސް ހައްލެއް ގެނެސްދިނުމަށް ކުރެވުނު މާބޮޑު މަސައްކަތެއް ނެތެވެ. އެހެންވިޔަސް ދުނިޔޭގެ ގިނަ ގައުމުތަކުން ގެންދަނީ އިސްރާއީލްގެ އަމަލުތައް ކުށްވެރި ކުރަމުންނެވެ.\nމެއި 17, 2021 12:34\nއެއްވެސް ގޮތަކުން އިސްރާއީލުގެ އުފެއްދު ރާއްޖެ އެތެރެކޮށް ވިއްކައިގެން ނުވާނެ، އަދި އިސްރާއީލްގެ ޕާސްޕޯޓް ގައި ރާއްޖެއަށް ދަތުރު ކުރެވިގެން ވެސް ނުވާނެ !\nމެއި 17, 2021 13:13\nމުޅި ދުނިޔޭގެ މޫނަކަށް ކަދުރާއަކަށް ނުބަލާ އދ. ގައި އަބަދުވެސް އިސްރާއީލު ޙިމާޔަތްކޮށްދޭ އެމެރިކާގެ މުދާވެސް ރާއްޖެ އެތެރެކުރުން ހުއްޓުމަށާ އެޤަވްމު ގެ ފަތުރުވެރިންނަށް ވެސް ރާއްޖެ ނާދެވޭގޮތަށް ވުން ވެސް ވަރަށް މުހިންމު. ހުރިހާ ޢަރަބި ޤަވްމުތަކުންވެސް އެމެރިކާ ގެ މުދާ އެތެރެ ނުކުރާން ނިންމާ ޢަމަލު ކޮށްފި ނަމަ ރަގަޅު.\nމެއި 17, 2021 15:51\nމަޖިލީހުގަވެސް މިތިބެނީ މުއްލާއިން ދޯ


ޖާބިރު އެމްޑީޕީއަށް ސޮއިކުރައްވައިފި – Maldivian Democratic Party\nޖާބިރު އެމްޑީޕީއަށް ސޮއިކުރައްވައިފި\nރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު ޢަބްދުﷲ ޖާބިރު އެމްޑީޕީއަށް ސޮއިކުރައްވައިފިއެވެ.\nއެމްޑީޕީގެ ބޮޑު ތިލަދުންމަތީ ވައުދުގެ ދަތުރުގައި ރ.ހުޅުދުއްފާރު ކައިރީ ކަނޑުމަތީގައި ކޮންކޯރޑް އޮޑީގައި އެމްޑީޕީއަށް ސޮއިކުރެއްވުމަށް ފަހު ދެއްވި ޕްރެސް ކޮންފަރެންސް ގައި ޖާބިރު ވިދާޅުވީ އޭނާ އެމްޑީޕީއަށް ސޮއިކުރެއްވީ ސިޔާސީ ދާއިރާއިން އެންމެ ރަގަޅަށް ކުރިޔަށް ދެވޭނީ އަލުން އެމްޑީޕީއާ ގުޅިވަޑައިގަތުމުން ކަމަށް ގަބޫލުފުޅުކުރެއްވޭތީ ކަމަށެވެ. އަދި ފުރަތަމަ ބުރުން އެމްޑީޕީ އަށް ރިޔާސީ އިންތިޚާބު ކާމިޔާބުކުރެވޭނޭ ކަމުގެ ޔަގީންކަން އޮތް ކަމަށާއި، ކުރިޔަށް އޮތްތަނުގައި ހުރިހާ ވަގުތަކާއި މަސައްކަތެއް ހޭދަކުރައްވާނީ އެމްޑީޕީއަށްޓަކައި ކަމަށް ވެސް އޭނާ ވިދާޅުވިއެވެ.\nމި ޕްރެސް ކޮންފަރެންސް ގައި އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހީމް މުޙައްމަދު ޞޯލިޙް ވިދާޅުވީ އެމްޑީޕީން މަސައްކަތްކުރަމުން ދަނީ ސަރުކާރު ބަދަލުކޮށް، އަވަސް އިންތިޚާބެއް ބޭއްވުމަށް ކަމަށާއި، އަދި ޖާބިރު އެމްޑީޕީއާ ގުޅިވަޑައިގަތުމުން އެމްޑީޕީން އެކަމަށްޓަކައި ކުރަމުންދާ މަސައްކަތްތަކަށް ވަރަށް ބޮޑު ކުރިއެރުމެއް ލިބޭނޭ ކަމަށެވެ.\nމިރޭގެ ޕްރެސް ކޮންފަރެންސް ގައި އެމްޑީޕީގެ ޗެއަރޕާސަން ރީކޯ މޫސާ މަނިކު ވިދާޅުވީ އުނގޫފާރު ދާއިރާއިން ހަގީގަތުގައި އެމްޑީޕީއަށް ލިބުނީ ކާމިޔާބީއެއް ކަމަށާއި، 2008 ވަނަ އަހަރު ބޭއްވި ރިޔާސީ އިންތިޚާބާއި، ރައްޔިތުންގެ މަޖިލީހުގެ އިންތިޚާބުގައި އެމްޑީޕީއަށް އުނގޫފާރުން ލިބިފައިވާ ވޯޓަށް ވުރެ އެތައް ގުނަ މިފަހަރުގެ ވޯޓު އިތުރުވެފައިވާ ކަމަށެވެ.\nއުނގޫފާރު ދާއިރާގެ ބައި އިލެކްޝަންގައި އެމްޑީޕީއަށް މަސައްކަތްކޮށްދެއްވި ހުރިހާ ފަރާތްތަކަށް ވެސް މޫސަ ވަނީ ޝުކުރުއަދާކުރައްވާފައެވެ.


ސީ.އެމް.އެސް ގައި ދިވެހިރާއްޖެއިން ބައިވެރިވުމާއިމެދު ގޮތެއް ނިންމެވުމަށް މަޖިލީހަށް ފޮނުއްވުމަށް ރައީސުލްޖުމްހޫރިއްޔާ ނިންމަވައިފި - The President's Office\nސީ.އެމް.އެސް ގައި ދިވެހިރާއްޖެއިން ބައިވެރިވުމާއިމެދު ގޮތެއް ނިންމެވުމަށް މަޖިލީހަށް ފޮނުއްވުމަށް ރައީސުލްޖުމްހޫރިއްޔާ ނިންމަވައިފި\n19 މާރިޗު 2019، ރިފަރެންސް: 2019-237\nޔުނައިޓެޑް ނޭޝަންސް އެންވަޔަރަންމަންޓް ޕްރޮގްރާމް (ޔުނެޕް) ގެ ތިމާވެއްޓާއި ގުޅުންހުރި ބައިނަލްއަޤްވާމީ މުއާހަދާއެއް ކަމަށްވާ "ކޮންވެންޝަން އޮން ދަ ކޮންޒަވޭޝަން އޮފް މައިގްރޭޓަރީ ސްޕީސިސް އޮފް ވައިލްޑް އެނިމަލްސް، (ސީ.އެމް.އެސް)" ގައި ދިވެހިރާއްޖެއިން ބައިވެރިވުމާމެދު ގޮތެއް ނިންމުމަށް ރައްޔިތުންގެ މަޖިލީހަށް ފޮނުއްވުމަށް ވަޒީރުންގެ މަޖިލީހުގެ މަޝްވަރާގެ މަތިން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ނިންމަވައިވިއެވެ. މިކަން މިގޮތަށް ނިންމެވީ މިއަދު ބޭއްވެވި ވަޒީރުންގެ މަޖިލީހުގެ ބައްދަލުވުމުގައި މިނިސްޓްރީ އޮފް އެންވަޔަރަންމަންޓް އިން ހުށަހެޅުއްވި ކަރުދާހުގެ މައްޗަށް މަޝްވަރާ ކުރެއްވުމަށް ފަހުގައެވެ.\n"ކޮންވެންޝަން އޮން ދަ ކޮންޒަވޭޝަން އޮފް މައިގްރޭޓަރީ ސްޕީސިސް އޮފް ވައިލްޑް އެނިމަލްސް (ސީ.އެމް.އެސް)" އަކީ ކަނޑާއި އެއްގަމާއި ވައިގެމަގުން އެއްތަނުން އަނެއް ތަނަށް ހިޖުރަކުރާ ދިރުންތަކާއި އެތަކެތީގެ މާޙައުލު ހިމާޔަތްކޮށް ރައްކާތެރިކުރުމަށް 127 ގައުމަކުން ބައިވެރިވެ ޢަމަލުކުރަމުންދާ މުހިއްމު މުއާހަދާއެކެވެ.\nބައިނަލްއަޤްވާމީ ގޮތުންނާއި ދިވެހިރާއްޖޭގެ ގައުމީ ފެންވަރުގައިވެސް ރައްކާތެރިކޮށް ހިމާޔަތްކުރުން މުހިއްމު، ސީ.އެމް.އެސް ގެ ދަށުން ބަލަހައްޓާ ދިރުންތަކުގެ ތެރޭގައި އެކި ބާވަތްތަކުގެ މިޔަރާއި، ވެލާކަހަނބާއި، ދޫންޏާއި، ކޯމަހާއި، ބޮޑުމަހާއި، މަޑީގެ ބާވަތްތަކެއްވެސް ހިމެނެއެވެ.\nސީ.އެމް.އެސް ގައި ދިވެހިރާއްޖެއިން ބައިވެރިވުމުން ގިނަ ފައިދާތަކެއް ލިބިގެންދާނެއެވެ. މީގެ ތެރޭގައި، ދެމެހެއްޓެނިވި ތަރައްޤީގެ ލަނޑުދަނޑިތަކުގެ ތެރެއިން ގޯލް 14(ފެނުއަޑީގެ ދިރުން)، 15(އެއްގަމުގެ ދިރުން) އަދި 17(ލަނޑުދަނޑިތަކަށް ވާސިލްވުމަށް އެންމެންގެ ބައިވެރިވުން) ހާސިލްވުމަށް މަގުފަހިވެގެންދިޔުމާއި، ނޭޝަނަލް ބައޯޑައިވާސިޓީ ސްޓްރެޓެޖީ އެންޑް އެކްޝަން ޕްލޭން 2016 – 2025 ގެ ދަށުން އެކުލަވާލެވިފައިވާ ބައެއް އަމާޒުތައް ހާސިލްވެގެންދިޔުން ހިމެނެއެވެ. މީގެއިތުރުން މި ދިރުންތައް ހިމާޔަތްކުރުމުގެ ސަބަބުން ދިވެހިރާއްޖޭގެ މައިގަނޑު އިޤްތިޞާދީ ސިނާއަތްތައް ކަމަށްވާ ފަތުރުވެރިކަމަށާއި މަސްވެރިކަމަށް ވެސް ގިނަގުނަ ފައިދާ ތަކެއް ކުރާނެއެވެ.


Post aai courier thakethi balaa faaskoh customs in sticker jahanee\nޕޯސްޓާއި ކޫރިއާ ތަކެތި ފާސްކޮށް ކަސްޓަމުން ސްޓިކާ ޖަހަނީ\nކަސްޓަމްސް އިން ކަނޑައި ފާސް ކުރުމަށް ފަހު އިސްޓިކާ ޖަހާފައި: މި އުސޫލަށް އަމަލު ކުރަން ފަށާނީ މާދަމާއިން ފެށިގެން -- ފޮޓޯ: ކަސްޓަމްސް\nމާދަމާއިން ފެށިގެން ޕޯސްޓް އަދި ކޫރިއާ ސާވިސް މެދުވެރިކޮށް ގެންނަ ތަކެތީގެ ތެރެއިން ލޯކަލް ކޫރިއާ އެޖެންޓުގެ ޙާޒިރުގައި ޕާރުސަލް ނުވަތަ ޕެކޭޖް ހުޅުވައިގެން ބަލައި ފާސްކުރާ ހާލަތުގައި ކަސްޓަމްސްއިން ޗެކްކޮށް ނިމުމުން އެތަކެތީގައި ކަސްޓަމްސްގެ ޚާއްސަ ޓެމްޕާ އެވިޑެންޓް ސްޓިކާ އެއް ޖަހާގޮތަށް ހަމަޖައްސައިފި އެވެ.\nކަސްޓްމަސް އިން ބުނި ގޮތުގައި އެ ސްޓިކާ ޖަހާނީ އެ ޕާރުސަލެއް ނުވަތަ އައިޓަމެއް ޗެކްކޮށް ނިމި ލޯކަލް ކޫރިއާ އެޖެންޓު އެ ޕެކޭޖް ބަންދު ކުރުމުން، އެ ޕެކޭޖް ބަންދުކުރި ޓޭޕް މަތީގައި ހުރަސްވާ ގޮތަށެވެ. އަދި ސްޓިކާގައި، ޕެކޭޖް ހުޅުވި ތާރީހާއި، ގަޑި ނޯޓުކޮށް ކަސްޓަމްސްގެ އިޖުރާއަތްތައް ފުރިހަމަ ކުރިކަން އެނގޭނެ ގޮތަށް ކަސްޓަމުން ސޮއި ކުރާނެ އެވެ.\nކަސްޓަމްސްއިން ބަލާ ފާސް ކުރިކަން ދޭހަވާ ގޮތަށް، އެއްވެސް އެހެން ފަރާތަކުން ކަސްޓަމްސްގެ ނަން ބޭނުން ކޮށްގެން، މުދަލުގެ ބޭރުގައި ޓޭޕް އަޅާ، އިސްޓިކާފަދަ ތަކެތި ހަރުކޮށް ހެދުމަކީ މަނާ ކަމެއް ކަމަށާއ އެހެން އެއްވެސް ފަރާތަކުން އެކަން އެގޮތަށް ނުކުރަން ވެސް ކަސްޓަމްސް އިން އެދެ އެވެ.\nމޯލްޑިވްސް ކަސްޓަމްސް ސާވިސް މޯލްޑިވްސް ޕޯސްޓް ލިމިޓެޑް\nޕޯސްޓުން ގެނައި ޑްރަގްތަކެއް އަތުލައިގެންފި\nއިމްޕޯޓް، އެކްސްޕޯޓުގެ އާމްދަނީ 66 ޕަސެންޓް ދަށަށް\nބިދޭސީއެއްގެ އަތުން ހަތަރުކިލޯ ޑްރަގު އަތުލައިފި\nޝިޕިން އޭޖެންޓުން ރަޖިސްޓްރީވާން އިތުރު މުއްދަތު ދީފި


Barahanaa Manzaruthah Fonuvumun America Ge Embassy Ehge 32 Muvazzafun Vazeefaa In Vaki Kohfi - Vaguthu\nބަރަހަނާ މަންޒަރުތައް ފޮނުވުމުން އެމެރިކާގެ އެމްބަސީއެއްގެ 32 މުވައްޒަފުން ވަޒީފާއިން ވަކިކޮށްފި\nމެސެންޖާ ގްރޫޕަކަށް ބަރަހަނާ މަންޒަރުތައް ފޮނުވުމުން ކެމްބޯޑިއާގައި ހުންނަ އެމެރިކާގެ އެމްބަސީގެ 32 މުވައްޒަފުން ވަޒީފާއިން ވަކިކޮށްފިއެވެ.\nބޭރުގެ މީޑިއާ ރިޕޯޓުތައް ބުނާ ގޮތުން އެ އެމްބަސީގެ މުވައްޒަފުން ހިމެނޭ މެސެންޖާ ގްރޫޕަށް ފޮނުވި ބަރަހަނާ މަންޒަރުތަކުގެ ތެރޭގައި ކުޑަކުދިންގެ ފޮޓޯތައްވެސް ހިމެނެއެވެ.\nރޮއިޓާސް އިން ރިޕޯޓުކޮށްފައިވާ ގޮތުގައި ވަޒީފާއިން ވަކި ކުރި 32 މުވައްޒަފުންގެ ތެރޭގައި ހިމެނީ ކެމްބޯޑިއާގެ ރައްޔިތުންނާއި، އެމެރިކާ އަދި ކެމްބޯޑިއާގެ ރަށްވެހިކަން އޮންނަ މުވައްޒަފުންނެވެ. އަދި އެމީހުންގެ ތެރޭގައި ގިނައީ އިދާރީ މުވައްޒަފުންނާއި ސެކިއުރިޓީ ގާޑުން ކަމަށެވެ. އެމީހުންގެ ތެރޭގައި އެއްވެސް ޑިޕްލޮމެޓަކު ނިހިމެނެއެވެ.\nމި މައްސަލަ ފެންމަތިވީ އެމްބަސީގައި މަސައްކަތް ކުރާ މުވައްޒަފެއްގެ އަންހެނެނުންނަށް އެކަން އެނގުމުން އޭނާ މައްސަލަ ހުށަހެޅުމުންނެވެ. އެހިސާބުން އެމެރިކާގެ ފެޑެރަލް ބިއުރޯ އޮފް އިންވެސްޓިގޭޝަން (އެފްބީއައި) އިން ވެސް ވަނީ އެ މައްސަލަ ތަހުގީގު ކުރަން ފަށާފައެވެ. އެގޮތުން އެމީހުންގެ ފޯނާއި އައިޑީ ކާޑުތައް އެފްބީއައި އިން ވަނީ ބެލުމުގެ ދަށަށް ގެންގޮސްފައެވެ.\nމިކަން ހިނގާފައި ވަނީ ކެމްބޯޑިއާ އާއި އެމެރިކާގެ ގުޅުން ހީނަރުވަމުން އަންނަ ކަމަށް ބައެއް ފަރާތްތަކުން ބުނަމުން އަންނަ ދުވަސްވަރެއްގައެވެ. އަދި އެމެރިކާއިން ކެމްބޯޑިއާގެ ސިޔާސީ ކަންކަމަށް ނުފޫޒު ފޯރުވަން މަސައްކަތް ކުރަމުން އަންނަ ކަމަށް ބުނަމުންދާ ދުވަސްވަރެއްގައެވެ.\nކެމްބޯޑިއާ އަކީ ކުޑަކުދިންގެ ބަރަހަނާ މަންޒަރުތައް ގެންގުޅުމުގެ މައްސަލަތަކާއި ކުޑަ ކުދިންނަށް ޖިންސީ ގޯނާ ކުރުމުގެ ކުށްތައް ގިނަ ގައުމެކެވެ.\nކޮވިޑް-19 ޖެހިގެން އެމެރިކާ އިން އިތުރު 3،427 މަރު\nކޮވިޑް-19: އެމެރިކާ އިން އިތުރު 4،363 މަރު\nނިމިގެން ދިޔައީ ކާމިޔާބު ހަތަރު އަހަރު، ގިނަ ކަންކަން ހާސިލުވި: ޓްރަމްޕް


ފައިނޭންޝިއަލް އޯޑިޓަރ - އައުޓަރ އައިލެންޑް ވޯޓަރ ސަޕްލައި އެންޑް ސްވަރޭޖް ފެސިލިޓީސް ޕްރޮޖެކްޓް (އޮފިޑް ފޭސް 1) - އިސްލާހުކުރެވިފައި\nއައުޓަރ އައިލެންޑް ވޯޓަރ ސަޕްލައި އެންޑް ސްވަރޭޖް ފެސިލިޓީސް ޕްރޮޖެކްޓް – އޮފިޑް ފޭސް 1 - އިސްލާހުކުރެވިފައި\nޕްރޮޕޯސަލް ހުށަހެޅުވުމުގެ ދައުވަތު\nމިމިނިސްޓްރީގެ ނަންބަރު IUL)471-PIDS2/1/2020/117) އިޢުލާނާ ގުޅިގެން އެކަށީގެންވާ މިންވަރަށް ޝައުޤުވެރިކަން ފާޅުކޮށްފައިނުވާތީ، އެ އިޢުލާން ބާތިލްކޮށް އަލުން އެ މަސައްކަތްކުރުމަށް އިޢުލާން ކުރީމެވެ.\nދިވެހި ސަރުކާރުގެ ފަރާތުން އޮޕެކް ފަންޑް ފޯރ އިންޓަރނޭޝަނަލް ޑިވެލޮޕްމަންޓް (އޮފިޑް) ގެ ލޯން އެހީގެދަށުން ކުރިއަށްގެންދާ އައުޓަރ އައިލެންޑް ވޯޓަރ ސަޕްލައި އެންޑް ސްވަރޭޖް ފެސިލިޓީސް ޕްރޮޖެކްޓް ފޭސް 1'' ގެ ޕްރޮޖެކްޓް ކްލޯސިން އޯޑިޓެއް ހެދުމަށް ބޭނުންވެއެވެ.\nމަތީގައި ދެންނެވިފައިވާ މަސައްކަތް ކުރުމަށް ޝައުގުވެރިވާ ފަރާތްތަކުން، ޓާރމްސް އޮފް ރިފަރެންސް (ޓީ.އޯ.އާރ) އާއި އެއްގޮތަށް ޕްރޮޕޯސަލް ހުށަހެޅުމުގެ ފުރުސަތު މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ ގެ ފަރާތުން ހުޅުވާލަމެވެ. މިކަމަށް ޝައުގުވެރިވާ ފަރާތްތަކުން މި މަސައްކަތް ކުރުމުގެ ޤާބިލްކަން ސާބިތުކޮށްދިނުމުގެ ގޮތުން، ދާއިރާއިން ކޮށްފައިވާ މަސައްކަތްތަކުގެ މައުލޫމާތު، މިފަދަ މަޝްރޫޢުތަކުގައި މަސައްކަތްކުރުމުގެ ތަޖުރިބާ، ތައުލީމީ ފެންވަރާއި ހުނަރު އަދި އެހެނިހެން މައުލޫމާތު ހިމެނޭ ވަނަވަރު ހުށައަޅަންވާނެއެވެ.\nމިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 30 ޖުލައި 2020 ވާ ބުރާސްފަތި ދުވަހުގެ 12:00 ގެ ކުރިން، ތިރީގައިވާ އީމެއިލް އެޑްރެހަށެވެ.\nޝައުޤުވެރިވާ ފަރާތްތަކުން9އޮގަސްޓް 2020 ވާ އާދިއްތަ ދުވަހުގެ މެންދުރު 13:00 ގެ ކުރިން "ޕްރޮޕޯސަލް" ތިރީގައިވާ އެޑްރެހަށް ފޮނުއްވުން އެދެމެވެ.\nޕްރޮޕޯސަލް ހުށަހަޅަންޖެހޭ އެޑްރެސް:\nސުންގަޑި: 09 އޮގަސްޓް 2020 1300\n- TOR - Financial Auditor - REVISED


މުއައްސަސާތަކުގެ މެންބަރުންނަށް ވިޔަފާރި ކުރެވޭ ގޮތަށް ކޮމެޓީން ފާސްކޮށްފި | Sangu News\nމުއައްސަސާތަކުގެ މެންބަރުންނަށް ވިޔަފާރި ކުރެވޭ ގޮތަށް ކޮމެޓީން ފާސްކޮށްފި\n23 އޯގަސްޓް 2020 - 15:59\nމަޖިލީހުގެ ޖަލްސާގެ ތެރެއިން: ފޮޓޯ މަޖިލިސް\nމިނިވަން މުއައްސަސާތަކުގައި ހިމެނޭ މެމްބަރުންނަށް މަގާމުގައި ހުރެގެން ވިޔަފާރި ނުކުރެވޭނެ ކަމަށް ބަޔާންކޮށްފައިވާ މާއްދާ އަށް ބަދަލު ގެނައުމަށްފަހު ކޮމިޝަންތަކުގެ މެންބަރުންނަށް މަގާމުގައި ތިއްބަވައިގެން ވެސް ވިޔަފާރި ކުރެވޭ ގޮތަށް ގާނޫނުތަކަށް ކޮމެޓީން އިސްލާހު ގެނެސްފިއެވެ.\nސަރުކާރުން ވަނީ އެންޓި ކޮރަޕްޝަން ކޮމިޝަން (އޭސީސީ) ގެ ގާނޫނާއި ހިއުމަން ރައިޓްސް ކޮމިޝަންގެ ގާނޫނާއި، އޮޑިޓަ ޖެނެރަލްގެ ގާނޫނާއި، އިލެކްޝަންސް ކޮމިޝަންގެ ގާނޫނާއި، ސިވިލް ސާވިސް ކޮމިޝަންގެ ގާނޫނަށް އެ އިސްލާހު ހުށަހަޅާފައެވެ. އެހެންނަމަވެސް އިއްޔެ ކޮމެޓީން ފާސްކުރީ މީގެތެރެއިން ތިން ބިލެކެވެ. އެއީ އޭސީސީއާ ސީއެސްސީގެ އިތުރުން އިލެކްޝަންސް ކޮމިޝަނެވެ.\nމި ބިލުތައް މަޖިލީހަށް ހުށަހެޅިއިރު މިނިވަން މުއައްސަސާތަކުގެ މެންބަރުންގެ ސުލޫކީ ކަންކަން ބަޔާންކޮށްފައިވެއެވެ. އެގޮތުން އެއްވެސް މެންބަރެއްގެ މަސްލަހަތު އޮންނަ ކަންކަމުން ނުވަތަ މައްސަލަތަކުން އެ މެންބަރެއް ދުރުވާން ޖެހެއެވެ. އިތުރު އާމްދަނީއެއް ހޯދުމަށް މަސައްކަތް ކުރުމަކީ މަނާ ކަމެކެވެ. އެގޮތުން އަމިއްލަ ވިޔަފާރިއެއް ނުވަތަ ވިޔަފާރީގެ އުސޫލުން އެއްވެސް ކަމެއް މެމްބަރަކު ކުރައްވައިގެން ނުވާނެ ކަމަށް ވެސް އިސްލާހުގައިވެއެވެ.\nނަމަވެސް އިއްޔެ ކޮމެޓީން އެ ބިލުތަށް ފާސްކުރިއިރު ވަނީ މިނިވަން މުއައްސަސާތަކުގެ މެންބަރުންނަށް މަގާމުގައި ތިއްބަވައިގެން ވިޔަފާރު ކުރެވޭނެ ކަމަށް ބަޔާންކޮށް އެ މާއްދާ އިސްލާހު ކޮށްފައެވެ.\nމަޖިލިސް, މިނިވަން މުއައްސަސާތަކާ ބެހޭ ކޮމިޓީ


28 ފެބްރުއަރީ 2019 - އާންމު ސިޓީ » Uthema\nހ. މުންޑޫގެ، ވައިލެޓްމަގު\nސަރުކާރުގެ އެކި މުއައްސަސާތަކާ ރާއްޖޭގެ އަމިއްލަ ކުންފުނިތަކާ އޮފީސްއޮފީހުގައި މަސްއޫލިއްޔަތު އަދާކުރައްވާ އެންމެހާފަރާތްތަކަށް\nވެދުން ސަލާމަށް ފަހު ދަންނަވަމެއެވެ.\nވޭތުވެ ދިޔަ އަހަރު ރާއްޖޭގައި އަންހެނުންގެ ދުވަސް ފާހަގަ ކުރުމުގެ ގޮތުން އޮފީސް ތަކުން އިސްނަގައިގެން އެކި ހަރަކާތްތައް ބޭއްވިއެވެ. މީގެ ތެރެއިން ގިނައިން ފެނިގެން ދިޔައީ ވަކިގޮތަކަށް ނުވަތަ ކުލައެއްގެ ހެދުން އެޅުމާއި އަންހެންނުންނަށް ފިނިފެންމާ ދިނުމާއި، ޗޮކުލެޓު ދިނުމާއި، އޮފީސް ކެއުންތަކެއް ތައްޔާރުކުރުމެވެ. އަދި މިއަހަރުވެސް އަންހެނުންގެ ދުވަސް ގާތްވެފައި ވުމުން މިފަދަ ހަރަކާތްތައް ސަރުކާރުގެ އެކިމުއައްސަސާތަކުންނާއި އެހެންފަރާތްތަކުންވެސް ރާވަމުންގެންދާކަން ފާހަގަ ކުރެވެއެވެ.\nބައިނަލްއަޤުވާމީ ގޮތުން އަންހެނުންގެ ދުވަހެއް ފާހަގަ ކުރަން ނިންމާފައިވަނީ އިޤްތިޞާދީ، ޢިޖުތިމާއި، އަދި ސިޔާސީ ދާއިރާގައި ފިރިހެނުންނާއި އެއް ހަމައެއްގައި ހަރަކާތްތެރިވުމަށް އަންހެނުންނަށް މަގުފަހިކޮށްދީ މިކަންކަމަށް ހުރި ތަފާތު ހުރަސްތައް ނައްތާލުމަށެވެ. އަދި ދުނިޔޭގެ އެކި ކަންކޮޅުތަކުގައި އަންހެނުންނަށް އެކި ގޮތްގޮތުންކުރެވޭ އަނިޔާ އާއި އަންހެނަކަށްވީތީކުރާ ތަފާތުކުރުންތަކާއި ދެކޮޅަށެވެ. ތަޢުލީމީ ގޮތުން، ސިޔާސީ ރޮނގުން އަދި އިޤްތިޞާދީ ގޮތުން ފިރިހެނުންނަށް ވުރެ އަންހެނުންނަށްހުރި ފުރުސަތުތައް މަދުވެ ދެޖިންސުގެ މީހުންގެ ދެމެދުގައި ބޮޑެތި ބޭއިންސާފުވެރި ފަރަގުތަކެއް އުފެދިފައިވާތީއެވެ. އަންހެނުންގެ ޙައްޤުތައް ރައްކާތެރިކޮށް އަންހެނުން ބާރުވެރިކުރުމުގެ މަޤުސަދުގައެވެ. އަންހެނުންނަށްކުރާ އަނިޔާ މަދުކުރުމަށެއެވެ. ތަފާސް ހިސާބުން ދައްކާގޮތުން، ދިވެހި ރާއްޖޭގައިވެސް އިޤްތިޞާދީ، ޢިޖުތިމާޢީ އަދި ސިޔާސީ ދާއިރާގައިވެސް އަންހެނުންނާއި ފިރިހެނުންގެ މެދުގައި ބޮޑެތިފަރަގުތަކެއް ވެއެވެ. އަންހެނުންނަށްކުރާ އަނިޔާ ނިސްބަތުން ގިނައެވެ. 2015 ވަނަ އަހަރު ފެމިލީ ޕްރޮޓެކްޝަން އޮތޯރިޓީއަށް 438 ގެވެށި އަނިޔާ ގެ މައްސަލަ ހުށަހެޅިފައިވާއިރު އަނިޔާ ލިބިފައިވާ ފަރާތުގެ %80 އަކީ އަންހެނުންނެވެ. 2014 ވަނަ އަހަރުގެ ބޯހިމެނުމުގެ ތަފާސްހިސާބަށް ބަލާއިރު ރާއްޖޭގައި އަންހެނުން ވަޒީފާގެ މާހައުލުގައި ހަރަކާއްތެރިވާމިންވަރު ފިރިހެނުންނަށްވުރެ ދަށެއެވެ. އަންހެނުން ބުނާގޮތުން ވަޒީފާގެ މާހައުލުގައި ހަރަކާތްތެރި ނުވަނީ ކުދިންބެލުމާއި، ގޭތެރޭގެ އެހެނިހެން ބެލެހެއްޓުމާއި އަޅާލުމުގެ ޒިންމާތަކާހެދިއެވެ. މިއީ އަދި މިހާތަނަށް ރާއްޖޭގައި އަގުނުކުރެވޭ މަސައްކަތެކެއެވެ. އަދިމިމަސައްކަތުން ގައުމުގެ އިޤްތިސާދަށް ކުރާ މަންފާ ބެލިފައެއްނުވެއެވެ.\nވީމާ އޮފީސް ތަކުން ހިންގާ ހަރަކާތްތަކުގައި ވެސް ބައިނަލްއަޤުވާމީ ފެންވަރުގައި އަންހެނުންގެ ދުވަސް ފާހަގަ ކުރެވޭ މަޤުސަދާއި އެއްރޫހެއްގައި ކަންކަން ރޭވުމަށް އުތެމަ އިން ބާރުއަޅަމެއެވެ. އަދި މިދުވަހަކީ ވަކި ގޮތަކަށް ހެދުން އަޅައި ނުވަތަ އަންހެނުންނަށް ހާއްސަ ހަދިޔާ ބަދަލުކުރާ ދުވަހަކަށް ވެގެންހިނގައްޖެނަމަ، އަންހެނުންނަށް ޙައްގު ހޯދުމާއި ބާރުވެރި ކުރުވުމުގެ މަސައްއަކަތަށްދޭން ޖެހޭ އިސްކަން ނުދެވި، ދިމާވާ ގޮންޖެހުންތައް ބަލައިނުގަނެވި ދިއުމަކީ އުތެމަ އިން ކަންބޮޑުވާ ކަމެކެއެވެ. އަދި އަންހެނުންގެ ދުވަސް ފާހަގަ ކުރުމުގެ ގޮތުން، އެދުވަހުގެ މަޤުްސަދާއި އެއް ރޫހެއްގައި، އޮފީސް މާހައުލެއްގައި ކުރެވިދާނެ ބައެއް ކަންތައްތައް ތިރީގައި ހުށަހަޅަމެވެ.\n1. ވަޒީފާ ގެމާހައުލުގައި ޖިންސީފުރައްސާރަކުރުން ނައްތާލުމާއިގުޅޭ ސިޔާސަތެއް ކަނޑައަޅައި ހުރިހާ މުވަޒަފުން މިކަމަށް އަހުލުވެރި ކުރުވުން.\n2. އޮފީހުގެ މެނޭޖްމެންޓް ނުވަތަ ކަންނިންމާ ފަންތީގައި މިންތީގެ ހަމަހަމަކަން (ޖެންޑާ ބެލަންސް) ޤާއިމުކުރުމަށް ލަނޑުދަނޑި ތަކެއް ކަނޑަ އެޅުން، އަދި އަންހެނުން މިފަދަ ރޯލު ތަކަށް ކުރިމަތިލާން އެޙީތެރިވާ މެންޓާރޝިޕް ފަދަ ޕްރޮގްރާމްތައް ތަޢާރަފް ކުރުން.\n3. ކުރެވޭ މަސައްކަތުގައި މިންތީގެ ސްޓީރިއޮޓައިޕް ހުންނަނަމަ އެފަދަ ކަންތައްތައް މަދު ކުރަން ރޭވުން. (މިސާލަކަށް މާކެޓިން މެޓީރިއަލް ގައި ނުވަތަ އިޝްތިހާރު ތަކުގައި އަންހެނުންގެ ރޯލު ހަމައެކަނިވަކި ދާއިރާ ތަކަކުން ދެއްކުން ހުއްޓާލުން).\n4. މުވައްޒަފުންގެ ތެރޭގައި ވޮލަންޓިޔާ ކުރުން ނުވަތަ ހިލޭ ސާބަހަށް، އަންހެނުންގެ ޙައްޤު ތަކަށް މަސައްކަތް ކޮށްދޭން ބާރުއެޅުން.\n5.ކުންފުނީގެ ނުވަތަ އޮފީހުގެ ސީ.އެސް.އާރު ސިޔާސަތުގެ ދަށުން އަންހެނުންގެ ޙައްޤުތަކަށް މަސައްކަތްކޮށް އެފަދަ ހަރަކާތްތަކަށް އެއްބާރުލުން ދިނުން.\n5. މުވައްޒަފުންގެ ތެރޭގައި ގެވެށި އަނިޔާ ލިބޭ ފަރާތެއްވާނަމަ ނުވަތަ އެކަނިވެރި މައިން ވާނަމަ، އެފަރާތްތަކަށް ހާއްސަ އެހީ ތެރިކަން ފޯރުކޮށްދޭ ގޮތްތަކެއް އޮފީހުގެ ފަރާތުން ރޭވުން.\n6. އޮފީސް މާހައުލުގައި ކޮފީ ހެދުން ނުވަތަ ތަށި ދޮވުމަކީ ހަމައެކަނި އަންހެން މުވަޒަފުންގެ ޒިންމާ އެއްނޫންކަން ހުރިހާ މުވައްޒަފުންނަށް އަންގައި އެފަދަ މިންތީގެ ސްޓީރިއޯޓައިޕް ވަޒީފާގެ މާހައުލުން ނައްތާލުން.\n7. މުޖުތަމައުގައި އާންމު ގޮތެއްގައި އުޖޫރައަކާ ނުލާ ކުރާ އަޅާލުންތެރި މަސައްކަތް (އަންޕެއިޑް ކެއަރވާރކް) ގައި އަންހެނުންނާއި ފިރިހެނުން ހިއްސާވާ މިންވަރުގައި ތަފާތުތައް ހުރިކަން ފާހަގަކޮށް މިކަމާމެދު މަޝްވަރާކުރުން. އަދި މީގެ އިތުރުން މިފަދަ މަސައްކަތާއި ހެދި ވަޒީފާގެ މައިދާނުގައި ހަރަކާތްތެރިވާ އަންހެނުންނަށް ކުރިމަތިވާ ދަތިތަކަކީ ކޮބާކަން ފާހަގަކޮށް، އެ ކަންކަމަށް ލުޔެއް ހޯދައިދިނުމަށާއި، މިފަދަ މަސައްކަތުގައި ފިރިހެނުންގެ ބައިވެރިވުން އިތުރުކުރުމަށް މަގުފަހިވާނޭ ގޮތަށް، އޮފީހުގައި ސިޔާސަތުތައް ގާއިމުކުރުން. މިސާލަކަށް، ދަރިއަކު ލިބުމަށްފަހު މޭޓާރނަލް އަދި ޕެޓާނަލް ލީވްގެ ގޮތުގައި ލިބޭ މުއްދަތު ހަމަހަމަ ކުރުން، އަންހެނުން އަދި ފިރިހެނުންނަށްވެސް ވަކި މިންގަނޑެއްގެ ތެރެއިން މަސައްތަކުގެ ގަޑިތައް ފްލެކްސިބަލްކުރުމުގެ ފުރުސަތު ދިނުން، އަދި މަސައްކަތް ކުރާ ތަނަކީ ފެމެލީ ފްރެންޑްލީ ނުވަތަ އާއިލާއާ ރައްޓެހި ތަނަކަށް ހެދުން.\n8. ރާއްޖޭގައި އަމަލު ކުރަމުން އަންނަ ޖެންޑަރ އިކުއަލިޓީ ގާނޫނު ހުރިހާ މުއައްޒަފުންނަށް އަހުލުވެރިކޮށްދީ ތިޔަމުއައްސަސާއިން މިގާނޫނު ތަންފީޒުކުރުމަށް ކުރަންޖެހޭކަންކަން ނުވަތަ ގެންނަންޖެހޭ ބަދަލުތައް ގެނައުމަށް މަޝްވަރާކުރުން.\n2019 ވަނައަހަރުގެ އަންހެނުންގެ ދުވަސް ފާހަގަކުރުމަށް އ.ދ. ގެ އަންހެނުންގެ ޖަމިއްޔާއިން ޚިޔާރުކޮށްފައިވާ ބައިނަލްއަޤުވާމީ ޝިއާރަކީ މިއީއެވެ :”ހަމަހަމަކަމަށް ވިސްނާ، ހަރުދަނާކޮށްބިނާކުރޭ، ބަދަލަށް އީޖާދުކުރޭ’. މިޝިއާރުގެ ރޫހުގައި ރާއްޖޭގެ އެކިކަންކޮޅުތަކުން ދިވެހި އަންހެނުން ރާއްޖޭގެއަންހެނުންގެ ހާލަތު ކުރިއެރުވުމަށް ތާރީޚީގޮތުން ކޮށްފައިވާ އަދިމިހާރުވެސް ކުރަމުންދާ ކަންކަން ފާހަގަކޮށް އޭގެ އަގުވަޒަންކުރުން ކިހިނެއްވާނެތޯއެވެ؟ އަދިމިކަމާބެހޭ މައުލޫމާތު މުވައްޒަފުންގެ ތެރޭގައި ނެތްނަމަ، އެފަދަ މައުލޫމާތު އެއްކުރުމުގެ ހަރަކާތެއް ކުރިއަށްގެންދިއުމަކީ ބޭނުންތެރިކަމަކަށް ނުވާނެތޯއެވެ؟\nއަންހެނުންގެ ދުވަހަކީ މިންތީގެ ހަމަހަމަކަމާއި އިޖުތިމާއީ އަދާލަތު އެކަށައެޅުމުގެ ހެއުނިޔަތުގައި މިފަދަ ބުރަދަނެއް ދެވިފައިވާ އަދި\nއަންހެނުންގެ ކުރިމަގުކޮށުމުގެ ރޫހެއްގައި ބައިނަލްއަޤުވާމީ ފެންވަރުގައި ފާހަގަކުރާ ދުވަހެއްގެ ގޮތުގައި ރާއްޖޭގައިވެސް ބޭއްވުމަށް ބާރުއަޅުއްވައި ދެއްވާށެވެ.\nދިވެހި އަންހެނުންގެ ޙައްޤުގައި


Mustafa Kemal Atatürk Aai Raees Solih Akee Ehgoeh Dhebeyfulhun - Adhurey - Vaguthu\nއަތާތުރުކު އާއި ރައީސް ޞާލިހަކީ އެއްގޮތް ދެބޭފުޅުން - އަދުރޭ\nއަދުރޭ މިރޭގެ ބައްދަލުވުމުގައި ވާހަކަފުޅު ދައްކަވަނީ - ވަގުތު އިމޭޖްސް: އިބްރާހިމް ޝާބިލް\nތުރުކީވިލާތުގެ ކުރީގެ ރައީސް މުޞްތަފާ ކަމާލް އަތާތުރްކު އާއި ރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހްގެ ކިބައިން ފެންނަނީ އެއްގޮތް ސިފަތަކެއް ކަމަށް ޕީއެންސީގެ ރައީސް، ފޮނަދޫ ދާއިރާގެ ކުރީގެ މެންބަރު އަބްދުލްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nކުރީގެ ރައީސް ޔާމީން މިނިވަން ކުރުމަށް ގޮވާލާ އިދިކޮޅު ފަރާތްތަކުން މިރޭ ބާއްވަމުން ގެންދާ ޖަލްސާގައި ވާހަކަފުޅު ދައްކަވަމުން އަދުރޭ ވިދާޅުވީ ތުރުކީވިލާތަކީ އަތާތުރުކު ވެރިކަމަށް އައިއިރު ވަރުގަދަ އިސްލަމީ ހަޞާރަތެއް އޮތް ގައުމެއް ކަމަށެވެ. ނަމަވެސް ވެރިކަމަށް އައި މީހެއްގެ ސަބަބުން އެގައުމުގައި އިސްލާމްދީނަށް ވެގެން ދިއަ ގޮތާއި މެދު ވިސްނާލަން ޖެހޭ ކަމަށް ވެސް އަދުރޭ ވިދާޅުވިއެވެ.\n"މުސްތަފާ ކަމާލް އަކީ އެގައުމުގެ އަސްކަރިއްޔާގައި މަސައްކަތް ކުރެއްވި ބޭފުޅެއް. ވަރަށް ބަސް މަދު ބޭފުޅެއް. ހަރުކަށިކަން ގެންގުޅުނު ބޭފުޅެއް ނޫން. ނަމަވެސް ވެރިކަމަށް ވަޑައިގެން މަޑުމަޑުން ހުންނަވައިގެން ތުރުކީވިލާތުގައި ހުޅަނގުގެ އެޖެންޑާ ހިންގަމުން ގެންދިޔައީ. ނަތީޖާ އަކަށް ވެގެންދިޔައީ އިސްލާމީ ހަޟާރަތް ނެތިގެން ދިޔައީ." އަދުރޭ ވިދާޅުވިއެވެ.\nއަދުރޭ ވިދާޅުވީ އަތާތުރުކު ވެސް ވެރިކަމާއި ހަވާލުވެގެން ފުރަތަމަ ކުރިކަމަކީ އިސްލާމީ ތައުލީމް ހާސިލްކޮށްގެން ތިބި ފަނޑިޔާރުން މަގާމުތަކުން ދުރުކުރުން ކަމަށެވެ.\n"ދެން މިއަދު ވިސްނާލާ ރާއްޖޭގައި ކަންތައްތަކާއި މެދު ވިސްނާލާ. އެހެން ނަޒަރަކުން މިއަދު ގައުމާއި މެދު ވިސްނާލަން ޖެހޭ. މުސްތަފާ ކަމާލް އަލްމާނީ ފިކުރު ތުރުކީވިލާތުގައި އަށަގެންނުވީ. މިއަދު މި ގައުމުގައި ކަންތައްތައް ކުރިއަށްދާ ގޮތް ބައްލަވާ." އަދުރޭ ވިދާޅުވިއެވެ.\nއަދުރޭ ވިދާޅުވީ ރައީސް ޞާލިހަކީ ވެސް އަތާތުރުކު ފަދަ މަޑުމައިތިރި ބޭފުޅެއް ކަމަށެވެ. ރައީސް ޞާލިހް ރައްޔިތުންގެ މަޖިލީހުގައި 25 އަހަރު ހޭދަކުރެއްވެވިއިރު ދުވަހަކު ރައްޔިތުންގެ މަޖިލީހަށް ބިލެއް ހުށަނާޅާ ކަމަށާއި މަޖިލީހުގައި ވާހަކަ ދައްކަވާފައި ވަނީ ވެސް ދެތިން ހަތަރު ފަހަރެއްގައި ކަމަށް އަދުރޭ ވިދާޅުވިއެވެ.\n"ރައީސް ޞާލިހަކީ ވެސް ވަރަށް އޮގާތެރި އިހްލާސްތެރި މާތް މީހެއް ކަމަށް ހީކުރެވުނު. މިއަދު ރާއްޖޭގެ ޝަރުޢީ ދާއިރާ ފުނޑާލަން ކުރަމުން މިގެންދާ މަސައްކަތަކީ ރައްޔިތުންގެ މަޖިލީހުގެ ރައީސް އެކަނި ކުރާކަމެއް ނޫން. އެއީ ކެނެރީގޭ މުހައްމަދު ނަޝީދާއި ރައީސް ޞާލިހް އަދި ހުޅަނގުގެ ގައުމުތަކާއި އަވައްޓެރި ގައުމެއް ގުޅިގެން އެހެން ދީންތައް ފަތުރަން ކުރަމުން ގެންދާ މަސައްކަތައް މަގުފަހި ކުރުމަށް ކުރާ މަސައްކަތެއް." އަދުރޭ ވިދާޅުވިއެވެ.\nއަދުރޭ ވިދާޅުވީ ދިވެހިރާއްޖެ މިނިވަންކަމާއި އެކު ބޭއްވޭނީ ޔާމީނަށް މި ގައުމުގެ ސިޔާސީ މައިދާނުގައި މިނިވަންކަމާއި އެކު ހަރަކާތްތެރިވެވޭނެ މަގިފަހިކޮށްދީގެން ކަމަށެވެ.\nވެރިންނަށް ނުނިދިގެން ރައީސް ޔާމީންގެ އިސްތަށިފުޅުގައި އާ އިލްޒާމްތަކެއް އެބަ އަޅުވާ - އަދުރޭ\nޑިސެމްބަރު 6, 2019 23:15\nހާދަ ސަލަފުގެ ސްޕީޗަކާ ވައްތަރޭ!\nޑިސެމްބަރު 7, 2019 08:23\nކިތަންމެ ވައްތަރަކަސް ހަގީގަތަކީ އެއީ.\nޑިސެމްބަރު 7, 2019 14:22\nދެނޯ ؟ މާރަގަޅެއްނު ؟؟ ޙަގީގަތްވާނީ ހަމަ ހަގީގަތަށް އެއީ އަތާތުރުކު ބުންޔަސް ޔާމީނު ބުންޔަސް ސާލިހު ބުންޔަސް ސަލަފް ބުންޔަސް އެމްޑީއެން ބުންޔަސް..\nޑިސެމްބަރު 6, 2019 23:20\nސާބަހޭ އަދުރޭ...ގާދީޔާނީއާ ވެސް އޭނަ އެއްގތް ކުރެވިދާނެ..މަތި އޮމާން ކޮށްގެން ހުރި ޖާހިލެއް....\nޑިސެމްބަރު 6, 2019 23:37\nކިތަންމެ ވަރަކަށްވެސް ހަޅޭއްލެވިދާނެ ! ދެން އޮތީ ކަލޭ ޖަލަށް ވަނުން ! އޭރުން ޔާމީނާއި އެކު ހުރެވޭނެނު ؟ ހިތްވަރު ކުރޭ ! މާލަސްތަކެއް ނުވާނެ !\nޑިސެމްބަރު 6, 2019 23:39\nތިޔަ ބުނާ އަތާތުރުކުގެ ފަލްސަފާގެ ތެރެއިންތޯ ޓިނު ވަގަށް ގެންދެވުނީ، އަދު ވޭތުވެދިޔަ5އަހަރުދުވަހުގެ ތެރޭ މުޅިޤަުމު ފޮޅިއްސާލީ، ސާބަސް އަދުރޭ ލަދު ހަޔާ ތަކީ ކޮބާ؟ ވަގުތު ނޫހުން މިކޮމެންޓް ޝާއިރު ކުރައްވާނެ ކަމަށް ހިކުރަން\nޑިސެމްބަރު 7, 2019 06:50\nވަގުންގެ ސަރުކާރެއްކަން އެގެނި\nޑިސެމްބަރު 7, 2019 08:48\nއަދުރޭ ތާރީކުގެ ވަރަށް ރަނގަޅަށް އެގިހުރެ ވާހަކަ ދެއްކެވުން މުހިއްމު. އަތާތުރުކު އަކީ ތުރުކީ އަސް ވަރަށް ގިނަ ޚިދުމަތް ކޮށްދެއްވި ބޭފުޅެއް. އޭނާގެ ހަރުކަށިކަން ބޮޑަށް ވައްތަރީ ޔާމީނާ.\nޑިސެމްބަރު 7, 2019 14:24\nޢޭ ؟؟ޢަތާތުކާއި އެއްކޮޅަށްތަ ދެކޮޅައްތަ ؟\nޑިސެމްބަރު 7, 2019 12:38\nއަތާތުރުކު ތުރުކީއަށް ހެދި ގޮތް ދިވެހި ރާއްޖެއަށް ވެސް ހަދަން ބޭނުން. މަމެން ބޭނުމީ ސެކިއުލާ ދިވެހި ރާއްޖެ އެއް. ދީނުގެ އަޅުވެތިކަމުން ހުސްވެގެން ވާ ރާއްޖެ އެއް. މިނިވަން ރާއްޖެ އެއް.\nރާއްޖޭގައި ނޫޅެވެންޏާ ކަލޭދޭބަ އިންޑިޔާއަށް. ކަލޭގެ ކޮމެންޓަކީ ކުފުރުގެ ކޮމެންޓެއް.\nޑިސެމްބަރު 7, 2019 12:44\nއަދުރޭ ކަލޭ ތިޔައީ ޕީޕީއެމްގެ ދީނީ އިމާމު. ކަލޭގެ ފަތުވާ ވަރުގަދަ ވެ ފައި ބަލާޣާތް ތެރިވާނެ ސައުދީ މުފުތީ އައް ވުރެ. ކާކައް އޮޅުވައިގެން މީހުން އިތުރު ކުރަން ތިއުޅެނީ. މިވެރި ކަމުގައި ވަގުންގެ ގޮޅި ކަށަވަރު ކޮއްދޭނެ. އިތުރު ފުރުސަތެއް ނެތް. ސޮރީ.\nޑިސެމްބަރު 7, 2019 20:51\nއަތާތުރުކް އަށްވުރެ މިކަލޭގެ މާ މަކަރުވެރިވާނެ. މި ދެރައީސުންނަކީ ޔަހޫދީންގެ ޕަޕެޓުން


Field ah nukunna fuluhunah iskandhee, allowance bodu kohfi\nފީލްޑު ފުލުހުންނަށް އިސްކަންދީ، އެލަވަންސް ބޮޑުކޮށްފި\nފަންނީ ބައެއް ދާއިރާތަކުންވެސް ބޮޑުކުރި\nފުލުހަށް މީހުން ހޯދުމުގައި ދަތިތަކާ ދިމާވޭ\nއަތޮޅުތަކުގައި އުޅޭ ފުލުހުންގެ އެލަންވަސް ބޮޑުކުރި\nމުޒާހަރާއެއް ކުރަނިކޮށް ފުލުހުން އަމަން ބަލަހައްޓަނީ - ފޮޓޯ: އަހުމަދު ޝުރާއު \_ އަވަސް\nފުލުހުންގެ މުއައްސަސާ އިތުރަށް ފުރިހަމަ ކުރަން ފުލުހުންގެ ބައެއް އެލަވެންސްތައް އިތުރު ކޮށްފި އެވެ. އެލަވެންސްތައް އިތުރު ކުރަނީ ހާދިސާތަކާ ގުޅިގެން މަގުމައްޗަށް ނުކުންނަ ފުލުހުންނާއި އަތޮޅުތަކުގައި މަސައްކަތްކުރާ ފުލުހުންނަށް އިސްކަންދީގެނެވެ.\nމި ބަދަލު ގެނާއިރު މިދިޔަ އަހަރު ރައީސް އަބްދުﷲ ޔާމީން އަބްދުލް ގައްޔޫމް ވަނީ ފުލުހުންގެ ވެލްފެއާ ރަނގަޅު ކުރަން މަސައްކަތްތަކެއް ކުރައްވާނެ ކަމަށް ވިދާޅުވެފަ އެވެ. ރައީސްގެ އެ އިސްނެންގުވުމާއެކު ފުލުހުންގެ ވެލްފެއާ ރަނގަޅު ކުރަން ކޮމިޝަނާ އޮފް ޕޮލިސް އަހުމަދު އަރީފް ވަނީ މަސައްކަތްތަކެއް ފައްޓާވާފަ އެވެ. ފުލުހުންގެ އިދާރާއިން މިއަދު ބުނީ އެލަވެންސަށް ބަދަލުތަކެއް ގެނެސްފައިވަނީ އެ މަސައްކަތުގެ ތެރެއިންނެވެ.\n"އަވަސް" އިން ކުރި ސުވާލަކަށް ޖަވާބު ދެއްވަމުން އެސިސްޓެންޓް ކޮމިޝަނާ އޮފް ޕޮލިސް އަބްދުލް މަންނާނު ޔޫސުފް މިއަދު ވިދާޅުވީ، ފުލުހުންގެ އެލަވަންސަށް ގެނައި ބަދަލުގައި އެންމެ ބޮޑަށް ބަދަލުވެފައިވަނީ ފީލްޑަށް ނުވަތަ މަގުމައްޗަށް ނުކުމެ މަސައްކަތްކުރާ ފުލުހުންނަށް ކަމަށެވެ. އެގޮތުން ބައެއް އެލަވެންސްތައް ހަމަޖެއްސުމުގައި އޮފީހުގައި ތިބެގެން މަސައްކަތްކުރާ ފުލުހުންނަށްވުރެ ބޭރަށް ނުކުންނަ ފުލުހުންނަށް އިސްކަންދީފައިވާނެ ކަމަށެވެ.\nމަންނާނު ވިދާޅުވީ، އެލަވެންސް އިތުރުކޮށްފައިވަނީ އެ ފުލުހެއްގެ މަސްއޫލިއްޔަތަށް ބަލައިގެން ކަމަށާއި އެހެންކަމުން އޮފީސް ތެރޭ މަސައްކަތް ކުރާ ސީނިއާ ފުލުހެއްގެ އެލަވެންސްއަށްވުރެ ފީލްޑްގައި މަސައްކަތް ކުރާ ޖޫނިއާ ފުލުހެއްގެ އެލަވެންސް އިތުރުވާނެ ކަމަށެވެ.\n"ފްރޮންޓް ލައިންގައި އުޅޭ ފުލުހުންނަށް ދޭ އެލަވެންސް ވަނީ ބޮޑުކުރެވިފަ، އޭގެ އިތުރަށް ޓެކްނިކަލް ބައެއް ދާއިރާތަކާއި ތަހުގީގު ކުރާ ފުލުހުންނަށް ދޭ އެލަވެންސް ވެސް ކުރިއަށްވުރެ ވާނީ އިތުރުކޮށްފަ،" މަންނާނު ވިދާޅުވި އެވެ. "ބޮޑަށް ބަލާފައި ހުންނަނީ ފްރޮންޓް ލައިންގައި މަސައްކަތް ކުރާ ޖޫނިއާ ފުލުހުންގެ އެލަވެންސް ބޮޑު ކުރަން،"\nއޭނާ ވިދާޅުވީ އެންމެ ބޮޑު މަގުސަދަކީ ޔުނިފޯމް އަޅާ ގިނަ ފުލުހުން އޮޕަރޭޝަންތަކުގައި ފީލްޑަށް ނުކުތުމަށް ހިތްވަރު ދިނުން ކަމަށެވެ. އަދި ވިދާޅުވީ ފަސޭހަ މަސައްކަތަކާއި ފީލްޑަށް ނުކުމެ ކުރާ މަސައްކަތަށް ވެސް އެއްވަރަށް މުސާރަ ލިބޭނަމަ އިހުތިޔާރު ކުރާނީ ފަސޭހަ މަސައްކަތް ކަމަށްވުމުން އެލަވެންސް އިތުރު ކުރުމުން މަގު މައްޗަށް ނުކުމެ މަސައްކަތް ކުރުމަށް ފުލުހުންނަށް ވެސް ހިތްވަރު ލިބިގެންދާނެ ކަމަށެވެ.\nފުލުހުންގެ މުސާރަ އެންމެ ފަހުން ރިވިއު ކޮށްފައިވަނީ 2009 އަހަރު އެވެ. އޭގެ ފަހުން ފުލުހުންގެ މުސާރައަށް ބަދަލެއް ގެނެސްފައި ނުވާއިރު ފުލުހުން ފަދައިން މަސައްކަތްކުރާ އެހެން މުއައްސަސާތަކުގެ މުސާރައާ އަޅާބަލާއިރު ފުލުހުންގެ މުސާރަ ކުޑަ އެވެ. މަންނާނު ވިދާޅުވީ، ފުލުހުންގެ މުސާރަ ރިވިއު ކުރަން ޖެހުނީ ވެސް އެހެންވެގެން ކަމަށެވެ.\n"ފުލުހުންނަށް ވެސް ޖެހެނީ އޯޕަން މާކެޓަށް ނިކުމެ މުވައްޒަފުން ހޯދަން ވާދަ ކުރަން. ފުލުހުންގެ މުސާރަ ކުޑަވުމަކީ ރަނގަޅު މުވައްޒަފުން ހޯދަން ފުލުހުންނަށް ވެސް އުދަނގޫ ކަމެއް، ޕޮލިސް އާއި އެ ނޫނަސް އެފަދަ އެހެން ތަނެއްގެ މުސާރަތައް އެއްވަރުވާނަމަ އިހުތިޔާރު ކުރާނީ ފުލުހުންގެ މަސައްކަތަށްވުރެ މަސްއޫލިއްޔަތާއި ރިސްކު ކުޑަ މަސައްކަތެއް،" މަންނާނު ވިދާޅުވި އެވެ.\nއޭނާ ވިދާޅުވީ ފުލުހުންނަކީ އާއިލާއާ ދުރުގައި އެތައް ދުވަހެއް ވަންދެން ރަށުން ބޭރުގައި ވެސް މަސައްކަތް ކުރަން ޖެހޭ ބަޔަކަށްވާއިރު އެފަދަ ފުލުހުން ކުރާ މަސައްކަތާ އެކަށީގެންވާ މުސާރައެއް ލިބުމަކީ ބަލަން ޖެހޭނެ ކަމެއް ކަމަށެވެ.\nފުލުހުންގެ އެލްވަންސްތަކަށް ބަދަލެއް ގެނައިރު ގައުމީ ދިފާއީ ބާރުގެ ސިފައިންގެ އެލަވަންސްތަކަށް އެފަދަ ބަދަލެއް ގެނައި ކަމެއް ސާފެއް ނުވެ އެވެ.


SunOnline: Mi mas nimumuge kurin raajeyge hurihaa school eh gai plastic beynun kurun huttalanee\nމުހައްމަދު އައުޒަމް 13 Mar 2018, 12:06\nހއ. އުލިގަމު ސްކޫލުގެ ދަރިވަރުން ހިންގި ގޮނޑުދޮށް ސާފުކުރުމުގެ ޕްރޮގްރާމެއްގެ ތެރެއިން ---\nމި މަސް ނިމުމުގެ ކުރިން ރާއްޖޭގެ ހުރިހާ ސްކޫލެއްގައި ޕްލާސްޓިކް ބޭނުންކުރުން ހުއްޓާލުމަށް ހަމަޖައްސައިފިއެވެ.\nމުހްޔިއްދީން ސްކޫލުގެ ދަރިވަރުންނަށް ވިލިމާލޭގެ ފަރު ދައްކާލައި، ފަރުުތަކާމެދު ހޭލުންތެރިކަން އިތުރުކުރުމަށް ހިންގި "ފަރުކޮއި" ޕްރޮގްރާމް ނިންމުމަށް ވިލިމާލޭގެ ވޯޓާސްޕޯޓްސް ބީޗްސައިޑުގައި މިއަދު ބޭއްވި ރަސްމިއްޔާތުގައި އެޑިއުކޭޝަން މިނިސްޓަރު ޑރ. އައިޝަތު ޝިހާމް ވިދާޅުވީ ޕްލާސްޓިކް ބޭނުންކުރުން ހުއްޓާލުމުގެ މަސައްކަތް މިހާރު ބައެއް ސްކޫލުތަކުން ފަށައިފައިވާ ކަމަށެވެ.\n"މާޗް އެކަކުން ފަށައިގެން މުޅި ރާއްޖޭގައި ހުރިހާ ސްކޫލުތަކެއްގައި ސިންގަލްް ޔޫސް ޕްލާސްޓިކް ބޭންކުރުން މަސައްކަތްކުރުމުގެ މަސައްކަތް ފެއްޓިގެން މިދަނީ. އިރާދަކުރެއްވިއްޔާ މާޗް 30 އާ ހަމައަށް އަންނައިރު ރާއްޖޭގެ އެއްވެސް ސްކޫލެެއްގައި ސިންގަލް ޔޫސް ޕްލާސްޓިކެއް ނުގެންގުޅޭނެ،" މިނިސްޓަރުު ވިދާޅުވިއެވެ.\nކަލާފާނު ސްކޫލުގައި ޕްލާސްޓިކް ބޭނުންކުރުން މަނާކަމަށް ކަނޑައަޅައި، ބަހައްޓާފައިވާ ނޯޓިސްއެއް ---\nޑރ. އައިޝަތު ޝިހާމް ވިދާޅުވީ، ސިންގަލް ޔޫސް ޕްލާސްޓިކް ބޭނުންކުރުން ހުއްޓާލުމަށްފަހު އޭގެ ބަދަލުގައި ބޭނުންކުރެވޭނެ ތަކެއްޗަކީ ކޮބައިތޯ ބެލުމުގެ މަސައްކަތް މިހާރު ކުރަމުންދާ ކަމަށެވެ. އެގޮތުން ބެލެނިވެރިންނާ ގުޅިގެން ފޮތި ކޮތަޅު ފަދަ ތަކެތި ހެދުމުގެ މަަސައްކަތް ކުރެވެމުންދާ ކަމަށްވެސް ޑރ. އައިޝަތު ވިދާޅުވިއެވެ.\nސިންގަލް ޔޫސް ޕްލާސްޓިކް، ނުވަތަ އެއްފަހަރު ބޭނުންކޮށްލާފައި އުކާލާ ފަދަ ޕްލާސްޓިކް ޕްރޮޑަކްޓްތައް ބޭނުންކުރުން މުޅިން ހުއްޓަލާފައިވާ ބައެއް ސްކޫލުތަކުގެ ތެރޭގައި މާލޭގެ ސެންޓަރ ފޮރ ހަޔާ ސެކަންޑްރީ އެޑިއުކޭޝަން (ސީއެޗްއެސްއީ)އާއި، މަޖީދިއްޔާ ސްކޫލާއި، ޖަމާލުއްދީން ސްކޫލާއި ކަލާފާނު ސްކޫލުގެ އިތުރުން ބ. އަތޮޅު މަދަރުސާ އަދި ގދ. އަތޮޅު ތައުލީމީ މަރުކަޒުވެސް ހިމެނެއެވެ.\nއައްޑޫގައި ޗައިލްޑް ޑިވެލޮޕްމަންޓް ސެންޓަރެއް ހުޅުވަނީ\nނާސަރީ ދަރިވަރުން ސްކޫލަށް ހާޒިރުވެގެން ކިޔެވުމުގެ ހުއްދަ


Vaareygai fenaai kisadu hedhi lankaaah bodethi gehlun,\nސްރީލަންކާއަށް ކުރާ ބޯ ވިއްސާރާގައި ފެން ބޮޑުވެފައި: ބޮޑެތި ގެއްލުންތައް ވަނީ ލިބިފައި --\nމޫސުން ގޯސްވެ ވިއްސާރަވުމުގެ ސަބަބުން ސްރީލަންކާގެ ބައެއް ސަރަހައްދުތަކަށް ގަދަވަޔާއެކު ބޯކޮށް ވާރޭ ވެހި އެ ސަރަހައްދުތަކުގައި ފެންބޮޑުވެ ގެއްލުންތަކާ ކުރިމަތިވެ ބައެއް މީހުން މަރުވެއްޖެ އެވެ.\nގަދަ ވިއްސާރާގައި ކޮލޮމްބޯގެ ގިނަ ހިސާބުތަކުގައި ކިސަޑާއި ފެންގަނޑު ހެދި ބައެއް ސަރަހައްދުތަކަށް ކިސަޑު ހެދިފައިވާއިރު ވަރަށް ގިނަ ގިނަ ސަރަހައްދުތަކުގެ އާންމު ދިރިއުޅުމަށް ބުރޫއަރައި މަސައްކަތް ހުއްޓޭވަރަށް ވަނީ ފެން ބޮޑުވެފަ އެވެ.\nބައެއް ސަރަހައްދުތައް "ހުއްޓުމަކަށް" އައިސްފައިވާއިރު މީހުން ގެނބި ބައެއް ސަރަހައްދުތަކުން ވަނީ ބައެއް މީހުން މަރުވެފައެވެ. ބައެއް ރިޕޯޓްތައް ބުނާ ގޮތުގައި 26 މީހުން މިހާތަނަށް މަރުވެފައިވާއިރު އެފަދަ ނުރައްކަލާ އެންމެ ބޮޑަށް ކުރިމަތިވެފައި ވަނީ ކޭންޑީ އާއި ނޫރަލިއާގަ އެވެ. ބައެއް ރިޕޯޓްތައް ބުނާ ގޮތުން މިހާތަނަށް 16 މީހަކު ވަނީ މަރުވެފައެވެ.\nސްރީލަންކާގެ މޫސުން ގޯސްވެފައިވާއިރު ރައްކާތެރިވުމުގެ ގޮތުން ފިޔަވަޅުތައް އަޅައި މޫސުން ބޮޑަށް ގޯސްވެފައިވާ ސަރަހައްދުތަކަށް 300 އަށްވުރެ ރެސްކިއު ސިފައިން ފޮނުވާފައިވާއިރު ކިސަޑާއެކު ވަޅުލެވިފައިވާ މީހުންގެ ހަށިތައް ފެނިފައިވާތީ އިތުރު މީހުން ތިބިތޯ ވެސް ދަނީ ބަލަމުންނެވެ.


Ali Fazal aai Richa Chadha kaiveni kuranee | Mihaaru\nއަލީ ފަޒަލާއި ރިޗާ ޗައްޑާ ކައިވެނިކުރަނީ\n15 ފެބުރުއަރީ 2020 - 08:23\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި އެކީގައި "ފުކްރޭ" އާއި "ފުކްރޭ ރިޓާންސް" ގައި ވެސް މަސައްކަތްްކޮށްފައިވާ ދެ ތަރިން ކައިވެނިކުރާނީ މި އަހަރުގެ ޖޫން ނުވަތަ ޖުލައި މަހުގެ ތެރޭގަ އެވެ. މީޑިއާތަކުން ބުނީ އަލީ، 33، އާއި ރިޗާ، 33، އާއި މީހުންގެ އާއިލާތަކުން ވެސް މިހާރު ކައިވެނީގެ ތައްޔާރީތައް ވަމުން އަންނަ ކަމަށެވެ.\nދާދި ފަހުން މީޑިއާއަކަށް ދިން އިންޓަވިއުއެއްގައި ރިޗާ ވަނީ ފިލްމީ މަސައްކަތްތަކުގައި ދެ މީހުން ވެސް ވަރަށް ބިޒީކޮށް އުޅޭތީ ކައިވެންޏާ ދޭތެރޭ މި ވަގުތު އެހާ ސީރިއަސްކޮށް ނުވިސްނާ ކަމަށް ބުނެފަ އެވެ. އެކަމަކު ރަނގަޅު ދަނޑިވަޅެއް ލިބުމުން ކައިވެނިކުރުމަކީ ކުރާނެ ކަމަށް ބުންޏެވެ.\nމިދިޔަ މަހު ރިލީޒްކުރި ކަންގަނާ ރަނާވަތުގެ "ޕަންގާ" ގެ މުހިއްމު ރޯލެއް ކުޅުނު ރިޗާގެ ކުރިއަށް ހުރި ފިލްމުތަކުގެ ތެރޭގައި "ޝަކީލާ" އާއި "އަބީ ތޮ ޕާޓީ ޝުރޫ ހުއީ ހޭ" ގެ އިތުރުން "މެޑަމް ޗީފް މިނިސްޓަރު" ހިމެނެ އެވެ.\nRicha Chadda aai Ali Fazal Fushifaru resort gai\n"ފާސްޓް އެންޑް ފިއުރިއަސް 7" އާއި "ވިކްޓޯރިއާ އެންޑް އަބްދުލް" ފަދަ ހޮލީވުޑްގެ ފިލްމުތައް ވެސް ކުޅެފައިވާ އަލީގެ ކުރިއަށް ހުރި ފިލްމުތަކުގެ ތެރޭގައި "ވޮންޑަ ވުމަން" ގެ ރޯލް ކުޅޭ ބަތަލާ ގަލް ގެޑޯއާ އެކު ކުޅެފައިވާ ހޮލީވުޑްގެ ފިލްމު "ޑެތު އޮން ދަ ނައިލް" ހިމެނެ އެވެ.


އަހުމަދު ނިހާން މިއަދު ކްރިމިނަލް ކޯޓުގައި\nހާއިޒް ޒަމީން· 8 ސެޕްޓެމްބަރު 2021\nއެމްއެމްޕީއާރްސީގެ ބޮޑު ހިޔާނާތާއި ގުޅުންހުރި މައްސަލަތަކެއްގައި ދައުވާ ކޮށްފައިވާ ރައްޔިތުންގެ މަޖިލީހުގެ ވިލިމާލެ ދާއިރާގެ ކުރީގެ މެންބަރު އަހްމަދު ނިހާން ހުސައިން މަނިކުގެ މައްޗަށް އުފުލާފައިވާ ހަ ދައުވާއަށް އިންކާރުކުރައްވައިފި އެވެ.\nކްރިމިނަލް ކޯޓުގައި މިއަދު ކުރިއަށް ގެންދިޔައީ ދައުވާ އިއްވުމާއި ދައުވާއަށް ޖަވާބުދާރީ ވުމަށް ބޭއްވި އަޑުއެހުމެކެވެ. ދައުވާތައް އިއްވުމުން ނިހާން ވަނީ ހުރިހާ ދައުވާއަކަށް އިންކާރުކުރައްވާފަ އެވެ.\nނިހާންގެ މައްޗަށް ހަ ދައުވާއެއް އުފުލާފައިވެ އެވެ. އެއީ ރިޝްވަތު ހިފުމުގެ ތިން ދައުވާއަކާއި، ރިޝްވަތު ދިނުމުގެ ދެ ދައުވާއެއްގެ އިތުރުން މަނީ ލޯންޑަރިންގެ ދައުވާ އެކެވެ.\nދައުލަތުން ވަނީ ނިހާންގެ މިލްކިއްޔާތުގައި ހުރި ބައެއް ތަކެތި ދައުލަތަށް ނެގުމަށް ޝަރީއަތުގައި އެދިފަ އެވެ. އޭގެ ތެރޭގައި ނިހާންގެ ޕްލެޓިނަމް ރެސިޑެންޓާއި ފްލެޓާއި ރޮލެކްސް (ސަބްރީނާ) ބްރޭންޑްގެ ގަޑިއެއް ހިމެނެ އެވެ.\nދައުލަތުން ދައުވާގައި ބުނެފައި ވަނީ އެ ފްލެޓަކީ ނިހާން މާލިއްޔަތު ކޮމިޓީގެ މުގައްރިރުކަމުގައި ހުންނެވިއިރު އަދީބު މެދުވެރިވެގެން ލިބިވަޑައިގެންނެވި 150،000 ޑޮލަރުން ގަތް ފްލެޓެކެވެ. އަދި އެ ޗެކް ނިހާނު ބަލައިގެންނެވީ އަދީބު ދޭ ފައިސާއަކީ ކުށްކޮށްގެން ހޯދާ ފައިސާކަން ނިހާނަށް ޝައްކުކުރެވޭ ހާލަތުގައި ކަމަށެވެ.\nދައުލަތަށް ނަގަން އެދުނު ނިހާންގެ ރޮލެކްސް ގަޑިއަކީ ވެސް ރިޝްވަތުގެ ގޮތުގައި އަދީބު ދެއްވައިފައިވާ ހަދިޔާއެއް ކަަމަށް ދައުލަތުން ބުނެ އެވެ. އެގޮތުން 2014 ވަނަ އަހަރު ޕްރޮސިކުޓާ ޖެނެރަލްގެ މަގާމަށާއި ޖުޑީޝަލް ސާވިސް ކޮމިޝަނަށް މެމްބަރަކު އައްޔަނުކުރުމަށް ނެގި ވޯޓާ ގުޅިގެން ރޮލެކްސް ގަޑިއެއް ދިނުމަށް ނިހާނު އަދީބުގެ އަރިހުން އެދިވަޑައިގެންނެވި ކަމަށެެވެ.\nއޭގެ އިތުރުން އަދީބު އެދިވަޑައިގަންނަވާ ގޮތުން ކަންތައްތައްކުރެއްވުމަށް އެދި 650،000 ރުފިޔާ ވެސް އަދީބު ނިހާނަށް ދެއްވައިފައިވާ ކަމަށް ދައުލަތުން ބުނެ އެވެ. އެ ފައިސާ ވެސް ދައުލަތަށް ހޯދުމަށް ޝަރީއަތުގައި އެދިފައި ވެއެވެ.\nމި މައްސަލައިގައި ދެން އޮންނާނީ ދެފަރާތުން މައްސަލަ ސާބިތުކުރުމަށް ހެކި ހުށަހެޅުމުގެ މަރުލާ އެވެ.


ރޮނާލްޑޯ ގެންނަން ޗެލްސީން މަސައްކަތްކުރަނީ - Naalaafushi\nSeptember 11, 201400 Like Like 745\nލަންޑަން (ސެޕްޓެމްބަރު 11) – ރެއާލް މެޑްރިޑުގެ ޕޯޗުގީޒް ފޯވާޑް ކްރިސްޓިއާނޯ ރޮނާލްޑޯ އަންނަ އަހަރު ގަތުމަށް، ޗެލްސީން މަސައްކަތް ފަށާފައިވާ ކަމަށް އިނގިރޭސި މީޑިއާ ރިޕޯޓްތައް ބުނެފި އެވެ.\nއެކަމަކު ޗެލްސީ އަށް އޮތީ ފަސޭހަ މަގެއް ނޫނެވެ. ރޮނާލްޑޯގެ ކުރީގެ ކްލަބް މެންޗެސްޓާ ޔުނައިޓެޑުން ވެސް އޮތީ ރޮނާލްޑޯ ގެންނަން ފައި ވިއްދައިފަ އެވެ.\nޗެލްސީ އަށް އޮތް އެޑްވާންޓޭޖަކީ އެ ޓީމުގެ ކޯޗު ހޯސޭ މޮރީނިއޯ އެވެ. މޮރީނިއޯ ރެއާލަށް ކޯޗުކޮށްދިން ދުވަސްވަރު ރޮނާލްޑޯއާ ގާތް ގުޅުމެއް އޮތްއިރު، މޮރީނިއޯ އަށް ރޮނާލްޑޯ ޗެލްސީ އަށް ގެންނަން އެއްބަސްކުރެވިދާނެ ކަމަށް އެއް ބަޔަކު ގަބޫލުކުރެ އެވެ.\nއެކަމަކު އެނބުރި ޕްރިމިއާ ލީގަށް ބަދަލުވާ ނަމަ، ރޮނާލްޑޯ ޔުނައިޓެޑް ނޫން ކްލަބަކަށް ބަދަލުވުމުގެ ފުރުސަތު ކުޑަ އެވެ. ރޮނާލްޑޯ ވަނީ މެންޗެސްޓާ ދެކެ ލޯބިވާ ކަމަށާއި އަލުން އެ ކްލަބަށް ދިއުމަށް އުއްމީދުކުރާ ކަމަށް ބުނެފަ އެވެ. އަނެއްކޮޅުން ރޮނާލްޑޯ އެދޭ ވަރުގެ ބޮޑު މުސާރައެއް ދޭން ޔުނައިޓެޑް އޮތީ ތައްޔާރަށެވެ.\nމި ދެ ކްލަބުން، ދުނިޔޭގެ މޮޅު ކުޅުންތެރިޔާގެ މަގާމުގައި ހުރި ރޮނާލްޑޯ ގެންނަން ބޭނުންވިޔަސް، އޭނާ ވިއްކާލަން ރެއާލުން ބޭނުމެއް ނުވެ އެވެ. ރޮނާލްޑޯ މީގެ އެއް އަހަރު ކުރިން ވެސް ރެއާލް ދޫކޮށްލަން މަސައްކަތްކުރި އެވެ. ނަމަވެސް ރެއާލުން ދިން ފައިސާގެ ބޮޑު ޕެކޭޖާ އެކު ރޮނާލްޑޯ މަޑުކުރީ އެވެ. އެކަމަކު ރެއާލުގެ ބައެއް އުސޫލުތަކާ މެދު ރޮނާލްޑޯ ހިތްހަމަނުޖެހޭތީ އަދި ކެރިއަރުގެ ފަހުކޮޅަށް އެޅިފައިވާތީ އާ ތަޖުރިބާއެއް ކުރަން ނުވަތަ ކުރީގެ ކްލަބަށް އެނބުރި ދިއުމަށްޓަކައި ރޮނާލްޑޯ މި ސީޒަނަށް ފަހު ރެއާލް ދޫކޮށްލުމުގެ ފުރުސަތު ބޮޑެވެ.\nރޮނާލްޑޯ ކްލަބް ދޫކޮށްލާ ނަމަ، ރެއާލުން އޭނާ ނެތްތަން ފޫބައްދަން ގެންނާނީ ޗެލްސީގެ ބެލްޖިއަމް ވިންގާ އެޑިން ހަޒާޑް ނުވަތަ ބޮރޫޝިއާ ޑޯޓްމަންޑުގެ މާކޯ ރޮއުސް ކަމަށް ވެސް ރިޕޯޓްތައް ބުނެ އެވެ.\nނާލާފުށީ ބަނދަރުގެ އައްދަށުތޮށީ ގާޖެހުމުގެ މަސައްކަތް ފަށައިފި


Hassan Latheef Magaamun Vaki Kohdheyn Edhi Raees Ah Sitee Eh – adduLIVE\nހަސަން ލަތީފް މަގާމުން ވަކިކޮށްދިނުމަށް އެދި ރައީސަށް ސިޓީއެއް\nSep 14, 2020, 12:52 ހަސަން ރަޝީދު\nއެމްޑީޕީގެ ޗެއާޕާސަންގެ މަގާމުން ހަސަން ލަތީފް ވަކިކޮށްދިނުމަށް އެދި އެ ޕާޓީގެ ފިޔަވަޅު އަޅާ ކޮމެޓީގެ ނައިބު މުގައްރިއު ޝުއައިބު އަލީ، ރައީސް އިބްރާހިމް މުހައްމަދު ސޯލިހަށް ސިޓީފުޅެއް މިއަދު ފޮނުއްވައިފިއެވެ.\nޝުއައިބު މިފަދަ ސިޓީއެއް ރައީސް ސޯލިހަށް ފޮނުއްވާފައިމިވަނީ އެމްޑީޕީގެ އެންމެ އިސް މަގާމަކީ ޕާޓީގެ ރައީސް، މުހައްމަދު ނަޝީދު ކަމަށް ހަސަން ލަތީފް ވިދާޅުވެފައިވާތީ ގިނަ ބަޔަކު އެކަމާ ސުވާލު އުފައްދާފައިވާ ދަނޑިވަޅެއްގައެވެ.\nއެގޮތުން ޝުއައިބުގެ ސިޓީގައި ވިދާޅުވީ އެމްޑީޕީގެ އަސާސީ ގަވާއިދުގައި ޕާޓީގެ އެންމެ އިސް ފަރާތަކީ އެވަގުތަކު ރާއްޖޭގެ ރައީސްކަން ކުރައްވާ ފަރާތްކަން ހަސަން ލަތީފް ގަބޫލުނުކުރައްވާ ކަމަށާއި މިކަމަކީ ޕާޓީގެ ތެރެއިން ރޭވިގެން ހިންގާ ހިމެނޭން ބަޣާވާތެއް ކަމަށް ދެކޭ ކަމަށެވެ.\nއެހެންކަމުން ނުރައްކާތެރި ކޮވިޑްގެ ހާލަތާއި، ސަރުކާރާ ރައީސް ސޯލިހާއި މެދު ދޮގު ވާހަކަތައް ފަތުރަމުންދާ ވަގުތެއްގައި ޕާޓީގެ އަސާސީ ގަވާއިދުގެ 75 ވަނަ މާއްދާގައި މުތުލަޤަށް ބަޔާންކުރާ ޕާޓީގެ އިސް ލީޑަރު ނަފީކޮށް އެހެން މާއްދާއަކަށް ރިއާޔަތްކޮށް ޕާޓީގެ އިސް ލީޑަރުގެ ނަފްސު އޮޅުވާލުމުން މިހާރުން މިހާރަށް ހަސަން ލަތީފް މަގާމުން ދުރުކޮށް ދެއްވުމަށް ރައީސް ސޯލިހުގެ އަރިހުން މި ސިޓީގައި ވަނީ އެދިފައެވެ.\n"އިރެއްގައި ކިތަންމެ އިހުލާސްތެރި މީހެއް ކަމުގައިވިޔަސް އިންސާނުންނަކީ ހާލަތާއި ވަގުތާއި ގުޅޭގޮތުން ނިޔަތް ބަދަލުވާ ބައެއްކަން އިނގޭ ހިދު މިފަދަ ޣައްދާރު އަމަލުތަކުން އެމްޑީޕީގެ ކޮންގްރެސް އިން ފާސްކޮށްފައިވާ އަސާސީ ގަވާއިދުގައި ބުނެފައިވާ މާއްދާތަކަށް ފުރިހަމަ އަށް ތަބާވެގެން މެނުވީ 2023 ގައި އެމްޑީޕީ އަށް ކުރިމަގު ލިބޭނެ ކަމަކަށް ގަބޫލެއް ނުކުރެވޭ" ޝުއައިބުގެ ސިޓީގައި ވިދާޅުވެފައިވެއެވެ.


SC ge shareeai thah online koh fashai, twitter aai youtube in live kuranee | Mihaaru\nސުޕްރީމް ކޯޓުގެ ޝަރީއަތްތައް އޮންލައިންކޮށް ފަށައިި، ޓްވީޓާއި ޔޫޓިއުބުން ލަައިވް ކުރަން ނިންމައިފި\nސުޕްރީމް ކޯޓު: އެ ކޯޓުގެ ޝަރީއަތްތައް އޮންލައިންކޮށް ފަށައި، ސޯޝަލް މީޑިއާ މެދުވެރިކޮށް ލައިވްކުރަން ވަނީ ނިންމާފައި -- ފޮޓޯ/މިހާރު\nކޮވިޑް-19 އާ ގުޅިގެން ސިއްހީ ކުއްލި ނުރައްކަލުގެ ހާލަތުގެ އިއުލާންގެ ދަށުން އޮފީސްތައް ބަންދު ކޮށްފައިވާތީ އާންމު އުސޫލުން ޝަރީއަތްތައް އޮތީ މެދުކަނޑާލައިފަ އެވެ. މީގެ ކުރިން ބައެއް ކޯޓުތަކުން ވީޑިއޯ ކޮންފަރެންސްކޮށް މެދުވެރިކޮށް ޝަރީއަތްތައް ކުރިއަށް ގެންދަނީ ރައްކާތެރިިކަމުގެ ފިޔަވަޅުތަކާ އެކު، އެކަމަކު ފަނޑިޔާރުން ކޯޓުގައި ތިއްބަވައިގެންނެވެ.\nސުޕްރީމް ކޯޓުން މިއަދު ނެރުނު ގަވާއިދުގައިވާ ގޮތުން މީހުން ކޯޓަށް ހާޒިރުކުރުން ރައްކާތެރި ނޫން ހާލަތްތަކުގައި އެ ކޯޓުގެ ޝަރީއަތްތައް ކުރިއަށް ދާނީ މައިކްރޯސޮފްޓް ޓީމްސް މެދުވެރިކޮށް ނުވަތަ ފޯނު ނުވަތަ އެ ނޫން ވެސް ޓެލެކޮންފަރެންސިން ނިޒާމެއް މެދުވެރިކޮށެވެ. އަދި ހާލަތަށް ރިއާޔަތްކޮށް، ޝަރީއަތް ކުރާ ކޯޓު ރޫމުގައި ނުވަތަ އެ ނޫން އެހެން ތަނެއްގައި ވެސް ފަނޑިޔާރުން ތިބެގެން އެފަދަ އަޑުއެހުންތައް ކުރިއަށް ގެންދެވިދާނެ ކަމަށް ގަވާއިދުގައިވެ އެވެ. އެކަމަކު ކޮންމެ ތަނެއްގައި ތިބެގެން އަޑުއެހުންތައް ކުރިއަށް ގެންދިޔަޔަސް، ވަކީލުން ކޯޓު ފަޓުލޫނުގައި ތިބެން ޖެހޭއިރު، ފަނޑިޔާރުން ތިބޭނީ ގައުނު ތުރު ކުރައްވައިގެން ކަމަށް އެ ގަވާއިދުގައިވެ އެވެ.\nކޮންމެހެން ކޯޓަށް ހާޒިރުވެގެން ނޫނީ ޝަރީއަތް ކުރިއަށް ގެންދެވެން ނެތް ހާލަތުގައި އެގޮތަށް ޝަރީއަތްތައް ކުރިއަށް ގެންދިއުމުގެ އިތުރަށް ސިއްރު ކުރަން ޖެހޭ ޝަރީއަތްތައް ފިޔަވައި އެހެން ޝަރީއަތްތައް ޓްވީޓާ އާއި ޔޫޓިއުބް މެދުވެރިކޮށް ލައިވް ކުރެވޭނެ ކަމަށް ވެސް އެ ގަވާއިދުގައިވެ އެވެ.\nއެ ގަވާއިދުގައިވާ ގޮތުން އެފަދަ އަޑުއެހުންތައް ފެށުމުގެ އެއް ގަޑިއިރުގެ ކުރިން ލޮގިންވާން ބޭނުން ޖެހޭ ލިންކާއި ޔޫޒާ ނޭމާއި ޕާސްވޯޑް މައްސަލާގައި ހިމެނޭ ދެ ފަރާތަށް ކޯޓުން ފޮނުވާނެ އެވެ. އަދި ލޮގިންވުމަށް ފަހު އެ މީހެއްގެ އައިޑީކާޑު ނަމްބަރާއި ނަން ކޯޓާ ހިއްސާ ކުރަން ޖެހޭނެ އެވެ. އަޑުއެހުމުގައި ވާހަކަ ދައްކަން ފުރުސަތު ދެވޭނީ ކޮޮންމެ ފަރާތަކަށް ފުރަތަމަ 10 މިނެޓްގެ ފުރުސަތެއް ދިނުމަށް ފަހު، މައްސަަލަ ބަލާ ބެންޗުން ކަނޑައަޅާ ގޮތެއްގެ މަތިން އިތުރު ފުރުސަތު ދޭ ގޮތަށް ކަމަށް އެ ގަވާއިދުގައިވެ އެވެ.\nހެކިންނާއި އެކްސްޕާޓުންގެ ހެކިބަސް ވެސް އޮންލައިންކޮށް ނެގުމާއި ހުކުމް ކުރުމުގެ އަޑުއެހުންތައް ވެސް އޮންލައިންކޮށް ކުރިއަށް ގެންދެވިދާނެ އެވެ. އެކަމަކު އޮންލައިންކޮށް އަޑުއެހުން ކުރިއަށް ގެންދިޔަޔަސް ޝަރީއަތުގެ އާންމު އުސޫލުތައް އެފަދަ އަޑުއެހުންތަކުގައި ވެސް ހިފަހައްޓަން ޖެހޭ ކަމަށް އެ ގަވާއިދުގައިވެ އެވެ.\nމީގެ އިތުރުން ލިޔުންތަކާއި ބަޔާންތަކާއި ކޯޓު އަމުރުތައް ފޮނުވުމާއި ފައިސާ ދެއްކުން ވެސް އޮންލައިންކޮށް ކުރިއަށް ގެންދެވޭނެ އެ ގަވާއިދުގައި ހިމަނާފައިވެ އެވެ. އަދި ބަޔާންތަކުގައި ވަކީލުން ސޮއި ކުރުމުގެ ބަދަލުގައި، ބަޔާން ލިޔާ މުވައްޒަފުން ސޮއިކުރާ ގޮތަށް ހަމަޖެއްސުމާއި އީމެއިލް މެދުވެެރިިކޮށް މައްސަލަތައް ހުށަހެޅޭ ގޮތް ވެސް އެ ގަވާއިދުގައި ވަނީ ހަމަޖައްސައިފަ އެވެ.\nއޮފީސްތައް ބަންދު ކޮށްފައިވާ މުއްދަތުގައި ސުޕްރީމް ކޯޓުގައި އިސްތިއުނާފް ކުރުމުގެ މުއްދަތު ނުހިނގާ ގޮތަށް ކުރިން ހަމަޖެއްސިޔަސް، އެ ގަވާއިދު އޮތްގޮތުން ޖޫން 1 އިން ފެށިގެން ފެށިގެން ކުރިއެކޭ ވެސް އެއްގޮތަށް އެ މުއްދަތު ހިނގަން ފަށާނެ އެވެ.\nއޮންލައިންކޮށް ޝަރީއަތް ކުރިއަށް ގެންދަން ނިންމިއިރު، މިއީ ފަނޑިޔާރުން ކޯޓަށް ހާޒިރު ނުވެ އޮންލައިން ޕްލެޓް ފޯމެއް މެދުވެރިކޮށް ރާއްޖޭގައި ޝަރީއަތް ކުރިއަށް ގެންދަން ނިންމި ފުރަތަމަ ފަހަރެވެ. އަދި މިއީ ސޯޝަލް މީޑިއާ މެދުވެރިިކޮށް ޝަރީއަތް ވަގުތުން އަޑުއެހުމުގެ ފުރުސަތު ދޭ ފުރަތަމަ ފަހަރު ވެސް މެ އެވެ.\nސުޕްރީމް ކޯޓުން އެގޮތަށް ހަމަޖެއްސިއިރު، ކްރިމިނަލް ކޯޓުން މިހާރު ގެންދަނީ ބަންދުގައި ތިބި މީހުންގެ ތެރެއިން ވީޑިއޯ ކޮންފަރެންސްކޮށް ޝަރީއަތް ކުރިއަށް ގެންދަން އެއްބަސްވާ މީހުންގެ މައްސަލަތައް ކުރިއަށް ގެންދަމުންނެވެ. އެކަމަކު އެ ކޯޓުން މައްސަލަތައް ކުރިއަށް ގެންދަނީ ފަނޑިޔާރުން ކޯޓަށް ވަޑައިގެން އެކަމަކު ދައުވާލިބޭ މީހުންނާއި ވަކީލުން އެހެން ތަނެއްގައި ބައިތިއްބައިގެން، ވީޑިއޯ ކޮންފަރެންސް ނިޒާމަކުން ގުޅާލައިގެންނެވެ.\nސިއްހަތު ސުޕްރީމް ކޯޓް ޖުޑީޝަރީ ކޯޓް މައްސަލަތައް ސިއްހީ ކުއްލި ނުރައްކަލުގެ ހާލަތު\nސްޕްރީމް ކޯޓަށް އަލަށް އިންތިޚާބުކުރި ފަނޑިޔާރުން ރައްޔިތުން ބަލައިގަތީ ވަރަށްވެސް ފޮނިއުންމީދަކާއެކު. އެކަމަކު ނަތީޖާ ހަމަ ސުމެއް. މައްސަލަތައް ފުނިޖެހެމުންދަނީ. އަޑުއެހުމެއް ނުބޭއްވޭ. އެތަނަށް ވަންނަ މައްސަލަެއް ދުވަހަކުވެސް ނުނިމޭ. ފޯނެއްކޮއްފިއްޔާ ފޯނެއް ނުނަގާ. ހަމަކުރިއެކޭވެސް އެއްވަރު. ހަމައެކަނި ތަފާތަކީ ރިޝްވަތު ގެ ޚަބަރެއްނީވޭ. އެކަމަކު ޕާފޮރމަންސް ޒީރޯ. ވެރީ ވެރީ ވެރީ ޑިސްއެޕޮއިންޓިންގ.\nއާނ ކަމެއްވާ ކަމަކަށް ނުވާނެތާ ކުރިން ތިބި ފަނޑިޔާރުންނާ އަޅާ ބަލާއިރު. ސުޕްރީމް ކޯޓޭ ކިޔާފަ ހަތަރު ފާރޭ ހުރީ މި ފަނޑިޔާރުން އައްޔަންކުރިއިރު. ނެތޭ ވަކީލުން އައްޔަން ކުރާނެ ފޯމުގަނޑެއް މިވީހާދުވަހު\nކޯޓްގެ އަބުއިކަން މާޒީވުމަކީ ކޯޓްގެ ކަރާމާތް ތެރިކަން ކެޑޭ ކަމެއް.. ކޯޓް ތަކަކީ އަބުއި ތަނެއް. މިހެން މި ބުނީ ޢޭޖީ ރިފްއަތުގެ ޓްވިޓް އަކަށް ހަވާލާ ދީފައެވެ.\nބިރުން ކޯޓަށް ދާން ނުކުރޭ ފަނޑިޔާރުން ތިބިހެން ވަރަށް އެބަ ހީވޭ ތި އުސޫލު ބަލާޅީމާ. ޖޭ އެސް ސީން މި ކަން ބަލަންޖެހޭ. ކޯޓަށް ނުގޮސް ގޭގައި އިނދެގެން މައްސަލަ ބެލޭނެ ކަމަކަށް ނުފެނޭ.\nނެޓްގެ ޚިދުމަތް0ދެން ލައިވް ކުރަނީ ކިހިނެއް.\nމިކަމަކީ ގައުމުގެ އެހެނިހެން މުއައްސަސާތަކަށް ނަމޫނާއެއް. ނިއު ނޯމަލް އަކީ މިއީ. މުއައްސަސާތަކުގެ ގިނަ މަސައްކަތްތައް އޮންލައިން ކުރުމާއި ވީހާވެސް މަދުބަޔަކު ނެރެގެން މަސައްކަތްތައް ހިންގުން ނިއު ނޯމަލް އަކީ.


ސްކޫލް ކުދިންގެ ކުރެހުމުގެ އަދި ފޮޓޯ ނެގުމުގެ މުބާރާތުގެ ސުންގަޑި ފަސްކޮށްފި\nމީރާގެ5ވަނަ އަހަރީ ދުވަސް ފާހަގަކުރުމުގެ ގޮތުން ބޭއްވުމަށް ހަމަޖެހިފައިވާ 'ޓެކްސް ވީކް' ގެ އެއް ހަރަކާތުގެ ގޮތުން މީރާއިން ހުޅުވާލައިފައިވާ ކުރެހުމުގެ އަދި ފޮޓޯނެގުމުގެ މުބާރާތުގެ ސުންގަޑި2އޮގަސްޓް 2015 އަށް ފަސްކޮށްފައިވާކަމަށް މީރާއިން ހާމަކޮށްފިއެވެ. މި މުބާރާތަކީ ދިވެހިރާއްޖޭގެ ސްކޫލްތަކުގެ ގްރޭޑް6އިން ފެށިގެން މަތީގެ ގްރޭޑްތަކުގެ ކިޔަވާ ކުދިންނަށް ހުޅުވާލައިފައިވާ މުބާރާތެކެވެ.\nމި މުބާރާތުގައި ބައިވެރިވުމަށް ފޮޓޯ އަދި ކުރެހުން މީރާއަށް ހުށަހެޅުމަށް ކުރިން ކަނޑައަޅައިފައިވާ ސުންގަޑި އަކީ 15 ޖުލައި 2015 އެވެ. ސުންގަޑި ފަސްކުރަންޖެހުނު ސަބަބަކީ ރާއްޖޭގައި ފެތުރެމުންދާ ޑެންގީ ހުމާ ގުޅިގެން ސްކޫލްތައް ބަންދުކޮށްފައިވުމާއެކު، ސްކޫލް ހުޅުވުމުން އިތުރު ކުދިންނަށް މި މުބާރާތުގައި ބައިވެރިވުމުގެ ފުރުސަތު ދިނުމުގެ ގޮތުން ކަމަށް މީރާއިން މައުލޫމާތު ދެއެވެ.\nމީރާއިން ހުޅުވާލައިފައިވާ މި މުބާރާތާ ގުޅޭގޮތުން އިތުރު މައުލޫމާތު ހޯއްދެވުމަށް މީރާގެ ހޮޓްލައިން 1415 އަށް ގުޅުއްވުމަށް ނުވަތަ marketing@mira.gov.mv އަށް އީމެއިލްކުރެއްވުމަށް މީރާއިން އިލްތިމާސްކުރެއެވެ.


50 ގަޑިއިރުގެ އޮޕަރޭޝަނަކަށްފަހު ބޮލުގެ ނާށިގަނޑު ގުޅިފައިވާ ދެބެން ވަކިކޮށްފި – Haftha\n50 ގަޑިއިރުގެ އޮޕަރޭޝަނަކަށްފަހު ބޮލުގެ ނާށިގަނޑު ގުޅިފައިވާ ދެބެން ވަކިކޮށްފި\nބޮލުގެ ނާށިގަނޑުން ގުޅިފައިވާ ދެބެން ވަކިކުރުމަށް އިނގިރޭސި ވިލާތުގެ ލަންޑަނުގެ ޑޮކްޓަރުންގެ ޓީމަކުން 50 ގަޑިއިރުގެ ދިގު އޮޕަރޭޝަނެއްކޮށް، ދެބެން ވަކިކޮށްފި އެވެ.\nޕާކިސްތަނުގެ ޕިޝާވަރަށް އުފަން ޒައިނަބް ބީބީ އަށް ސިޒޭރިއަން ހަދައިގެން ލިބުނު ސަފާ އަދި މަރްވާ އުލާހް އަކީ އުފަންވިއިރު ވެސް ބޮލުގެ ނާށިގަނޑާއި ބޮލުގެ ލޭ ނާރުތަކުން ގުޅިފައިވާ ދެކުދިން ނެވެ. އަދި އެ ދެ ކުދިން ވަކިކުރުމަށް މިދިޔަ އަހަރުގެ އޮކްޓޯބަރު މަހުގެ ތެރޭގައި ފުރަތަމަ އޮޕަރޭޝަން ވެސް ވަނީ ކޮށްފަ އެވެ. އޭރު އެ ދެކުދިންގެ އުމުރަކީ އެންމެ 19 މަހެވެ.\nއޭގެ ފަހުން މިހާރު ދެ އަހަރުގެ ސަފާ އަދި މަރްވާ ވަކިކުރަން ކާމިޔާބު އޮޕަރޭޝަން ކޮށްފައިވަނީ ގްރޭޓް އޯމޮންޑް ސްޓްރީޓް ހޮސްޕިޓަލުގަ އެވެ. މޭޖާރ ތިން އޮޕަރޭޝަނެއް އެކުދިންގެ ކޮށްފައިވާއިރު އޮޕަރޭޝަންގެ ކުރީން ޑޮކްޓަރުންގެ ޓީމުން ވަނީ ގިނަ ތަމްރީންތަކެއް ހަދައިފަ އެވެ.\nއެގޮތުން ސާޖަރީ ހަދަމުންދިޔައިރު ޑޮކްޓަރުން ފުރަތަމަ ވަނީ ދެ ކުދިންގެ ގުޅިފައިވާ ލޭ ނާރުތައް ވަކިކޮށް ސިކުނޑި އާއި ލޭ ނާރުތަކާ ވަކިކުރަން ބޮލަށް ޕްލާސްޓިކް އެތިކޮޅެއް ވައްދައިފަ އެވެ. އަދި ފައިނަލް މޭޖަރ އޮޕަރޭޝަންގައި އެ ކުދިންގެ ކަށި ބޭނުންކޮށްގެން އާ ބޮލުގެ ނާށިގަނޑެއް ވަނީ ހަދައިފަ އެވެ.\nޕާކިސްތާނުގެ ވިޔަފާރިވެރިއެއް ކަމަށްވާ މުރްތަޒާ ލަޚާނީ ފަންޑުކުރި އެ އޮޕަރޭޝަނަށްފަހު ސަފާ އާއި މަރްވާ ހޮސްޕިޓަލުން ދޫކޮށްލާފައިވަނީ މިމަހުގެ 1 ވަނަ ދުވަހު އެވެ.\nހަތް ކުދިން ލިބިފައި އުމުރުން 34 އަހަރުގެ ޒައިނަބުގެ ފިރިމީހާ ވަނީ ސަފާ އާއި މަރުވާއަށް ބަނޑުބޮޑުވެ އިންދާ ހާޓް އެޓޭކެއް ޖެހިގެން މަރުވެފަ އެވެ. ޒައިނަބާއި އޭނާގެ ބައްޕަ އަދި ބޮޑުބޭބެ މިހާރު އުޅެމުންދަނީ ލަންޑަނުގަ އެވެ.\nދުނިޔޭގައި އެއް ހަށިގަނޑަކުން ގުޅިފައިވާ ކުދިން އުފަންވުމަކީ ވަރަށް މަދުން ނޫނީ ނުވާ ކަމެކެވެ. އެގޮތުން އެފަދަ ކުއްޖެއް އުފަންވުމުގެ ފުރުސަތަކީ ކޮންމެ 2.5 މިލިއަނަކުން އެއް ފަހަރު ކަމަށް ސިއްހީ މާހިރުން ބުނެ އެވެ.


Ranbir kapoor karan johar aai idhikolhu baa? - TrendingRED\n20 ޖުލައި 2017 - 19:15\nރަންބީރް ކަޕޫރްއަކީ ބޮލީވުޑްގެ އެންމެ ނަންވިދާ އެއް ތަރިއެވެ. އަދި ރަންބީރް ކަޕޫރް ވަނީ ކަރަން ޖޯހަރްއާއި އެކުވެސް އެތަކެއް ފިލްމެއްގައި މަސައްކަތް ކޮށްފައެވެ. އެހެންނަމަވެސް، ކަރަން ޖޯހަރްގެ ޝޯއެއް ކަމަށްވާ "ކޮފީ ވިތް ކަރަން" އާއި ދޭތެރޭ ހިތްހަމަ ނުޖެހުންތަކެއް ރަންބީރް ވަނީ މީޑިއާ އާ ހިއްސާ ކޮށްފައެވެ.\nކަރަން ޖޯހަރަކީ ބޮލީވުޑްގެ ނަން މަޝްހޫރު ޑައިރެކްޓަރެކެވެ. އަދި ކަރަން ގެ މި ޝޯ އަކީ އެކި އެކި ތަރިންނަށް ދައުވަތުދީގެން އެމީހުންނާއި އެކު އެކި މަޖާކުރުމާއި އެކު ކުރިއަށްދާ ޝޯއެކެވެ. އެހެން ނަމަވެސް، ރަންބީރު ދެކޭ ގޮތުގައި، "އަހަރެމެން ބޭނުން ކޮށްގެން ކަރަން ލާރި ހޯދާއިރު މީގެން ހުރިހާވެސް ނޭދެވޭ އަސަރެއް ކުރަނީ އަހަރެމެންނަށް، އަދި މިއީ ޤަބޫލުކުރެވޭ ވަރުގެ ކަމެއް ނޫން". ރަންބީރުވަނީ މީޑިއާގައި މިހެން ބުނެފައެވެ.\nރަންބީރު މިބުނާ އެއްޗެއް އަންދާޒާ ކޮށްލެވިދާނެއެވެ، ކުރީގައި ލޯބީގެ ގޮތުން ގުޅިގެން އުޅޭ ތަރިންވެސް އެ ޝޯއަށް ގެންގޮސް ކުރެވޭ ސުވާލުން އެމީހުން ހިތްހަމަ ނުޖެހޭ ގޮތް ދިމާނުވަކީވެސް މީގެ ކުރިން ހިނގާފައިވާ ކަންކަމެވެ. މީގެ ތެރެއިން ރަންބީރު ކަޕޫރް އާއި ދީޕިކާ ގެ ފަހުން ދީޕިކާ ގުޅިފައިވާ ތަރި ރަންވީރް ސިނގް އަދި ރަންބީރް ކަޕޫތް އެއް ޝޯއެއްގައި ވަނީ ފެނިގެން ގޮސްފައެވެ.\nމީގެ އިތުރުން، ރަންބީރު އާއި އަނުޝްކާ ޝަރްމާވެސް ވަނީ މި ޝޯ ނިމުމަކަށް ގެނެވޭތޯ މަސައްކަތް ފަށަން ނިންމާފައެވެ. އަދި ސުވާލަކީ މި ތަރިން މިގޮތަށް ކަންތަށް ކޮށްފިޔާ ޝޯ ހުއްޓުވޭނެބާއެވެ؟\nއަދި މިކަމާއި ބެހޭގޮތުން ކަރަން ޖޯހަރު ދެކެނީ ކިހިނެތް ބާއެވެ؟


Qaumee teamuge coach akh suzain\nމިއަހަރުގެ އޮކްޓޫބަރު މަހު ރާއްޖޭގައި އޮންނަ ސާފް ޗެންޕިއަންޝިޕްގައި ވާދަކުރާ ރާއްޖޭގެ ޤައުމީ ޓީމުގެ ހެޑު ކޯޗަކަށް ތަޖުރިބާ ކާރު ކޯޗް އަލީ ސުޒޭން ހަމަޖައްސައިފިއެވެ. މީގެކުރިން ސުޒޭންވަނީ ގައުމީ 23 އަހަރުން ދަށުގެ ޓީމްގެ ހެޑްކޯޗްއަކަށްވެސް ހަމަޖައްސާފައެވެ.\nކޯޗް އަލީ ސުޒޭންއާއެކު ދެން ކޯޗިން ސްޓާފްގައި ހިމެނެނީ އެސިސްޓަންޓް ކޯޗްއަކީ އިސްމާއިލް މަހަފޫޒް (އިންމަ) އެވެ. ގޯލްކީޕަރ ޓްރެއިނަރުންގެ ގޮތުގައި މަސައްކަތް ކުރާނީ އިމްރާން މުހައްމަދާއި އަސްލަމް އަބްދުއްރަހީމްއެވެ. ޓީމު ޑޮކްޓަރަކީ އަބްދުﷲ ރާފިއު (ރާއްޕެ)އެވެ.\nމިއަހަރު ރާއްޖޭގައި ބޭއްވުމަށް ހަމަޖެހިފައިވާ ސާފް ޗެމްޕިއަންޝިޕް ކުރިއަށްދާނީ އޮކްޓޯބަރު މަހުގެ 1 ވަނަ ދުވަހުން ފެށިގެން 15 ވަނަ ދުވަހުގެ ނިޔަލަށެވެ. ސާފްގެ ކުރިން އޭއެފްސީ ކަޕްގައި ދެކުނު އޭޝިޔާއަށް ހާއްސަ ގުރޫޕް، ގުރޫޕް ޑީގެ މެޗްތައް މާލޭގައި ކުރިއަށްދާނެއެވެ. މިމެޗްގައި ފެށުމަށް ހަމަޖެހިފައިވަނީ މިމަހުގެ 18 ވަނަ ދުވަހުއެވެ.


EVOVE ah ahareh: Thin dhuvas hiley!\nއިވޯވް ޖިމަށް އަހަރެއް: ތިން ދުވަސް ހިލޭ!\nމާލޭގައި ހިންގާ "އިވޯވް" ޖިމަށް އަހަރެއް ފުރުން ފާހަގަ ކުުރަން އެ ޖިމަށް ގޮސް ކަސްރަތު ކުރަން ބޭނުންވާ މީހުނަށް ޖިމް ހުޅުވާލަން ނިންމައިފި އެވެ. އާންމުންނަށް ޖިމް ހުޅުވާލަނީ މި މަހުގެ 28 އިން 30 އާ ހަމައަށެވެ.\nއެ ތިން ދުވަހު ޖިމް ބޭނުން ކުރަން ޝައުގުވެރިވާ މީހުންނަށް ހިލޭ އެ ފުރުސަތު އޮންނާނެ އެވެ.\n"އިވޯވް އަށް އެއް އަހަރު ފުރުން ފާހަގަ ކުރުމުގެ ގޮތުން ނިންމީ ޖިމަށް އައިސް ވޯކްއައުޓެއް ހަދާލުމުގެ އެކްސްޕީރިއަންސް ހޯދައިދޭން ފްރީކޮށް. އެ ތިން ދުވަހު ކޮންމެ މީހަކަށް ވެސް އާދެވޭނެ. ބޭނުމަކީ ހެލްތީ ލައިފްސްޓައިލަށް ގިނަ މީހުން ގެންދިއުން" އިވޯވްގެ އޮފިޝަލަކު ވިދާޅުވި އެވެ.\nބޮކްސްހިޓް އަކީ އިވޯވް ޖިމްގެ އަމިއްލަ ޕްރޮގްރާމެއް\nއިވޯވް އަކީ ދެ ޖިންސަށް ހުޅުވާލައިގެން ގުރޫޕް ފިޓްނަސް އާއި ޕާސަނަލް ޓްރެއިނިން ދޭ ޖިމެކެވެ. ސެޓިފައިޑް ޕްރޮފެޝަނަލް ޓްރެއިނަރުންނާއެކު ހިންގާ މި ޖިމްގެ އަމިއްލަ ޕްރޮގްރާމެއްގެ ގޮތުގައި "ބޮކްސްހިޓް" ތައާރަފު ކޮށްފައި ވެއެވެ.\nއެއީ ބޮކްސިން އައި ވެއިޓް ޓްރެއިނިން ހިމެނޭ ގޮތަށް ދެ ޖިންސު ވަކިން ކުރިއަށްގެންދާ ހައި އިންޓެންސިޓީ ޕްރޮގްރާމެކެވެ.\nއިވޯވް އިން ބުނާ ގޮތުގައި އެ ޖިމްގެ ޕެކޭޖުތަކަކީ އަަތްފޯރާ ފަށަށް ގެނެސްފައިވާ ޕެކޭޖްތަކެކެވެ. އަދި އެއްފަހަރު ގޮސް ހިދުމަތް ހޯދަން 65 ރުފިޔާގެ ދުވަހު ފީ އަކަށް ޖިމް ބޭނުން ކުރުމުގެ ފުރުސަތު ވެސް ދެއެވެ.\n"އެއްފަހަރު އައިސް ކަސްރަތުކޮށްލުމަށް ސިންގަލް ޖިމް ޔޫސޭޖް ޕެކޭޖެއް ވެސް ހިޔާރު ކުރެވިދާނެ. އެއްވެސް ރެޖިސްޓްރޭޝަން ފީއެއް ނޯންނާނެ. އަދި ސިންގަލް ޕާސަނަލް ޓްރެއިނިން ކްލާހެއް ނަގާލުމުގެ ފުރުސަތު އިވޯވް ޖިމް އިން ކަސްޓަމަރުންނަށް ދޭ" އޮފިޝަލް ވިދާޅުވި އެވެ.